Gaidheennah aniyaa kuri massalaigai Jaluge commanderaku suspendkoffi | Mihaaru\nޖަލުގެ ހާލަތު ބެއްލެވުމަށް މިނިސްޓަރު މިއަދު މާފުށީގައި: މިދިޔަ ބުރާސްފަތިދުވަހު ޖަލުގައި ހިނގި ހަމަނުޖެހުމުގައި ހަ ގައިދީއަކަށް އަނިޔާވި. --ފޮޓޯ/މިހާރު\nގައިދީންނަށް އަނިޔާކުރި މައްސަލައިގައި ޖަލުގެ ކޮމާންޑަރަކު ސަސްޕެންޑްކޮށްފި\n22 ޖޫން 2019 - 14:46 34 comments\nހާލަތު ބެއްލެވުމަށް މާފުށީ ޖަލަށް މިއަދު ވަޑައިގަތުމަށް ފަހު ނޫސްވެރިންނާ ބައްދަލު ކުރައްވައި ހޯމް މިނިސްޓަރު އިމްރާން އަބްދުﷲ ވިދާޅުވީ މިދިޔަ ބުރާސްފަތިދުވަހު ޖަލުގައި ހިނގި ހަމަނުޖެހުމުގައި ހަ ގައިދީއަކަށް އަނިޔާވި ކަމަށެވެ. މައްސަލަ އުފެދުނީ ޖަލުގެ އޮފިސަރަކަށް ގައިދީއަކު ހަމަލާދިނުމުން ކަމަށް ވެސް އޭނާ ވިދާޅުވި އެވެ.\nއެނގިފައިވާ ގޮތުގައި ޖަލު އޮފިސަރުން ގައިދީން ގައިގައި ތަޅައިގަތީ، އެހެން ގޮޅިއަކުން އެއްޗެއް ގެނެސްދޭން ގައިދީއަކު އެދުމުން ހިނގި ޒުވާބެއްގައި އޮފިސަރަކަށް ހަމަލާ ދިނުމުންނެވެ.\nއެ ހަމަނުޖެހުން ހުއްޓުވަން ހާލަތާ ނުބައްދަލު ބާރުގެ ބޭނުންކޮށްފައިވާ ކަމަށް މިނިސްޓަރު ވިދާޅުވި އެވެ.\nމިނިސްޓަރުގެ ވާހަކައިގައި ގައިދީންނަށް ލިބުނު އަނިޔާތަކުގެ މާ ބޮޑު ތަފްސީލެއް ނުދެއްވަ އެވެ. އެކަމަކު ގައިދީންނަށް އަނިޔާކުރުމުގެ ތެރޭގައި ބޯބޭލި ކަމަށް ދެކެވުނު ވާހަކަތައް އިމްރާން ދޮގު ކުރައްވައި ވިދާޅުވީ ޓްރިމަރަކުން ގައިދީންގެ ބޯ ތުނިކޮށް ކޮށާލި ކަމުގެ މައުލޫމާތު ލިބިވަޑައިގެންނެވި ކަމަށެވެ.\nމި މައްސަލަތައް އެކަށީގެންވާ ގޮތެއްގައި ތަހުގީގުކޮށް، އަޅަން ޖެހޭ ފިޔަވަޅުތައް އަޅާނެ ކަމަށް ވިދާޅުވި އެވެ.\nޖަލުގައި ހިނގި ހަމަނުޖެހުންތަކުގައި، ގޮޅިން ގައިދީން ނެރެ ފުރަގަހަށް ބިޑިއަޅުވައި އަނިޔާކޮށް، ބައެއް މީހުންގެ އަންނައުނު ވެސް ވީދާލި ކަމަށް ވެ އެވެ. މި ދަރަޖައިގެ ލާއިންސާނީ އަނިޔާ ހިންގި ކަމަށް ކަރެކްޝަނަލް ސާވިސް އިން ފުރަތަމަ ދޮގު ކުރި އެވެ.\nމިނިސްޓަރު ވިދާޅުވި ގޮތުގައި ޖަލުގެ ގަވައިދު އޮންނަ ގޮތުން އިމަޖެންސީ އެއްވެސް ކަމެއް ހިނގައިފި ނަމަ، ކަރެކްޝަނަލް ސާވިސްގެ އީއެސްޖީ އިން އެ މައްސަލައެއް ކޮންޓްރޯލް ކުރަން ޖެހެ އެވެ.\n"އިމަޖެންސީ އިއުލާން ކުރެވުނު ހާލަތުން ފެށިގެން އެ ހާލަތު ނިމެންދެން އޮޕަރޭޝަންގައި އިސްކޮށް ހުންނަވަން ޖެހޭނީ އީއެސްޖީގެ ކޮމާންޑަރު ކަމަށްވާތީ މައްސަލަ ބަލައި ނިމެންދެން އީއެސްޖީގެ ކޮމާންޑަރު ސަސްޕެންޑް ކުރަން ކަރެކްޝަންގެ ސީޕީ (އަބްދުﷲ މުނާޒް) އަށް އަންގާފައި،" އިމްރާން ވިދާޅުވި އެވެ.\nއީއެސްޖީގެ ކޮމާންޑަރު ސަސްޕެންޑްކުރީ މައްސަލަ ތަހުގީގުކޮށް ނިމެންދެނެވެ.\nރާއްޖޭގެ ޖަލުތަކަށް ބަދަލު ގެނައުމަށް ކުރަން ޖެހޭ ކަންކަން އެބަހުރި ކަމަށާއި އެކަން ކުރުމުގައި ހޯމް މިނިސްޓްރީ ދެމި އޮތް ކަމަށް ވެސް އިމްރާން ވިދާޅުވި އެވެ. އަދި އެފަދަ ހާދިސާއެއް އިތުރަށް ހިނގިޔަ ނުދިނުމަށް މަސައްކަތް ކުރައްވާނެ ކަމަށް ވެސް ވިދާޅުވި އެވެ.\n"ހާދިސާއެއް ހިނގުމުން އެކަން ކޮންޓްރޯލް ކުރުމުގައި އެކަށީގެންވާ ވަރަށް ވުރެ ބޮޑު ބާރެއް ބޭނުން ނުކުރެވޭ ފަދަ ގޮތަކަށް އިންތިޒާމުތައް ކުރިއަށް ގެންދާނަން،" އިމްރާން ވިދާޅުވި އެވެ. އިމްރާން ވިދާޅުވި ގޮތުގައި ޖަލުގައި ހިނގި ހަމަނުޖެހުންތައް ބުރާސްފަތި ދުވަހުގެ ރޭ ވަނީ ކޮންޓްރޯލްކޮށްފަ އެވެ. އެކަމަކު، އެ އެކަން ކަން ހިނގައިދިޔަ ގޮތް ބަލައި އަޅަން ޖެހޭ ފިޔަވަޅުތައް އެޅުމުގައި ހޯމް މިނިސްޓްރީ ދެމި އޮންނާނެ ކަމުގެ ޔަގީން މިނިސްޓަރު ދެއްވި އެވެ.\nޖަލުގައި ގައިދީންނަށް ލާއިންސާނީ އަނިޔާކުރާ ކަމަށް ޖަލުތަކުގެ ހާލަތު ދެނެގަތުމަށް މި ސަރުކާރުން އެކުލަވާލި ޖަލު އޮޑިޓް ކޮމިޝަންގެ ރިޕޯޓުގައި ވެސް ސާފުކޮށް ބުނެފައިވެ އެވެ. ޖަލަކީ އިންސާނުން ދިރިއުޅެން އެކަށީގެން ނުވާ ތަނެއް ކަމަށާއި ގައިދީންނާ ދޭތެރޭގައި އިންތިހާ އަށް ތަފާތުކުރުން ގެންގުޅޭ ކަމަށް ވެސް އެ ރިޕޯޓުގައި ވެ އެވެ.\nއިތުރު ލިޔުންތައް މާފުށީ ޖަލު ހޯމް މިނިސްޓްރީ ގައިދީން ޖަލުގެ އަނިޔާ އިމްރާން އަބްދުﷲ، ހޯމް މިނިސްޓަރު ސަރުކާރު


Liverpool leadugai, Chelsea in Tottenham maayooskohlaifi | Mihaaru\nލިވަޕޫލުގެ ޑިފެންޑަރު ވާޖިލް ވެން ޑައިކް (4) ބޮލުން ގޯލް ޖަހަނީ. --ފޮޓޯ: އޭއެފްޕީ\n28 ފެބުރުއަރީ 2019 - 07:22\nސަޑިއޯ މާނޭ އާއި ޑިފެންޑަރު ވާޖިން ވެން ޑައިކް، ކޮންމެ ކުޅުންތެރިޔަކު ޖެހި ދެ ގޯލާއި ޑިވޮކް އޮރީގީ ޖެހި ގޯލުން މޮޅުވެ ލިވަޕޫލް އެއް ވަނައިގައި އޮތީ 69 ޕޮއިންޓާ އެކު އެވެ. މެންޗެސްޓާ ސިޓީ ވަނީ ސާޖިއޯ އަގުއޭރޯގެ ގޯލާ އެކު ވެސްޓް ހޭމް ޔުނައިޓެޑް އަތުން 1-0 އިން މޮޅުވެ، 68 ޕޮއިންޓް ހަމަކޮށް ދެ ވަނައިގައިގައި މަގާމް ދަމަހައްޓައިފަ އެވެ.\nރޭ އެންމެ ހާއްސަ ނަތީޖާއެއް ހޯދީ އަމިއްލަ ދަނޑުގައި ޓޮޓެންހަމް ބަލިކުރި ޗެލްސީންނެވެ. ފުލުފުލުގައި ކުރިމަތިވި ދަށް ނަތީޖާތަކާ ގުޅިގެން ކޯޗު މައުރީޒިއޯ ސާރީގެ މަގާމް ގެއްލިދާނެ ކަމަށް ބެލެވިފައި އޮއްވާ، އެ ޓީމުން ލީގު ކަޕުގެ ފައިނަލުން ޕެނަލްޓީ ޖަހައިގެން މެންޗެސްޓާ ސިޓީ އަތުން ބަލިވި މެޗުގައި ދެއްކި ވަރުގަދަ ކުޅުން ބިންގަލަކަށް ބަލައި ރޭ ހޯދި ނަތީޖާއާ އެކު އުއްމީދެއް މިވަނީ ލިބިފަ އެވެ. އެކަމަކު އަދިވެސް އޮތީ، 53 ޕޮއިންޓާ އެކު ހަ ވަނައިގަ އެވެ.\nތިން ވަނައިގައި 60 ޕޮއިންޓާ އެކު އޮތް ޓޮޓެންހަމަށް މި ނަތީޖާއަކާ އެކު، ލީގު ޗެމްޕިއަންކަން ހޯދުމުގެ ފުރުސަތެއް ގެއްލިއްޖެ ކަމަށް އެ ޓީމުގެ ކޯޗު މައުރީސިއޯ ޕޮޗެޓީނޯ ވަނީ ބުނެފަ އެވެ.\n"ބާންލީ މެޗަށް ފަހު އަހަރެން ބުނިން އުނދަގުވާނޭ. އަދި މިރޭގެ ނަތީޖާ އެކު، މެންޗެސްޓާ ސިޓީ އާއި ލިވަޕޫލާ ހަނގުރާމަކުރުން އެއީ ވާނެ ކަމެއް ނޫން،" ޕޮޗެޓީނޯ ބުންޏެވެ. "އެ ދެ ޓީމަށް އެކަނި ލީގު ކާމިޔާބުކުރެވޭނީ. އަހަރެމެންނަށް ޖެހޭނީ މެޗުތަކުން މޮޅުވާން މަސައްކަތްކުރަން."\nޗެލްސީގެ ޕެޑްރޯ (ކ) އާއި ހަޒާޑް ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nޗެލްސީގެ ދަނޑުގައި ކުޅުނު މެޗުގައި އެ ޓީމުގެ ސްޕެނިޝް ވިންގާ ޕެޑްރޯ ގޯލް ލީޑު ނެގިއިރު ފަހު ލަނޑަކީ ޓޮޓެންހަމްގެ ކިއެރަން ޓްރިއްޕާ އަތުން ބައިކޮޅަށް ވަން ގޯލެކެވެ. ލީގު ކަޕުގެ ފައިނަލުގައި، ބަދަލުކުރަން އުޅުމުން އެކަމާ ދެކޮޅު ހެދި ގޯލްކީޕަރު ކެޕާ އަރިއްޒަބަލަގާ އަށް ޗެލްސީން ރޭ ފުރަތަމަ އެގާރައިން ފުރުސަތު ނުދެ އެވެ. ގޯލް ބެލެހެއްޓީ އާޖެންޓީނާގެ ވިލީ ކަބަޔޭރޯ އެވެ.\nއަނެއްކޮޅުން ވާދަވެރި ޓޮޓެންހަމް ބަލިވުމުގެ ފައިދާ ނަގައި އާސެނަލުން ވަނީ ބޯންމައުތު އަތުން 5-1 އިން މޮޅުވެ، ޓޮޓެންހަމްހާ ހަތަރު ޕޮއިންޓަށް ގާތްކޮށްފަ އެވެ. ޓޮޓެންހަމް 60 ޕޮއިންޓާ އެކު ތިން ވަނައިގައި އޮތްއިރު އާސެނަލް އޮތީ 56 ޕޮއިންޓާ އެކު ހަތަރު ވަނައިގަ އެވެ. އެމިރޭޓްސްގައި އާސެނަލް މޮޅުވި މެޗުގައި ގޯލްތައް ޖަހައިދިނީ، މެސުތު އޮޒިލް، ހެންރިކް މިކިތާރްޔަން، ލޯރެން ކޮސިއެލްނީ، ޕިއެރޭ އެމެރިކް އޯބަޔަމަން އަދި އަލެކްސެންޑާ ލަކަޒޭ އެވެ.\nއާސެނަލާ އެއް ޕޮއިންޓް ފަހަތުގައި، 55 ޕޮއިންޓާ އެކު ފަސް ވަނައިގައި އޮތް މެންޗެސްޓާ ޔުނައިޓެޑް ވަނީ ރޭ ކްރިސްޓަލް ޕެލަސް އަތުން 3-1 އިން މޮޅުވެފަ އެވެ. މުހިއްމު ގިނަ ކުޅުންތެރިން އަނިޔާގެ ސަބަބުން ނުލާ ކުޅުނު ޔުނައިޓެޑަށް މި މެޗުގައި، ފޯމުން ގެއްލިފައިވާ ބެލްޖިއަމް ފޯވާޑް ރޮމެލޫ ލުކާކޫ ވަނީ ދެ ގޯލް ޖަހައިދީފަ އެވެ. އޭގެ ފަހުން ޕެލަސްގެ ޖޮއެލް ވާޑް ތަފާތުކުޑަކޮށްދީފައިވަނިކޮށް ޔުނައިޓެޑުގެ ތިން ވަނަ ގޯލް ޖެހީ އޭޝްލީ ޔަންގް އެވެ.\nއިންގްލިޝް ޕްރިމިއާ ލީގް ޗެލްސީ ލިވަޕޫލް ޓޮޓެންހަމް މެންޗެސްޓާ ސިޓީ އާސެނަލް މެންޗެސްޓާ ޔުނައިޓެޑް\nޝަމް ކަލޭ ދޭބަލަ މަހަށް.މަގޭ ފެވަރިޓް ޓީމް ކަނޑައަޅަން ކަލެތި ކާކު.އާސެނަލް ފޭނަކު ދުވަހަކުވެސް ސްޕާސްއަށް ސަޕޯޓެއް ނުކުރާނެ.ކަލޭ ފުރަތަމަ *މާގެ ސްކެލެން ޓްރޭންގަލޭ ނުކިޔާ ފުޓްބޯޅަ ދަސްކޮށްބަލަ.ވ.ވެދުން\nކަލޭތީ މިދިޔަ އަހަރު ޔުވެންޓަސް ދަނޑުގައި މިނިޓްކޮޅެއްތެރޭ ވިކި ހުސްވި ޓިކެޓެއް ގަނެެގެން ޗެމްޕިއަންސް ލީގުގައި ރެއާލުން ޔުވެންޓަސް ބަލިކުރިތަން ބެލި މީހެއްނު؟ ފޮޓޯ ޝެއަރކުރެވޭނަމަ ކުރާނަމޭ ކިޔާފަ، ޕްރޮފައިލަށް ލެވޭނެ ނޫންހޭ އެހީމަ ފިލި ސޮރެއްނު؟ މިހާރު ރޮނާލްޑޯ ދިޔައިމަ އެއްވަނަ ޓީމުވެސް ބަދަލުވެއްޖެ. ދެން އިހަށްދުވަހު 8އަހަރުތެރޭ ޖަރުމަނު ޓީމެއް އަތުން ޔޫސީއެލް ނޮކްއައުޓް ސްޓޭޖުގައި އާސެނަލަށް ހޯމުގައި މޮޅު ނުވެވެއޭ ކިޔާފަވެސް ޖެއްސުންކުރި\nފުޓުބޯޅައިގައި ހިޔާލީފޮލާ ކައްކާ މީހުން. ހެހެ މަގޭޓީމުވެފަ. ވަރަށް ހެއްވާ. ތަންކޮޅެއް ހަރުދަނާ ވަހަކަ ދައްކަބަލަ.\nސާބަހޭ ޔުނައިޓެޑް. މުހިއްމު ގިނަ ކުޅުންތެރިން ނުލާ ކުޅޭއިރުވެސް މޮޅުވުމުގެ ރޫހާއެކު އެންމެ ރީތިކޮށް މިހާރު ކުޅެނީ ޔުނައިޓެޑްއޭ ބުންޏަސް ދޮގަކަށް ނުވާނެ. މޮރީނިއޯގެ ކޯޗުކަމުގައި އެންމެ ފަހުން ޕެލަސް އާ ހޯމްގަ ކުޅެ ލަނޑެއް ނުޖެހި ވީ އެއްވަރު. މިހާރު މުހިއްމު ކުޅުންތެރިން ނުލާވެސް އަވޭގަ 3-1. މިއީ ފެންވަރު. ކޯޗުގެ ތަފާތު.\nމަރުހަބާ ލިވަޕޫލް.މަރުހަބާ މައުމޫން.މަރުހަބާ އާސެނަލް.މަރުހަބާ ނިއުމާ.މަރުހަބާ ޗެލްސީ.މަރުހަބާ ސްޕަޑްސް ފޭންސް.\nކުރުކޮށް ކިޔާބަލަ، މަރުހަބާ ތިމަންނަގެ ފެވަރިޓް 4-9 ޓީމޭ. 4- އާރސެނަލް. 5- ސިޓީ 6- ޔުނައިޓެޑް 7- ޗެލްސީ 8- ލިވަރޕޫލް 9-ސްޕަރސް\nމަރުހަބާ ބުލޫސް. ސާރީއަށްވާނެ.. އެހެންޓީމު ތަކަށްވުރެ އިތުރު މެޗެއް އޮތުމަކީ ގަދަ4ވަންނަން ފަހި ފުރުސަތެއް.. ކެޕާއަށް ވިސްނިއްޖާ ރަނގަޅު..


REPORT: Terrorist hamalaa: Majileehun kuranee thahugeegehtha, inquiry eh tha? | ThePress\nނަޝީދަށް ދިން ޓެރަރިސްޓް ހަމަލާ: މަޖިލީހުން ކުރަނީ ތަހުގީގެއްތަ ނޫނީ އިންކުއަރީއެއްތަ!\n04 June 2021, 20:19\nމޭ 6، 2021 ވަނަ ދުވަހުގެ ރޭ 8:25 ހާ އިރު ރައީސް ނަޝީދު ކާރަށް އަރާވަޑައިގަތުމަށް ގ. ކެނެރީގެއިން ނުކުމެވަޑައިގެން ހިންގަވަނީ\nމެއި 6، 2021 ވީ ބުރާސްފަތި ދުވަހުގެ ރޭ ރައީސް ނަޝީދަށް ދިން ޓެރަރިސްޓް ހަމަލާއަކީ އެމަނިކުފާނު އަވަހާރަ ކޮށްލަން ދިން ހަމަލާއެއް ކަމާ މެދަކު ޝައްކެއް ނެތެވެ.\nޝައްކު އުފެދި ނުވަތަ ދެބަސްވެގެން މި އުޅެނީ، އެ ހަމަލާއާ ގުޅިގެން ކަމާގުޅުން ހުރި މުއައްސަސާތަކުން ތަހުގީގު ހިންގަމުން ދާ އިރު، ރައްޔިތުންގެ މަޖިލީހުން އެ މައްސަލައިގައި ކުރިއަށް ގެންދާ "އިންކުއަރީ" އާ ހެދިއެވެ.\nރައީސް ނަޝީދަށް ދިން ޓެރަރިސްޓް ހަމަލާއާ ގުޅޭ މައްސަލަ ސަލާމަތީ ހިދުމަތްތަކާ ބެހޭ 241 ކޮމިޓީން ބަލަމުން ދާ އިރު، ބައެއް ފަރާތްތަކުން ބުނަނީ މަޖިލީހުގެ އިހުތިސޯސުން ބޭރުން "ތަހުގީގު" ހިންގަނީ ކަމަށެވެ. އަދި އެއީ ކުރެވޭނޭ ކަމެއް ނޫން ކަމަށާއި، އެކަން ގާނޫނު އަސާސީއާވެސް ހިލާފުވާ ކަމަށެވެ. އެހެން ވިދާޅުވާ އެއްބޭފުޅަކީ ކުރީގެ އުއްތަމަ ފަނޑިޔާރު ޑރ. އަބްދުﷲ ދީދީއެވެ.\nގާނޫނުއަސާސީގެ 98، 99، 239، 242 މި މާއްދާތަކަށް އެއްކޮށް ބެލުމުން ވަކިވަކި ސިފައިން ރައްޔިތުންގެ މަޖިލީހުގެ ކޮމިޓީއަކަށް ހާޒިރުކުރެވިދާނެ ކަމަކަށް ނުފެނޭ، ރައްޔިތުންގެ މަޖިލީހަށް ޖަވާބުދާރީވާން ވާނީ ކަމާބެހޭ ވަޒީރު، ވަޒީރުގެ މަގާމު ހުސްވެފައިވާ ހާލެއްގައި ޗީފް އޮފް ޑިފެންސް ފޯސް. މިކަން ރައްޔިތުންގެ މަޖިލީހުގެ 241 ކޮމިޓީއަށް، މަޖިލީހުގެ ކައުންސެލް ޖެނެރަލް5ޖުލައި 2010 ގައި ދީފައިވާ ލަފާ އިންވެސް އެނގޭ\nޑރ. ދީދީގެ އިތުރުން ރައްޔިތުންގެ މަޖިލީހުގެ ކެންދޫ ދާއިރާގެ މެންބަރު އަލީ ހުސެއިން ވެސް ވިދާޅުވަނީ އެހެންނެވެ. އަލީ ހުސެއިން ވިދާޅުވެފައި ވަނީ ރައްޔިތުންގެ މަޖިިލީހަކީ ތަހުގީގީ އިދާރާއެއް ނޫން ކަމަށާއި އެމްއެންޑީއެފްގެ ފަރާތުން 241 ކޮމިޓީއަށް ޖަވާބުދާރީ ވާނެ މިނިސްޓަރެއް ހުންނާނެ ކަމަށެވެ. 241 ކޮމިޓީއަށް ވަަކިވަކި ސިފައިން ހާޒިރުވުމަށް އެންގުމުން އެ ކަމަށް އިޖާބަ ނުދިނޭ ކިޔާފައި އެފަރާތްތަކަށް ޖިނާއީ ދަޢުވާވެސް ނުކުރެވޭ ކަމަށެވެ.\nޑރ. އަބްދުﷲ ދީދީ އާއި އަލީ ހުސައިންގެ ވާހަކަ އެހެން ހުރި ނަމަވެސް، މަޖިލީހުގެ ފޮނަދޫ ދާއިރާގެ މެންބަރު މޫސާ ސިރާޖުގެ ހިޔާލު ތަފާތެވެ. އޭނާ ވިދާޅުވަނީ ޑރ. އަބްދުﷲ ދީދީ މިހާރު ދެއްވާ ލަފަޔަކާއި ކުރިން މަގާމުގައި ހުންނަވައިގެން ދެއްވި ލަފަޔާ ދިމާ ނުވާކަމަށެވެ.\nމާޗް 10، 2011 ގައި ސްޕްރީމް ކޯޓުން މަޖިލީހަށް ދިން "ދިވެހިރާއްޖޭގެ ޖުމްހޫރިއްޔާގެ ގާނޫނޫ އަސާސީގެ 95 ވަނަ މާއްދާގެ ދަށުން ދިވެހިރާއްޖޭގެ ސުޕްރީމްކޯޓުން ދިވެހި ރާއްޖޭގެ ރައްޔިތުންގެ މަޖިލީހަށް ދޭ ލަފާ" ގައި އޮތީ، ސުޕްރީމްކޯޓުގެ ފަނޑިޔާރުން ގާނޫނީ ނަޒަރަކުން ވިސްނާ ބަލާއިރު ރައްޔިތުންގެ މަޖިލީހަށް ނުވަތަ އެމަޖިލީހުގެ ކޮމިޓީއަކުން އަންގާ އެންގުމާ އެއްގޮތް ވާ ގޮތުގެ މަތިން ހާޒިރުވެ، ޖަވާބުދާރީ ވުމަކީ ދިވެހި ސަރުކާރުގެ އެކިއެކި މަގާމުތަކުގައި ތިބި ފަރާތްތަކާއި، ދިވެހިރާއްޖޭގެ ޖުމްހޫރިއްޔާގެ ގާނޫނު އަސާސީގެ7ވަނަ ބާބުގައި ބުނެވިފައިވާ ފަރާތްތަކާއި، މޯލްޑިވްސް ނޭޝަނަލް ޑިފެންސް ފޯސްގެ މަގާމެއްގައި ހުރި ކޮންމެ މީހަކާއި، މޯލްޑިވްސް ޕޮލިސް ސާވިސްގެ މަގާމެއްގައި ހުރި ކޮންމެ މީހެއްގެ މައްޗަށް ރާއްޖޭގެ ގާނޫނު އަސާސީގެ 98 ވަނަ މާއްދާއާއި 99 ވަނަ މާއްދާއިން ލާޒިމްވެގެން ވާ ކަމެއް ކަމަށެވެ. އަދި އެކަން ނިންމާފައި ވަނީ ސުޕްރީމްކޯޓުގެ އެންމެހައި ފަނޑިޔާރުންގެ އިއްތިފާގުންނެވެ.\nއޭރު ސްޕްރީމް ކޯޓުގެ އިއްތިފާގުން އެކަން ކަނޑައަޅާފައި އޮވެ، މިހާރު ލަފާ ބަދަލުވީމައި ސިރާޒު ވަނީ "ދެގޮތުން ކުރެ ރަނގަޅު ގޮތަކީ ކޮބައިތޯ" ޑރ. އަބްދުﷲ ދީދީ އާ ސުވާލު ކުރައްވާފައެވެ.\nމަޖިލީހުން ހިންގާ "އިންކުއަރީ"\nމަޖިލީހުގެ 241 ކޮމިޓީން ކަން ހިނގާދިޔަ ގޮތް ބަލާއިރު ހިންގަނީ އިންކުއަރީއެއް ކަމަށް އޮތީ ބުނެފައެވެ. އިންކުއަރީގައި މައިގަނޑު2މާނައެއް އޮވެއެވެ. އެއް މާނައަކީ މައުލޫމާތު ސާފުކުރަން ސުވާލު ކުރުމެވެ. އަނެއް މާނައަކީ ރަސްމީ ތަހުގީގެއް ހިންގުމެވެ.\nރައްޔިތުންގެ މަޖިލީހަކީ މީގެ ކުރިންވެސް އެތައް ބަޔަކު ހާޒިރު ކޮށް ސުވާލުކޮށް ހަދާފައި ވާ ތަނެކެވެ. އަދި މިހާރުވެސް ކުރެއެވެ. އެއިރަކު ޖެހޭ ސިޔާސީ އޮޔާއި ވައި ހުންނަ ގޮތަކަށް މަޖިލީހުން އެކަން ކުރެއެވެ. އަސާސީން މަޖިލީހަށް ލިބޭ ބާރުގެ ދަށުން ރާއްޖޭގެ ސިޔާސީ ސަރަހައްދުގައި އުޅޭ ކޮންމެ މީހަކުވެސް ހާޒިރުކޮށް ސުވާލު ކުރެވެއެވެ. އެއީ ކަމެއް ހިނގާ ދިޔަ ގޮތް ނުވަތަ ކަމަކާ ގުޅޭ ގޮތުން މައުލޫމާތު އޮޅުން ފިލުވުމަށެވެ. ނުަވަތަ "އިންކުއާ" ކުރުމަށް ހިންގާ އިންކުއަރީއެވެ.\nއެއްވެސް ހާލެއްގައި ތަހުގީގު ހިންގުމުގެ މެންޑޭޓެއް މަޖިލީހަކަށް ނެތެވެ. އަދި އެއީ ތަހުގީގީ އިދާރާއެއްވެސް ނޫނެވެ. ކުރިން ގާނޫނު އަސާސީ އެކުލަވާލި ހާއްސަ މަޖިލީހުގެ މެންބަރު އަދި ގާނޫނު އަސާސީ އެކުލަވާލި ކޮމެޓީގެ މުގައްރިރު އިބްރާހިމް އިސްމާއީލް (އިބްރާ) ވެސް ވިދާޅުވެފައި ވަނީ އެހެންނެވެ.\nމަޖިލީހަކީ ތަހުގީގީ އިދާރާއެއް ނޫން، މަޖިލީހުން ހިންގާ ތަހުގީގަކަށް ދައުވާއެއް ނުކުރެވޭނެ،\nއިބްރާވެސް އަދި އެހެން ބައެއް ބޭފުޅުންވެސް އެވާހަކަ ދައްކަވާއިރު މަޖިލީހުގެ މިސްރާބު ހުރީ ކޮން ދިމާލަކަށްތޯ ވެސް ބަލަން ޖެހެއެވެ.\nމަޖިލީހުގެ މާފަންނު އުތުރު ދާއިރާގެ މެންބަރު އަދި ގާނޫނީ ވަކީލް އިމްތިޔާޒު ފަހުމީ ވިދާޅުވަނީ ރައީސް ނަޝީދަށް ދިން ޓެރަރިސްޓް ހަމަލާއާ ގުޅޭ އިންކުއަރީއަށް ވަކިވަކި ސިފައިން ހާޒިރު ކުރެވޭނެ ކަމަށެވެ. އަދި އެއީ ގާނޫނު އަސާސީގެ 239 ވަނަ މާއްދާގެ (ސ) ގެ ދަށުން މަޖިލީހަށް އޮތް ބާރެއް ކަމަށެވެ.\nމިިލިޓަރީ އިން ޕާރލަމެންޓަށް ގޮންޖަހާފައި ބަޔާން ނެރުމަކީ ޑިމޮކްރެޓިކް ސިފައެއް ނޫން. ނުބައި ގޮތަކަށް އަމާޒުހިފާކަމުގެ ބިރު އޮތްކަމަށް ބެލުމުގެ ޖާގަ އޮތް ކަމެއް.\nއިންތި އެހެން ވިދާޅުވެފައި ވަނީ މަޖިލީހުން ހިންގާ އިންކުއަރީއަށް ވަކިވަކި ސިފައިން ޖަވާބުދާރީ ވުމުގެ ބަދަލުގައި ޖަވާބުދާރީ ވަނީ ސިފައިންގެ މުއައްސަސާއިން ކަމަށް ބުނެ ބަޔާނެއް ނެރުމާ ގުޅިގެންނެވެ.\nރައީސް ނަޝީދަށް ދިން ހަމަލާގެ އިންކުއަރީ މަޖިލީހުން ހިންގާ އިރު، 40 އަކަށް ސިފައިން މަޖިލީހަށް ހާޒިރު ކުރަން ބޭނުންވާކަން ވަނީ އެނގިފައެވެ. އެ ލިސްޓް އާންމު ނުކުރި ނަމަވެސް ލިސްޓުގެ ކުރީގައި ޗީފް އޮފް ޑިފެންސް ފޯސްއާއި ވައިސް ޗީފް އޮފް ޑިފެންސް ފޯސްގެ ނަން ވެސް އެބަ އޮތެވެ.\nވަކި ވަކި ސިފައިންގެ ބަދަލުގައި ހާޒިރުވާނީ މުއައްސަސާކަމަށް ބުނެ ޑިފެންސުން ބަޔާން ނެރުނު އިރު، ނަޝީދުގެ ސެކިއުރިޓީއާ ބެހުމެއް ނެތް ފުލުހުންގެ މުއައްސަސާއިން މިހާރު އޮތީ ވަކިވަކި ފުލުހުންނާއި ސީޕީވެސް ހާޒިރުވާން ޖެހިއްޖެ ނަމަ ހާޒިރުވާ ގޮތަށެވެ.\nފުލުހުންގެ ނިންމުން އެހެން އައި އިރު، ހަމަލާގެ ތަހުގީގު ހިންގަމުން ދާ އެކި މަރުހަލާތަކުގައި ސިފައިންގެ ދައުރެއް އަމުދުން ނެތެވެ. ތަހުގީގުގެ ހުރިހާ އަމާޒެއް ހުރީ ސިފައިންނާ ދިމާއަށެވެ. ސެކިއުރިޓީ ބްރީޗްވެ ސިފައިންގެ އިހުމާލުން ދެވުނު ހަމަލާއެއް ކަމަށް ފެންނަ ވަރަށް އެކަހެރި ކޮށެވެ. ނަމަވެސް މިފަދަ ބޮޑު ތަހުގީގެއް ހިންގަމުން ދާއިރު، ކަމާބެހޭ ތަޖުރިބާ ކާރުން ވިދާޅުވާ ފަދައިން، ހުރިހާ ލޮލަކުން ބަލަން ޖެހޭނެއެވެ. ސެކިއުރިޓީ ބްރީޗް ވީ، އިންޓެލިޖެންސްގެ މައްސަލައަކުންތޯއާއި، އިންޓެލިޖެންސް ލިބި، އަންގަން ޖެހޭ ފަރާތްތަކަށް އެނގި ނަމަވެސް ފިޔަވަޅު އަޅަން ޖެހޭ ފަރާތްތަކުން ނާޅައިގެންތޯއާއި، އިންޓެލިޖެންސާ އެކު ދިން ލަފަޔާ އެއްގޮތަށް އަމަލު ނުކުރި މީހުން ނުކޮށްގެންތޯފަދަ މުހިންމު ސުވާލުތަކުގެ ޖަވާބު ހޯދަން ޖެހެއެވެ.\nމިފަދަ އެތައް ސުވާލު ތަކެއް ހުރި އިރު، މަޖިލީހަށް ވަކިވަކި ސިފައިން ހާޒިރު ކޮށް "ތަހުގީގެއް" ނުކޮށް ކުރާ "އިންކުއަރީ" އަކުން އެކަންކަން ސާފުވެދާނެތޯއެވެ.\nރިޕޯޓް އެމްއެންޑީއެފް މުހައްމަދު ނަޝީދު ޓެރަރިސްޓް ހަމަލާ


80 percent meehun vote laan nukuiy\nއިންތިހާބުގައި ވޯޓުލުމަށް ނުކުތް މީހުންތަކެއް - އަވަސް ފޮޓޯ\nއިންތިހާބުގައި ވޯޓުލުމުގެ ހައްގު ލިބިފައިވާ މީހުންގެ 80 ޕަސެންޓް މީހުން މިދިއަ ރައްޔިތުންގެ މަޖިލީހުގެ އިންތިހާބުގައި ވޯޓުލާފައިވާ ކަމަށް އިލެކްޝަން ކޮމިޝަނުން މިއަދު ބުނެފި އެވެ.\nއިންތިހާބުގެ ވަގުތީ ނަތީޖާ އިއުލާން ކުރަން ފެށުމުގެ ކުރިން ނޫސްވެރިންނަށް މައުލޫމާތު ދެއްވަމުން އިލެކްޝަން ކޮމިޝަންގެ ރައީސް އަހުމަދު ޝަރީފް ވިދާޅުވި ނިމިގެންދިޔަ ރައްޔިތުންގެ މަޖިލީހުގެ އިންތިހާބަކީ މިހާތަނަށް ރައްޔިތުންގެ މަޖިލީހެއްގެ އިންތިހާބެއްގައި އެންމެ ގިނައިން ވޯޓުލާން މީހުން ނުކުތް އިންތިހާބު ކަމަށެވެ.\nއިންތިހާބުގައި 105،077 އަންހެނުން ވޯޓުލާފައިވާއިރު 107،002 ފިރިހެނުން ވެސް ވޯޓުލުމަށް ނުކުތެވެ. ދެ ޖިންސުން ވެސް ގާތްގަނޑަކަށް އެއް ހަމަހަމައަކަށް ވޯޓުލާން ނުކުމެފައިވާތީ ޝަރީފް ވަނީ އެކަން ފާހަގަކުރައްވާފަ އެވެ.\nނިމިގެންދިޔަ އިންތިހާބުގެ ކަންކަން ސުލްހަވެރިކަމާއި އަމާންކަމާއެކު ނިމިގެން ގޮސްފައިވަތީ އޮބްޒާވަރުންނާއި ބޭރުގެ ޖަމިއްޔާތަކުން ވެސް ވަނީ މަރުހަބާ ކިޔާފަ އެވެ.\nޝަރީފް ވިދާޅުވީ އިންތިހާބުގައި ކުދިކުދި ޝަކުވާތައް ހުރި ނަމަވެސް އިންތިހާބު ނިމިގެން ދިޔައީ ވަރަށް އަމާންކޮށް ކަމަށެވެ. އެކަމުގައި ވަރަށް ގިނަ ބައެއްގެ އެއްބާރުލުމާއެކު ލިބުނު ކާމިޔާބީއެއް ކަމަށެވެ. އެގޮތުން ސަލާމަތީ ކަންކަން ބެލެހެއްޓި ފުލުހުންނާއި ހޭލުންތެރިކުރަން މީޑިއާގެ މަސައްކަތް ޝަރީފް ފާހަގަކުރެއްވި އެވެ.\nއިންތިހާބުގައި ވޯޓުލާން ގިނަ ބަޔަކު ނުކުތީ މެންދުރުފަހު އެވެ. ވޯޓުލުން 6:00 އަށް އިތުރު ވެސް ކުރި އެވެ.\nރައްޔިތުންގެ މަޖިލީހުގެ އިންތިހާބު ބޮޑު ތަނުން ކާމިޔާބުކޮށްފައިވަނީ އެމްޑީޕީއިންނެވެ. އެގޮތުން 65 ގޮނޑި އެ ޕާޓީއިން ވަނީ ކަށަވަރުކޮށްފަ އެވެ.\nއެމްޑީޕީ އިލެކްޝަންސް ކޮމިޝަން މަޖިލިސް އިންތިހާބު 2019


Udhay aa rattehivegen fas aharu ulhunin: Nargis\nނަރުގިސް އާއި އުދޭ\nބަތަލާ ނަރުގިސް ފަޚުރީ އާއި އުދޭ ޗޯޕްޅާގެ ލޯބީގެ ވާހަކަތައް މީގެ އަހަރުތަކެއް ކުރިން އިންޑިއާގެ ނޫސްތަކުން ވަރަށް ގިނައިން ފެނިފައި ވެއެވެ. ނަމަވެސް މިއީ ތެދު ވާހަކައެއްކަން އުދޭ ވެސް އަދި ނަރުގިސް ވެސް މީގެ ކުރިން ޔަގީން ކޮށްދީފައެއް ނުވެ އެވެ.\n"ރޮކްސްޓާ" އާއި "މައި ތޭރާ ހީރޯ" ގެ ބަތަލާ ނަރުގިސް ދާދިފަހުން ވަނީ އުދޭ އާއި އޭނާގެ ލޯބީގެ ގުޅުމާ ބެހޭ ވާހަކަތައް ކިޔައިދީފަ އެވެ. ނަރުގިސް ބުނި ގޮތުގައި އުދޭ އާ ރުޅިވުމަށް ފަހު އޭނާއަށް ސިއްހީ ގިނަ މައްސަލަތަކެއް ކުރިމަތިވި އެވެ. ފިލްމު ކުޅުމާ ދުރުގައި އެހާ ގިނަ ދުވަހު ހުރީ އެހެންވެ އެވެ.\n"ސިއްހީ މައްސަލަތައް ބޮޑުވެގެން ފިލްމު ކުޅުމާ ދުރުވެލީ. ދެން އެނބުރި އަންނަން ތައްޔާރުވިތަނާ ކޮވިޑް-19 އިގެ ވަބާ ދުނިޔެއަށް ކުރިމަތިވުމުން އަނެއްކާ ވެސް މަޑުކޮށްލައިގެން ހުންނަން ޖެހުނީ،" ނަރުގިސް ބުންޏެވެ.\nކުރީގެ މަޝްހޫރު ޑައިރެކްޓަރު ޔާޝް ޗޯޕްޅާގެ ދެ ދަރިންގެ ތެރެއިން ހަގު ދަރި އުދޭ އާ ރައްޓެހި ވެގެން ފަސް އަހަރު ދުވަހު އުޅުނު ކަމަށް ނަރުގިސް ބުންޏެވެ. އަދި އުދޭ އަކީ އިންޑިޔާ އިން އޭނާއާ ބައްދަލުވި އެންމެ ރަނގަޅު އިންސާނާގެ ގޮތުގައި ނަރުގިސް ސިފަ ކުރި އެވެ.\n"އަހަރެން ކައިރީ ވަރަށް ގިނަ މީހުން ބުނި މި ވާހަކަ ނުދައްކަން. އެހެންވެ ނޫސްވެރިން ކައިރީ މި ވާހަކަ ނުދައްކާ އޮތީ. ނަމަވެސް އަހަރެމެން މިއަދު އެކަމާ ހިތާމަ ކުރަން. އެހާ ރަނގަޅު އިންސާނަކާ ލޯބީގެ ގޮތުން ގުޅެވުނީތީ އެ ވާހަކަ އަޑުގެ ނެތްތަނަށް ގޮވައި މުޅި ދުނިޔެއަށް އަންގަން އަހަރެން ބޭނުންވި،" ނަރުގިސް ބުންޏެވެ.\nނަރުގިސް ބުނި ގޮތުގައި ސޯޝަލް މީޑިއާ އާއި އިންޓަނެޓަކީ ވަރަށް ބޮޑު ފޭކެކެވެ. އެދެ ތަނުގައި އުޅޭ މީހުން ކޮންމެހެން ހަގީގަތް އެނގޭކަށް ބޭނުމެއް ނުވެ އެވެ.\n"އަހަރެމެންނަށް ގިނަ ފަހަރަށް މަގްބޫލު ވެވެނީ ހަގީގަތުގައި އެންމެ ގޯސް މީހުންނާ،" ނަރުގިސް ބުންޏެވެ.\nނަރުގިސް ބުނި ގޮތުގައި ފިލްމު އިންޑަސްޓްރީގައި މަސައްކަތްކުރާ މީހުންގެ ތެރެއިން މިހާރު އޭނާއާ ގުޅުން އޮތީ ހަމައެކަނި ވަރުން ދަވަން އާއި އިލީނާ ޑިކްރޫޒް އަދި ހުމާ ގުރޭޝީ އާ އެކަންޏެވެ. އަދި އެންމެ މަޖާކޮށް އުޅެވުނީ "މައި ތޭރާ ހީރޯ" ކުޅުނު ދުވަސްވަރު ވަރުން އާއެކު ކަމަށް ވެސް ނަރުގިސް ބުންޏެވެ.\nނަރުގިސް އާ ރުޅިވިފަހުން އުދޭ ފިލްމު ތަކާ ވެސް ވަނީ ދުރުވެފަ އެވެ. އަދި ސިއްހަތަށް ނުބަލާލާ އުޅުމުގެ ސަބަބުން އޭނާ މާ ބޮޑަށް ފަލަވެ ސިފަ ގެއްލިފައިވާ ކަމަށް އިންޑިޔާގެ ބައެއް ނޫސްތަކުން ބުނެފައި ވެއެވެ.


Mourinho maayoosviya nudheynan: Man United\nމޮރީނިއޯ މާޔޫސްވިޔަ ނުދޭނަން: ޔުނައިޓެޑް\nޓްރާންސްފާއާ ހެދި މާޔޫސްވެފައި ހުރި މެންޗެސްޓާ ޔުނައިޓެޑްގެ ކޯޗް ހޯޒޭ މޮރީނިއޯއަށް ފުރިހަމަ އެއްބާރުލުން ދޭނެ ކަމަށް މެންޗެސްޓާ ޔުނައިޓަޑުން ހާމަ ކޮށްފި އެވެ.\nދަ ގާޑިއަންގެ މެންޗެސްޓާ ފުޓްބޯލް ކްރޮސްޕޮންޑެންޓް އެ ނޫހުގައި މިއަދު ލިޔެފައި ވަނީ، މޮރީނިއޯ ބޭނުންވާ ގޮތަށް ސްކޮޑު ވަރުގަދަ ކުރުމަށްޓަކައި އިތުރު ކުޅުންތެރިން ގެނައުމަށް ހޭދަ ކުރުމަށް ކުލަބުގެ އެގްޒެކެޓިވް ބޯޑުން ނިންމާފައިވާ ކަމަށެވެ.\nމޮރީނިއޯ ވަނީ މާޗް މަހުގައި، ޔުނައިޓަޑްގެ ސްކޮޑު ވަރުގަދަ ކުރުމަށް އޭނާ ބޭނުންވާ ފަސް ކުޅުތެރިންގެ ނަން ޔުނައިޓެޑްގެ ބޯޑަށް ހުށަހަޅާފަ އެވެ. އިނގިރޭސި ޓްރާންސްފާ ޕީރިއަޑް ނިމެން 12 ވަރަކަށް ދުވަހަށް ވެފައިވާއިރު މިހާތަނަށް ޔުނައިޓެޑަށް ހޯދުނީ ދެ ކުޅުންތެރިންނެވެ. އެއީ ފްރާންސްގެ މޮނާކޯއިން ޔުނައިޓެޑަށް ބަދަލުވި ބްރެޒިލްގެ މިޑްފީލްޑާ ފްރެޑް އާއި ޕޯޓޯއިން ބަދަލުވި ޑިފެންޑަރު ޑިއޭގޯ ޑަލޮޓް އެވެ.\nދަ ގާޑިއަންއިން ބުނެފައި ވަނީ، ޓްރާންސްފާ ޕޮލިސީއާ މެދު މޮރީނިއޯގެ ކަންބޮޑުވުން ޔުނައިޓެޑްގެ އެގްޒެކެޓިވް ނައިބު ރައީސް އެޑް ވުޑް ވާޑްސްއަށް ހިއްސާކޮށްފައިވާ ކަމަށެވެ. އަދި އެކަންބޮޑުވުންތަކަށް އެގްޒެކެޓިވް ބޯޑުން ރިޔާޔަތް ކޮށްފައިވާ ކަމަށެވެ.\nޓްރާންސްފާގެ ޚަބަރުތައް ބުނާގޮތުން ޔުނައިޓަޑުން މިހާރު ފާރަލަމުން ދަނީ، މިފަހަރުގެ ވޯލްޑްކަޕުގައި ކޮލަމްބިއާ ޓީމުގައި މޮޅު ކުޅުމެއް ދެއްކި ބާސެލޯނާގެ ޔެރީ މިނާ އާއި އިންގްލެންޑްގެ ލެސްޓާ ސިޓީގެ ޑިފެންޑަރު ހެރީ މިގްއާ އަށެވެ.\nމޮރީނިއޯގެ އަނެއް ކަންބޮޑުވުމަކީ ކުލަބުގެ ކެޕްޓަން އޮންޓޯނިއޯ ވެލެންސިއާ ފޯމު ގެއްލިފައި ވުމެވެ. އަދި ޕްރީ ސީޒަން ޓްރެއިނިން އެމެރިކާގައި ކުރިއަށްދާއިރު ސީނިއާ ކުޅުންތެރިން ސްކޮޑުގައި ހިމެނިފައި ނެތުމެވެ. ވޯލްޑްކަޕުގެ ސެމީ ފައިނަލަށް ދަތުރު ތިން ޓީމުގައި ޔުނައިޓަޑްގެ ކުޅުންތެރިން ހިމެނުމުން، ޕައުލް ޕޮގްބާ އާއި ލުކާކު އަދި އެޝްލީ ޔަންގް އާއި ޖެސީ ލިންގާޑްމެން ފަދަ ކުޅުންތެރިން ޗުއްޓީގައި ތިބެން ޖެހުންވެސް މޮރީނިއޯގެ ކަންބޮޑުވުންތަކުގެ ތެރޭގައި ހިމެނެ އެވެ. ސީނިއާ ކުޅުންތެރިންގެ ތެރެއިން ކުލަބުގެ ޕްރީ ސީޒަން ޓްއާގައި ވާދަ ކުރަމުން ދަނީ އެލެކްސިސް ސަންޗޭޒް އެކަންޏެވެ. ދެން ހިމެނެނީ ޒުވާން ކުޅުންތެރިންނެވެ.\nހޯސޭ މޮރީނިއޯ މެންޗެސްޓާ ޔުނައިޓެޑް ޓްރާންސްފާ މާކެޓް


"Siyaasee Kaamiyaabaai Media Gulhun" Mi Fothun Faahagakollevey7Kammeh! - Vaguthu\nފޮތެއް ލިޔެ، ޕަބްލިޝްކުރުމަކީ ފަސޭހަކަމެއް ނޫނެވެ. ވަކިން ޚާއްޞަ ގޮތެއްގައި ޢިލްމީ މަޢުލޫމާތުގެ މައްޗަށް އެކުލެވިގެންވާ ނޮންފިކްޝަން ފޮތެއް ލިޔާނަމަ، އެ ގެނެސްދެވޭ މަޢުލޫމާތުގެ ސައްޙަކަން ކަށަވަރުކުރަންޖެހެއެވެ. "ސިޔާސީ ކާމިޔާބާއި މީޑިއާގެ ގުޅުން" މި ނަމުގައި އިބްރާހީމް މުޙައްމަދު ލިޔުއްވާފައިވާ ފޮތަކީ މީޑިއާއާއި ސިޔާސީ ދާއިރާގައި ހިމެނޭ ގިނަ ބައެއްގެ ސަމާލުކަން ލިބުނު ފޮތެކެވެ. މިހާރު ބުކްޝޮޕްތަކުގައި ވިކެމުންދާ މި ފޮތަކީ މީޑިއާގައި ޙަރަކާތްތެރިވާ މީހުންނަށާއި، ސިޔާސީ ދާއިރާގައި ޙަރަކާތްތެރިވާ މީހުންނަށާއި، ސަރުކާރުގައި މީޑިއާގެ މަސައްކަތްކުރާ ފަރާތްތަކަށާއި ކިޔަވާ ކުދިންނަށް އަމާޒުކުރެވިގެން ނެރެވުނު ފޮތެކެވެ. މި ލިޔުމުގައި މި ބަލައިލަނީ މި ފޮތުން ފާހަގަކުރެވޭ7ކަމެއްގެ މައްޗަށެވެ.\n1. މި ދާއިރާއިން ނެރުނު ފުރަތަމަ ފޮތް\nމީޑިއާ އަދި ނޫސްވެރިކަމުގެ ދާއިރާއާ ގުޅޭ ގޮތުން ދިވެހި ބަހުން ލިޔެފައިވާ ފޮތެއް ހޯދުމަކީ ފަސޭހަކަމެއް ނޫނެވެ. މި ސަބަބަށްޓަކައި، ކިޔަވާ ކުދިންނާއި ދިރާސާކުރާ ފަރާތްތައް މި ދާއިރާއިން މަޢުލޫމާތު އެއްކުރަން އުޅުމަކީ ބޮޑު ގޮންޖެހުމެކެވެ. ނޫސްވެރިކަމުގެ ދާއިރާއާ ގުޅޭ ލުއި ފޮތްތަކާއި ރިޕޯޓުތައް އެކި ފަރާތްތަކުން މަދުމަދުން ނެރުނު ކަމުގައިވިޔަސް، ދިވެހިރާއްޖޭގެ މީޑިއާއާ ގުޅޭ ގޮތުން މީގެ ކުރިން ފޮތެއް ލިޔެވިފައެއް ނުވެއެވެ. އެހެންކަމުން، ޖުލައި މަހުގެ 5ވަނަ ދުވަހު ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ނެރެދެއްވި "ސިޔާސީ ކާމިޔާބާއި މީޑިއާގެ ގުޅުން" މި ފޮތަކީ ދިވެހިރާއްޖޭގެ މީޑިއާގެ ދާއިރާއަށް ބަލައިލާ، ދިވެހި ބަހުން ނެރެވުނު ފުރަތަމަ ފޮތެވެ.\n2. ފޮތުގެ ހުށަހެޅުން ވަރަށް ތަފާތު\nލިޔުންތެރިކަމަށް ބަލައިލާއިރު، މި ފޮތަކީ ލިޔުމުގެ ގަވާއިދާއި ބަހުގެ ހަމަތައް އަދި ހުށަހެޅުން މޮޅު ފޮތެކެވެ. އިބާރާތްކުރުން ފަށުވިވެފަ، މައުޟޫޢުތައް ގެނެސްދީފައިވަނީ ސާދާގޮތަކަށެވެ. ފޮތުގައި މީޑިއާގެ ދާއިރާއާއި ސިޔާސީ ދާއިރާއާ އޮތް ގުޅުން ތަފުސީލުކޮށްފައިވާއިރު، އެ މަޢުލޫމާތުތައް ގެނެސްދީފައިވަނީ ފަހުގެ ތާރީޚުތަކުގައި ދިވެހިރާއްޖެއާއި ބައިނަލްއަޤުވާމީ ދުނިޔޭގައި ހިނގައިދިޔަ މުހިންމު ހާދިސާތަކަށް ބަލައިލާފައެވެ. ފޮތުގައި ލިޔުންތެރިޔާގެ އަމިއްލަ ޚިޔާލުތައް ހުށަހަޅައިދޭއިރު، އެ ކަމަށް ބާރުދިނުމުގެ ގޮތުން ގުޅުންހުރި ހާދިސާތާކާއި މިސާލުތައް ވަރަށް ފުރިހަމައަށް ގެނެސްދީފައިވެއެވެ. އެހެންކަމުން، ޢިލްމީ ފޮތެއްކަމުގައި ވިޔަސް، މިއީ މުނިފޫހިފިލުވާލުމުގެ ގޮތުން ކިޔާލަން ރަނގަޅު ފޮތެކެވެ.\n3. މަޢުލޫމާތު މުއްސަނދި ފޮތެއް\n"ސިޔާސީ ކާމިޔާބާއި މީޑިއާގެ ގުޅުން" މި ފޮތަކީ ޢިލްމީ ގިނަ މަޢުލޫމާތުތަކެއް ލިބިގެންދާ ފޮތެކެވެ. އެ ގޮތުން، މި ފޮތުގައި މީޑިއާ، ސިޔާސީ އަދި ތަރީޚީ މަޢުލޫމާތު ގެނެސްދީފައިވެއެވެ.\nނޫސްވެރިކަމާއި މީޑިއާގެ ދާއިރާއާ ގުޅުންހުރި ތަފުސީލީ ގިނަ މަޢުލޫމާތު ތަކެއް ފޮތުގައި ހިމެނިފައިވާއިރު، އޭގެ ތެރޭގައި މީސްމީޑިއާ، ޕްރިންޓް މީޑިއާ، އޮންލައިން މީޑިއާ، ބްރޯޑްކާސްޓް މީޑިއާ، ސިޓިޒަން ޖާރނަލިޒަމް، ޑިޖިޓަލް އިންފްލުއެންޒަރސް، މަޢުލޫމާތު ހާމަކުރެވޭ ދަރަޖަތައް އަދި މަޢުލޫމާތު އާންމުކުރަން ބޭނުންކުރާ ގޮތްތައް ބަޔާންކޮށްފައިވެއެވެ. މި ދާއިރާގެ އިތުރުން، ސިޔާސީ ދާއިރާއާ ގުޅުން ހުރި މަޢުލޫމާތު ވެސް ކޮންމެވެސް މިންވަރަކަށް މި ފޮތުގައި ގެނެސްދީފައިވެއެވެ. އޭގެ ތެރޭގައި ކަނާތުފިޔައާއި ވާތުފިޔައިގެ ފިކުރު، އަބުރު ކަތިލުން އަދި ސިޔާސީ ޗަރުކޭސް ފަދަ ތިއަރީތަކާއި މައުޟޫޢުތައް ހިމެނެއެވެ. މީގެ އިތުރުން، ދިވެހިރާއްޖޭގެ މީޑިއާއާއި މަޢުލޫމާތު އާންމުކުރުމުގެ ތާރީޚަށާއި، ސިޔާސީ ގޮތުން މުހިންމު އެކިއެކި ހާދިސާތައް ހިނގައިފައިވާ ތާރީޚުތަކަށް މި ފޮތުގައި ބަލައިލާފައިވެއެވެ. ތާރީޚީ ނަޒަރަކުން ދިވެހިރާއްޖޭގެ މީޑިއާ ގުޅޭ ދިރާސާއެއް ލިޔާނަމަ، މި ފޮތަކީ އެއްތަނަކުން ގިނަ މަޢުލޫމާތު ހޯދުމަށްޓަކައި ބޭނުންކުރެވިދާނެ މުހިންމު ވަސީލަތެކެވެ.\n4. ޔޫސަރ ފްރެންޑްލީ ލޭއައުޓެއް\nހޯދަން ބޭނުންވާ މަޢުލޫމާތު ފަސޭހަކަމާއެކު ދެނެގަތުމަށްޓަކައި، މި ފޮތުގެ ފިހުރިސްތުގައި ހުރިހާ ޗެޕްޓަރތަކާއި އަރިމަތީ ސުރިޚީތަކުގެ ޞަފުޙާ ނަންބަރުތައް ހިމެނިފައިވެއެވެ. މީގެ އިތުރުން އާންމުކޮށް ދިވެހި ބަހުން ނެރޭ އެހެން ފޮތްތަކާ ޚިލާފަށް، ފޮތުގައި ބަޔާންކޮށްފައިވާ ހުރިހާ ފަރާތެއްގެ ނަމާއި ޞަފުޙާ ނަންބަރުތައް ހިމެނޭ އިންޑެކްސް، ފޮތުގެ އެންމެ ފަހުގެ ޞަފުޙާގައި ހިމެނިފައިވެއެވެ. އެ ގޮތުން، ދިވެހިރާއްޖެއާއި ބައިނަލްއަޤުވާމީ ދުނިޔޭގައި ފާހަގަކުރެވޭ 36 ފަރާތަކާ ގުޅުންހުރި މިސާލުތައް ހިމެނެއެވެ. ކިޔުންތެރިންގެ ފަސޭހައަކަށް، ފޮތުގެ ވާތުފަޅީގެ މަތީގައި، އެ ކިޔަމުންދާ ޗެޕްޓަރގެ ނަން ހިމެނިފައިވެއެވެ. މީގެ އިތުރުން ކިޔުންތެރިންނަށް މާނަ އޮޅުން އަރާފާނެ ފަދަ ބަސްބަހުގެ މާނަ ވަކި ޞަފުޙާއެއްގައި ގެނެސްދީފައިވެއެވެ.\nފޮތުގެ ލޭއައުޓަށް ބަލައިލާއިރު، ކޮންމެ ޗެޕްޓަރެއް ވެސް ފަށައިފައިވަނީ މައި ސުރިޚީއެއްގެ ދަށުން ޚާއްޞަ ނަންބަރެއް ދެވިގެން، ދިވެހި ބަހުން ކިޔެފައިވާ ފޮތެއްކަމުން ކިޔުންތެރިންނަށް ބަލައިލަން ފަސޭހަވާނެ ގޮތަށް ފޮތުގެ ވާތުފަޅީގެ ޞަފްޙާއަކުންނެވެ. އަދި މައި ސުރުޚީތަކާއި އަރިމަތީ ސުރުޚީތައް ދެނެގަނެވޭނެ ގޮތަށް ވަނީ ފޮންޓު ސައިޒުން ފަރަގުކުރެވިފައެވެ. މީގެ އިތުރުން، ޙަވާލާދެވޭ މިސާލުތަކާ ގުޅުންހުރި ބައެއް މީހުން ކުރެހުންތަކެއްގެ ސިފައިގައި ގެނެސްދީފައިވާއިރު، ފޮތުގައި ބަޔާންކުރެވިފައިވާ ޢިލްމީ ތިއަރީތައް ހުށަހަޅައިދީފައިވަނީ ކިޔުންތެރިން ޝަޢުޤުވެރިވާނެ ފަދަ ގޮތަކަށް ތަސްވީރުތަކެއްގެ އެހީގައެވެ.\n5. ހިތްގައިމު އިލަސްޓްރޭޝަން މަސައްކަތްތަކެއް\nފޮޓޯ ހިމެނުމުގެ ބަދަލުގައި މި ފޮތުގެ އެންމެ ޚާއްޞަ އެއް ސިފައަކީ އާޓް ނުވަތަ އިލަސްޓްރޭޝަންގެ ފުރިހަމަ މަސައްކަތްތަކެވެ. މިއީ ވެސް އާންމުކޮށް ދިވެހި ބަހުން ނެރޭ ފޮތްތަކުގައި ފެންނަ ސިފައެއްނޫނެވެ. އެ ގޮތުން 10 ކުރެހުމެއް މި ފޮތުގައި އިލަސްޓްރޭޝަންގެ ގޮތުގައި ހުށަހަޅައިދީފައިވެއެވެ. މި އިލަސްޓްރޭޝަންތައް ކުރަހާފައިވަނީ މަޝްހޫރު އިލަސްޓްރޭޓަރ ޢާއިޝަތު ޒާރާ ފަރާޟެވެ. ފޮތުގެ ބޭރުގަނޑުގައި ކުރަހާފައިވަނީ ރައީސް މައުމޫން ޢަބްދުލްޤައްޔޫމްގެ ދެކަނބަލުންގެ ކައިވެނީގެ ޕޯޓްރެއިޓަކާއި، ރައީސް ނަޝީދާއި ރައީސް ޢަބްދުﷲ ޔާމީން ޢަބްދުލްޤައްޔޫމްގެ ތަސްވީރެކެވެ. ފޮތުގެ އެތެރޭގައި ހިމެނޭ ކުރެހުންތަކުގެ ތެރޭގައި ދިވެހިރާއްޖެ މިނިވަންވުމުގެ އެއްބަސްވުމުގައި ރައީސް އިބްރާހީމް ނާޞިރު ސޮއިކުރައްވާ ކުރެހުން ފާހަގަކޮށްލެވެއެވެ. މީގެ އިތުރުންވެސް، ސިޔާސީ މައިދާނުގައި ފާހަގަކޮށްލެވޭ ބައެއް ފަރާތްތަކުގެ ކުރެހުންތައް މި ފޮތުގައި ހިމަނާފައިވެއެވެ.\n6. މުޞައްނިފުގެ ތަޖުރިބާ\nމި ފޮތުގައި ދިވެހިރާއްޖޭގެ ނޫސްވެރިކަމާއި ސަރުކާރުގެ މީޑިއާގެ މަސައްކަތުގެ ޙާލަތާ ގުޅޭގޮތުން ކިޔުންތެރިންނަށް ވަރަށް ފުރިހަމަ މަންޒަރެއް ދައްކައިދީފައިވާއިރު، ފޮތުގެ މުޞައްނިފަކީ ކުރިން ނޫސްވެރިއެއްގެ ގޮތުގައި މަސައްކަތްކޮށް، ގިނަ އަހަރުތަކެއް ވަންދެން ދައުލަތުގެ މީޑިއާއާ ގުޅުންހުރި އެކި މަޤާމުތައް ފުރުއްވާފައިވާ ބޭފުޅެކެވެ. މުޞައްނިފު މި ދާއިރާގައި 13 އަހަރު މަސައްކަތްކުރައްވާފައިވާއިރު، މި ފޮތުގައި މަޢުލޫމާތު ހުށަހަޅައިދީފައިވަނީ އެ މުއްދަތުގެ ތެރޭގައި ހޯއްދެވި ތަޖުރިބާގެ އަލީގައެވެ. އެޑްމިނިސްޓްރޭޝަންގެ ދާއިރާއިން މަތީ ތަޢުލީމު ހާސިލުކުރައްވާފައިވާ ފޮތުގެ މުޞައްނިފު ވަނީ ރާއްޖޭގެ އިތުރުން، ބައިނަލްއަޤުވާމީ ފެންވަރުގައިވެސް ނޫސްވެރިއެއްގެ ގޮތުން ހަރަކާތްތެރިވެފައެވެ. އެ ގޮތުން، 2008ވަނަ އަހަރު ޕާކިސްތާނުގެ ކުރީގެ ބޮޑުވަޒީރު ބޭނަޒީރު ބުއްޓޫ އަވަހާރަކޮށްލެވުނު ޕާކިސްތާނުގެ ޢާންމު އިންތިޚާބުގައި ބައިނަލްއަޤުވާމީ އޮބްޒަރވަރެއްގެ ގޮތުގައި ޕާކިސްތާނުގައި ޙަރަކާތްތެރިވެފައިވެއެވެ.\n7. ކިޔަވާ ކުދިންނަށް ބޭނުންތެރި\nނޫސްވެރިންނާއި ސިޔާސީ މީހުން ކިޔާލުން މުހިންމު މި ފޮތަކީ ކިޔަވާ ކުދިންނަށް ވެސް ވަރަށް މުހިންމު މަޢުލޫމާތުތަކެއް ލިބިގެންދާނެ ފޮތެކެވެ. ނޭޝަނަލް ބިޔުރޯ އޮފް ކްލެސިފިކޭޝަނުން މި ފޮތް ދަރަޖަކޮށްފައިވަނީ 15 އަހަރުން މަތީގެ އުމުރުފުރާއަށެވެ. އެހެންކަމުން، ހަޔަރ ސެކަންޑަރީގެ ކުދިންނަށާއި، ޔުނިވަސީޓީ ކޮލެޖްތަކުގައި ތަޢުލީމް ހާސިލުކުރަމުންދާ ކުދިންނަށް މި ފޮތުގެ ބޭނުން ހިފިދާނެއެވެ. މަޢުލޫމާތުގެ ހަޒާނާ މުއްސަނދިކުރުމުގެ އިތުރުން އެސައިމަންޓްތައް ފުރިހަމަކުރުމަށާއި ރެފަރެންސް ދިނުމަށް މިއީ ރަނގަޅު ފޮތެކެވެ. މީގެ އިތުރުން މީޑިއާއާއި ޕޮލިޓިކަލް ސައެންސް ފަދަ ދާއިރާތަކުން ތަޢުލީމު ހާސިލުކުރަން ބޭނުންވާ ކުދިންނަށާއި، ސްކުލްތަކުގެ އާޓްސް ސްޓްރީމް ކިޔަވާކުދިންނަށާއި، މީޑިއާ ކްލަބްތަކަށާއި ލައިބްރަރީތަކަށް މިއީ ވަރަށް ބޭނުންތެރި ފޮތެކެވެ.\nއޮގަސްޓް 1, 2020 13:41\nކިޔަވާ ކުދިންނަށް އަމާޒުކޮށްގެން މިފަދަ ދާއިރާތަކުން ދިވެހި ލިޓްރެޗާ ނެރުމަކީ ބޭނުންތެރި ކަމެއް. މިހާރުވެސް ނެރޭވަރު މަދު.\nއޮގަސްޓް 1, 2020 14:45\nއެއީ ޔުނިވަސިޓީތަކުން ބާރުއަޅަންޖެހޭ ކަންކަން. ދިވެހިރާއްޖޭގެ ޔުނިވަސިޓީތަކުގައި ދިރާސާކުރުމާ، ޕަބްލިޝްކުރުމަށް އެހާ ބާރު ނާޅާ. މުޅިންވެސް ފެންނަނީ ކޯސްތައް ހިންގާ ސެޓްފިކެޓް ދޭތަން. ލިޓްރެޗާ ލިޔުމާ ކިޔުމުގެ ސަގާފަތެއް އުފައްދަންޖެހޭ.\nއޮގަސްޓް 1, 2020 13:57\nމިލޔުމަކީ ފޮތް ނެރުނު ފަރާތުން ލިޔެފަ ފޮނުވާފަ އޮތް ލިޔުމެއްކަން 100% ޔަގީން.\nއޮގަސްޓް 1, 2020 14:01\nމީ ވަރަށް ސަޅި ފޮތެއް. ވަރަށް ފުރިހަމަ\nއޮގަސްޓް 1, 2020 14:26\nކާކު ކާކާ ކީކޭ ކީ؟\nއޮގަސްޓް 1, 2020 14:34\nއޮންލައިންކޮށް ކިޔާލަން ލިބޭނީ ކިހިނެއް؟\nއޮގަސްޓް 1, 2020 19:49\nމަޖައްލާ.އެމްވީ އިން ކިޔާލެވޭނެ\nއޮގަސްޓް 1, 2020 16:29\nމި އާޓިކަލް ލިއުނީ ވެސް ފޮތް ލިއުނު ލިއުންތެރިޔާތަ؟\nއޮގަސްޓް 1, 2020 17:06\nލިޔުންތެރިކަމުގެ ފަންނު ކުރިއެރުވޭނީ ސަރުކާރުން އެކަން ކުރި އަރުވަން ބާރުއަޅައިގެން. ބާރު އަޅާނީ ޖަމިއްޔާ ހަދާ ފައިސާ ދީގެނެއްނޫން. އެކުރާ މަސައްކަތަށް ހަމަ އުޖޫރަ ލިބޭނެ ގޮތްތަކެއް ހޯދާ، ދިރާސާ ކުރުމުގެ ސަގާފަތެއް ދިރުވައިގެން. އެކަމަކު މިއީ ސަމާލުކަމެއްދޭ ކަމެއް ނޫން. ގައުމީ ޔުނިވަރސިޓީއެއް ހުރިއިރު ކޮބާ އުފެއްދުންތެރިކަމެއް؟ އެއްވެސް މަސައްކަތެއް ނުފެނޭ.\nއޮގަސްޓް 1, 2020 21:11\nގައުމީ ޔުނިވަސީޓީންވެސް ރަނގަޅު މަސައްކަތްތަކެއް ކުރޭ. އިސްލާމިކް ޔުނިވަސިޓީންވެސް ފޮތް ނެރެ ޗާޕުކުރޭ. މައްސަލައަކީ ކިޔުންތެރިކަމުގެ ފަންނު މުޖުތަމައުގަ އަށަގެނެވިފަ ނެތީ. އަމިއްލަ ފަރާތްތަކުން ކުރާ މިކަހަލަ މަސައްކަތްތަކަށް ސާބަސްދެން.\nއޮގަސްޓް 1, 2020 21:08\nދިވެހި ބަހުގެ އެކަޑަމީއާއި ލިޔުންތެރިކަމުގެ ގުޅުމުން ކުރާ މަސައްކަތަށް ސާބަސް. ދެން ބަލަންވީ ލިޔުންތެރިކަމުގެ ފަންނުގެ މީހުންގެ ލިޔުންތައް ޕަބްލިޝްކުރެވޭނެ ހަރުދަނާ ގޮތްތަކެއް ބެލުން. އެކަމުގަވެސް ސަރުކާރުން ބާރުއަޅާ އެހީތެރިވެވިދާނެ. މާލީ ގޮތުންވެސް. އޭރުން ފޮތް ލިޔާމީހުން އިތުރުވާނެ. އަދި މިފަންނުވެސް އިތުރަށް ފުޅާކުރެވޭނެ. މިކަންކަމުގެ އިތުރުން ޗާޕުކުރެވޭ ފޮތްތައް ޑިސްޕްލޭކުރެވޭނެ ނިޒާމެއް ހުރުމަކީ ވަރަށް ރަނގަޅު ކަމެއް. މިސާލަކަށް ނެޝިނަލް ލައިބްރަރީގަ ހާއްސަ ކޯނަރެއް ހުރުން. ރަނގަޅު މަސައްކަތެއް.


Allah Ge Ismufulhuthakun Dua Kurumakee Dua Ijaabavaa Kameh - Vaguthu\nޢިއްޒްތަތެރިވެ ވޮޑިގެންވާ ހުރިހާ ރިވެތި ކަމަކާއި ހުރިހާ ރިވެތި ނަންފުޅެއް ލިބިވޮޑިގެންވާ ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(وَلِلَّـهِ الْأَسْمَاءُ الْحُسْنَىٰ فَادْعُوهُ بِهَا ۖ وَذَرُوا الَّذِينَ يُلْحِدُونَ فِي أَسْمَائِهِ ۚ سَيُجْزَوْنَ مَا كَانُوا يَعْمَلُونَ) سورة الأعراف: 80\nއެންމެރިވެތި ނަންފުޅުތައް މިލްކު ވެގެންވަނީ، اللّه އަށެވެ. ފަހެ، އެ ނަންފުޅުތަކުން ތިޔަބައިމީހުން އެކަލާނގެ ޙަޟްރަތަށް ދުޢާ ކުރާށެވެ. އަދި އެކަލާނގެ ނަންފުޅުތަކާމެދު، ޙައްޤުމަގުން އެއްކިބާވެ އުޅޭމީހުން، ތިޔަބައިމީހުން ދޫކޮށްލާށެވެ. އެއުރެން ކޮށްއުޅުނު ކަންތަކަށް އެއުރެންނަށް ޖަޒާ ދެއްވާހުއްޓެވެ."\nމިއާޔަތް ބާވާލެއްވުނު ސަބަބާއި މެދު އިމާމު ބަޣަވީ އެކަލޭގެފާނުގެ ތަފުސީރުގައި ލިޔުއްވާފައިވެއެވެ.\n"މީހަކު އޭނާގެ ނަމާދުގައި ﷲއަށް ދުޢާކުރަމުންގޮސް އައްރަޙުމާން (އެބަހީ ﷲ)އަށް ދުޢާކުރިއެވެ. ދެން މައްކާގެ މުޝްރިކުން ބުންޏެވެ. މުޙައްމަދު ޞައްލަﷲ ޢަލައިހި ވަސައްލަމައާއި އަދި އޭނާގެ އަޞްޙާބުން ދައުވާ ކުރަނީ އެންމެ އިލާހަކަށް އަޅުކަން ކުރާކަމަށެވެ. ނަމަވެސް މީނާ ދެފަރާތަކަށް މިދުޢާ ކުރަނީ ކިހިނެއްވެގެން ހެއްޔެވެ؟ ދެން ﷲ ސުބުޙާނަހޫ ވަތަޢާލާ މި އާޔަތް ބާވާލެއްވިއެވެ." (وَلِلَّـهِ الْأَسْمَاءُ الْحُسْنَىٰ فَادْعُوهُ بِهَا) މާނައީ: އަދި ﷲއަށް އެންމެ ރިވެތިވެގެންވާ އިސްމުފުޅުތައް ވެއެވެ. ފަހެ އެނަންފުޅުތަކުން ތިޔަބައިމީހުން އެކަލާނގެއަށް ދުޢާކުރާށެވެ."\nމިއާޔަތުގެ ތަފުސީރުގައި އިމާމު ޠަބަރީ އަދި އިމާމު އިބުނު ކަޘީރު އަދިވެސް އެނޫން ވަރަށް ގިނަ ޢިލްމުވެރިން ރަޙިމަހުމުﷲ އަންނަނިވި ޙަދީޘް ގެންނަވާފައިވެއެވެ.\n(إِنَّ لِلَّهِ تِسْعَةً وَتِسْعِينَ اسْمًا مِائَةً إِلَّا وَاحِدًا مَنْ أَحْصَاهَا دَخَلَ الْجَنَّةَ) متفق عليه.\nމާނައީ: "ހަމަކަށަވަރުން ﷲ ސުބުޙާނަހޫ ވަތަޢާލާއަށް ނުވަދިހަ ނުވަ އިސްމުފުޅެއްވެއެވެ. ސަތޭކަ ނުވެ އެއްނަމެވެ. ފަހެ މީހަކު އެހިތުދަސްކޮށް (އެއަށްޢަމަލުކޮށް ދެނެގަންފިކަމުގައިވާނަމަ) އެމީހަކު ސުވަރުގެ ވަންނަ ހުއްޓެވެ."\nމި ޙަދީޘްގެ ޝަރަހާގައި އިމާމު ނަވަވީ ރަޙިމަހުﷲ ވިދާޅުވެފައިވެއެވެ. "އިމާމު ޚައްޠާބީ ރަޙިމަހުﷲ ވިދާޅުވިއެވެ. މިޙަދީޘުން އެންމެ މަޝްހޫރު ނަންފުޅަކީ ﷲކަން އެނގެއެވެ. އެއީ އެހެން ނަންފުޅެއް ނޫންނަމަ މި ޙަދީޘްގައި ޒިކުރުވީހީ އެހެން ނަންފުޅެކެވެ."\nއަދިވެސް އިމާމު ނަވަވީ ރަޙިމަހުﷲ ވިދާޅުވާ ގޮތުގައި ﷲގެ އެންމެ މަތިވެރިވެގެންވާ އިސްމުލް އައުޡަމް އަކީ މިނަންފުޅުކަމަށް ޢިލްމުވެރިން ބަޔާންކުރައްވައެވެ. އަދި އެނޫން ނަންފުޅުތަކާއި މެދުގައިވެސް ބުނެވެއެވެ. ކީރިތި ޤުރުއާނުގައި ދެހާހާށްވުރެ ގިނަފަހަރު ﷲ މި ނަންފުޅު ޒިކުރުވެފައިވެއެވެ. އަދި ﷲ އެންމެ ރުއްސަވާ މީސްތަކުންގެ ނަމަކީ ﷲގެ ކުރިޔަށް ޢަބްދު ލައިގެން ކިޔާ ނަންކަމުގައި ޙަދީޘްގައި ރިވާވެފައިވެއެވެ.\nއަދި މި ޙަދީޘްގައިވާ ދަސްކުރުމުގެ މުރާދަކީ އެ ދެނެގަނެ ދުޢާކޮށް އެޔަށް އީމާންވެ އެޔަށް ޢަމަލުކުރުމެވެ. އެފަދައިން ޢިލްމުވެރިން ބަޔާންކުރައްވާފައިވާ ކަމުގައި އިމާމު ނަވަވީ ރަޙިމަހުﷲ މި ޙަދީޘްގެ ޝަރަހާގައި ބަޔާންކުރައްވާފައިވެއެވެ.\nއަދި ބައެއް ޢިލްމުވެރިން އެއީ ވަކިނަންތަކެއް ކަމާ ބުނާ ބުނުމާއި މެދު އިމާމު ނަވަވީ އެބަސް ޒިކުރުކުރެއްވުމަށްފަހު ވިދާޅުވަނީ އަދި ބުނެވެއެވެ. "އެކަން ވަނީ އިސްމުލް އަޢުޡަމް ފަދައިން، ލައިލަތުލް ޤަދުރި ވިލޭރޭ ފަދައިން ފޮރުވިފައެވެ." އެއީ ވަކި ކޮން ނަންތަކެއް ނޭނގެއެވެ. އޭގައި ވަނީ ޤުރުއާނާއި ސުންނަތުން އެނގުނު ނަންތައް ޖަމާކޮށް އެއިން ދުޢާކުރުމެވެ. ވަރަށް ގިނަ ޢިލްމުވެރިން މިބާބުގައި ފޮތްތައް ލިޔުއްވާފައިއެވެ. އެނަންތައް އުގެނި ދުޢާކޮށް ދެނެގަނެ ވިސްނާ ޢަމަލުކޮށް ހެދުމުން މި ޙަދީޘްގައިވާ ފަޟުލު ނުވަތަ މާތްކަން ލިބިގެންދާނެއެވެ. މަތީގައިވާ އާޔަތަށް ޢަމަލުކުރެވޭނެ ގޮތަކީ އެޔެވެ.\nނަބިއްޔާ ޞައްލަﷲ ޢަލައިހި ވަސައްލަމަ ދުޢާކުރައްވާއިރު ﷲގެ އިސްމުފުޅުތަކުން ދަންނަވައިގެން ދުޢާކުރައްވައެވެ. އެއީ ދުޢާ އިޖާބަވުމުގެ ސަބަބެކެވެ.\n(يَا حَيُّ يَا قَيُّومُ بِرَحْمَتِكَ أَسْتَغِيثُ) رواه الرمذي.\nމާނައީ: "يا حي يا قيوم އިބަ ﷲގެ ރަޙުމަތުން ދުޢާ ދަންނަވަމެވެ."\nއަދި ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(ادْعُونِي أَسْتَجِبْ لَكُمْ) سورة غافر: 60\nމާނައީ: "ތިޔަބައިމީހުން ތިމަން ﷲއަށް ދުޢާކުރާށެވެ. ތިޔަބައިމީހުންނަށް އިޖާބަކޮށްދެއްވާނަމެވެ."\nމިއާޔަތުގެ ތަފުސީރުގައި އިމާމު އިބުނު ޤައްޔިމު އަލްޖައުޒިއްޔާ ރަޙިމަހުﷲ ވިދާޅުވެފައިވެއެވެ.\n"އެހެންކަމުން އެންމެ މާތްވެގެންވާ އަދި އެންމެ އިޖާބަވުން އަވަސްވެގެންވާ ދުޢާ އަކީ ﷲގެ އިސްމުފުޅުތަކާއި ސިފަފުޅުތަކުން ދަންނަވާ ދުޢާއެވެ."\nއެގޮތުން ދުޢާކުރާއިރު އޭ ﷲއެވެ. ނުވަތަ (يا ألله) އެވެ. މިފަދައިން ބުނެ ބޭނުންކަމެއް ދުޢާކުރާނީއެވެ. ބޭނުން އިސްމުފުޅެއް ބޭނުންކުރެއްވިދާނެއެވެ. يا ألله. يا رحمن. يا رحيم.\nޝީޢީން ފަދައިން ޔާ ހުސައިން ޔާފާތިމާ ޔާ ޢަލީ މިފަދައިން ކިޔައިގެން ދުޢާކޮށްފިނަމަ ވާނީ ޝިރުކުކުރުމަށެވެ. އެހެނީ ދުޢާކުރުމަކީ ﷲއަށް ޚާއްޞަވެގެންވާ އަޅުކަމެކެވެ. އަދި ދުޢާކުރުމުގައި ﷲ ނޫން ފަރާތަކަށް ނުވަތަ މަރުވެފައިވާ ފަރާތަކަށް ދުޢާކުރުން ހުއްދަނުވާނެއެވެ. މިއާޔަތުގެ ފަހުކޮޅުގައި ﷲ އެބަޔާންކުރައްވަނީ އެފަދައިން ﷲގެ އިސްމުފުޅުތައް ދޮގުކޮށް ޝިރުކުކުރިމީހުންނަށް ގަދަފަދަވެގެންވާ ޢަޒާބުވާކަމަށެވެ. އަދި އެބައިމީހުންނާއި ދުރުވުމަށެވެ. އެއީ މައްކާގެ މުޝްރިކުން ބުދުތަކަށް ދުޢާކޮށް ހެދުމުގެ ސަބަބުންނެވެ.\nވީމާ ދުޢާކުރުމުގައި ﷲ އެއްކައުވަންތަކޮށް ދުޢާކުރުމުގެ މިމަތިވެރި އަދަބު ދަސްކޮށް މިއާޔަތަށް ޢަމަލުކުރުމުގެ ތައުފީޤު އަޅުގަނޑުމެން އެންމެންނަށް ދެއްވާށިއެވެ.\nއޭޕްރީލް 22, 2021 09:23\nވަރަށް އުފާކުރަމެވެ. މިފަދަ ނުސްލިމުންނަށް ބޭނުންތެރި މައުލޫޢުތަކަށް ލިޔުންތައް ލިޔުއްވާ ބޭފުޅުންނަށް ޝުކުރު ދަންނަވަމެވެ. އަހަރެނެމެން ބޭނުންވަނީ ފިލްމު ކުޅޭ މީހުންގެ ވާހަކަތަކެއްނޫނެވެ. ދުނިޔެއާއި އާޚިރަތް ބާއްޖަވެރި ކުރުމަށްޓައި މާތްﷲ ގެ ރުއްސެވުން ހޯދުމަށްޓަކައި ބޭނުންފާ މުހިއްމު ލިޔުންތަކެވެ.


މިއަދަކީ 1 އޮކްޓޯބަރު 1988 ގައި ޙަރަކާތްތެރިވާން ފެށި ރާއްޖޭގެ ޤައުމީ މުވާސަލާތީ ކުންފުނި، ދިރާގުގެ 31 ވަނަ އަހަރީ ދުވަހެވެ. ކުންފުނީގެ އުމުރަށް ބަލައިފިނަމަ ވަރަށް ޒުވާނެވެ. ނަމަވެސް ފޯރުކޮށްދޭ ޚިދުމަތްތަކަށް ބަލައިފިނަމަ ވަރަށް ފުރިހަމައެވެ.\nދިރާގުގެ ޚިދުމަތް ރާއްޖޭގައި ފަށައިގަތް ދުވަސްވަރަށް ބަލައިފިނަމަ އެއިރު ރާއްޖޭގެ ޙާލަތަކީ އެންމެ ޢާދައިގެ ޚިދުމަތް ލިބޭ ލޭންޑް ލައިނެއް ގެއަށް ވައްދައި ފޯނުގެ ޚިދުމަތް ހޯދަން ވެސް އެތައް މަސް ދުވަސް ވަންދެން އިންތިޒާރު ކުރަން ޖެހެއެވެ. ދިރާގު އުފެދުމާއިއެކު ފެނިގެންދިއައީ ފޯނަށް އެދޭތާ ވަރަށް މަދު ދުވަސްކޮޅެއްގެ ތެރޭގައި ގެއަކަށް ފޯނެއް ލައިދިނުމުގެ ބަދަލުގައި ކޮންމެ ކޮޓަރިއަކަށް ފޯނެއް ލައިދޭން ފެށިތަނެވެ.\nއެދުވަސްވަރަކީ އިންޑިއާގައި ހުރެ ރާއްޖެއަށް ފޯނެއް ކުރަން3،4ދުވަހު މަސައްކަތްކުރުމުން ވެސް ގުޅޭނެ ގޮތެއް ނުވުމުން މާއައިސް ވާހަކަ ދައްކަން ޖެހިފައި އޮތް ދުވަސްވަރެވެ. އެހެންކަމުން ޚިދުމަތްތައް ތަރައްޤީކުރަން މުއްދަތެއް ނެގި ނަމަވެސް ދާދި ކުޑަ ދުވަސްކޮޅެއްގެ ތެރޭގައި ރާއްޖޭގެ ކޮންމެ ރަށަކަށް ފޯނުލައިދީ އަދި ޢާންމުންނަށް ފަސޭހައިން ފޯނުކުރެވޭނެ ގޮތް ހަމަޖައްސައިދުމަށް ބޫތްވެސް ބަހައްޓައިދީފައެވެ. ބޫތުތަކުގެ ބޭނުން ކެނޑިގެން ދިއައީ ކޮންމެ މީހެއްގެ ޖީބަށް ފޯނެއްލެވި ބޭނުން ކޮންމެ މީހަކަށް މޯބައިލަގެ ޚިދުމަތް ލިބޭނެ އިންތިޒާމް ދިރާގުން ހަމަޖައްސައިދިނުމުންނެވެ.\nރާއްޖޭގެ މުވާސަލާތަށް މިހާރު ލިބިފައިވާ ބޮޑު ކުރިއެރުމާއިއެކު މިކަންކަން ހަނދާނުގައި ނެތުމަކީ ވަރަށް ގާތްކަމެކެވެ. ޤަބޫލުކުރަން ޖެހޭ ކަމަކީ ސުމަކުން ފަށައި ދުނިޔޭގެ އެންމެ ކުރިއަރާފައިވާ މުވާސަލާތީ ޓެކްނޮލޮޖީ ކުރު މުއްދަތެއްގެ ތެރޭގައި ރާއްޖެއަށް ތަޢާރަފްކުރަން ދިރާގުން ވަނީ ވަރަށް ހަލުއި ސްޕީޑްގައި ވަރަށް ކާމިޔާބު މަސައްކަތްތަކެއް ކޮށްފައިކަމެވެ.\nދިރާގުގެ ތަރައްޤީ އާއި ގުޅުންހުރި ވީޑިއޯ:


Dhuniyeyge emme bodu mathindhaaboatu eyge furathama dhathuru koffi - vNews.mv\nމަރްޔަމް ޝަނީޒާ 14 April 2019, 00:47\nދުނިޔޭގައި މިހާތަނަށް އުފެއްދި އެންމެ ބޮޑު މަތިންދާ ބޯޓް ހޮނިހިރު ދުވަހުގެ ހެނދުނު ފުރަތަމަ ފަހަރަށް އުދުއްސާލައިފިިއެވެ.\nމި ބޯޓަކީ ސްޓްރަޓޯލޯންޗް ކިޔާ ރޮކެޓް އުފައްދާ ކުންފުނިން އުފެއްދި ބޯޓެކެވެ. 500،000 ފައުންޑްގެ 385 ފޫޓުގެ ވިންގްސްޕޭން ފުރަތަމަ ފަހަރަށް ވައިގެތެރެއަށް ނައްޓާލީ ކެލިފޯނިއާގެ މެޖާވޭ އެއާ އެންޑް ސްޕޭސް ޕޯޓުން އެގައުމުގެ ގަޑިން ހެނދުނު 10 ޖެހިއިރެވެ.\nއޯބިޓްގެ ތެރެއަށް ރޮކެޓްތަށް ލޯންޗް ކުރުމަށް ފަރުމާކޮށްފައިވާ މި ބޯޓުން ކުރި ކްރިޓިކަލް ފުރަތަމަ ޓެސްޓް ފްލައިޓެވެ. މި ބޯޓު އިފްތިތާހް ކުރުމަށް ކުރި ފުރަތަމަ ދަތުރުގައި މިއަދު ވަނީ 150 މިނިޓްވަންދެން އުދުހުމަށްފަހު ސަލާމަތްތެރިކަމާއެކު ބިމުގައި ޖައްސާފައެވެ.\nމި މަތިންދާބޯޓަކީ 55،000 ފޫޓުގެ އެލްޓިޓިއުޑަށް ދަތުރުކުރުމަށް ފަރުމާކޮށްފައިވާ ބޯޓެކެވެ. އަދި ރޮކެޓްތައް ޕްލެނެޓްގެ ތެރެއިން އޮބިޓަށް ފޮނުވާލުމުގެ ގާބިލުކަން ލިބިފައިވާގޮތަށް ފަރުމާކޮށްފައިވާ ބޯޓެކެވެ.


މިހާރު އީދަށް ނުދެވޭ ގޮތަށް އޮތީ 27 ރަށް – Dhen.mv\nމިހާރު އީދަށް ނުދެވޭ ގޮތަށް އޮތީ 27 ރަށް\nރައުފާ ރަޝީދު July 9, 2021 - 3:07 pm\nލޮކްޑައުންގެ ކުރިން ބަޔަކު ރަށްރަށަށް ދަތުރު ކުރަނީ/ ފޮޓޯ: ސަން\nފިތުރު އީދާއި އަޟްހާ އީދަކީ ރާއްޖޭގެ އެކި ރަށްރަށުގައި އެންމެ ކުލަގަދަކޮށް ފާހަގަކުރާ އެއް ދުވަހެވެ. މި ދުވަސްތަކަކީ ދިވެހިންގެ ހިތްތަކާ އެންމެ ކުރީ ޒަމާނުއްސުރެ ވެސް ގުޅިފައިވާ ދުވަސްތަކެކެވެ. ލޯބިވާ މައިންބަފައިންނާއި އަނބިދަރިންނާ، ރަށުގައި ތިބި އާއިލާގެ މީހުންނާއި ރައްޓެހިންނާ ބައްދަލުކޮށް އީދުގައި ވަގުތު ހޭދަކުރުމަކީ އަހަރެމެންގެ ސަގާފަތެކެވެ. މިމަހުގެ 20 ވަނަ ދުވަހުން ފެށިގެން ބޮޑު އީދު ބަންދު ފެށޭއިރު ގިނަ ބަޔަކު މިހާރު އީދަށް ރަށަށް ދާން ފޮށިތަންމަތި ބަނުމަށް މަސައްކަތް ފަށައިފާނެކަން ޔަގީނެވެ.\nކޮވިޑް-19 އާ ގުޅިގެން އަޅައިފައިވާ ހާއްސަ ފިޔަވަޅުތަކުގެ ތެރޭގައި އެއް ރަށުން އަނެއް ރަށަށް ދަތުރުކުރުން މަނާކޮށްފައި އޮތް އޮތުން މިހާރު ނިމުމަކަށް ގެނެވިފައިވާއިރު ވެކްސިންގެ2ޑޯޒު ފުރިހަމަކޮށް، ނައްސި ޕީސީއާރު ޓެސްޓާއެކު މޮނިޓަރިންގައި ނެތް ރަށްރަށަށް ދެވޭ ގޮތަށް މިހާރު ވަނީ ހުއްދަ ދީފައެވެ. ނިމިދިޔަ 2020 ވަނަ އަހަރު ކޮވިޑް-19 އާ ގުޅިގެން ރޯދަމަހާއި އީދު ވެސް ފާހަގަ ކުރަން ޖެހުނީ ގޭގައި ތިބެގެންނެވެ. އެޗްޕީއޭއިން މިހާރު ދީފައިވާ ލުއިތަކާ އެކު އަހަރެއް ފަހުން އީދު ފާހަގަކޮށްލަން ރަށްރަށަށް ދާން ބޭނުންވެފައި ތިބި މީހުންނަށް އެ ފުރުސަތު ލިބިއްޖެއެވެ.\nކޮވިޑް-19 އާ ގުޅިގެން ސަރުކާރުން މިހާރު ކަނޑައަޅާފައިވާ އުސޫލުތަކުގައި ވާގޮތުން ކޮވިޑުން ރައްކާތެރިވުމަށް ޖަހާ ވެކްސިންގެ ދެ ޑޯޒު ފުރިހަމަކުރުމަށް ފަހު، ނައްސި ޕީސީއާރު ޓެސްޓާއެކު ކަރަންޓީނުވާން ނުޖެހޭގޮތަށް އެއް ރަށުން އަނެއް ރަށަށް ދަތުރު ކުރެވޭނެއެވެ. އަދި ކޮވިޑް-19އަށް ފައްސިވާތާ 60 ދުވަސް ނުވާ މީހުންނަށް ވެސް ކަަރަންޓީނު ވުމެއް ނެތި، ރަށްރަށަށް ދަތުރު ކުރެވޭނެއެވެ. މީގެ އިތުރުން ވެކްސިން ނުޖެހޭ އުމުރުފުރާގެ ކުޑަކުދިންނަށް ވެސް 72 ގަޑިއިރު ނުވާ ނައްސި ނަތީޖާއަކާ އެކު ކަރަންޓީނުވުމެއް ނެތި ރަށްރަށަށް ދެވޭގޮތަށް ވަނީ ހުއްދަ ދީފައެވެ.\nމިހާރު އޮތް ގޮތުން ނަމަ ރާއްޖެތެރޭގައި ކޮވިޑު ނެތް ރަށްރަށުގެ މެދުގައި އެއް ރަށުން އަނެއް ރަށަށް ދަތުރުކުރަން އެއްވެސް ހުރަހެއް ނެތެވެ. އެހެން ނަމަވެސް ކޮވިޑާ ގުޅިގެން މޮނިޓަރިންގެ ހާލަތަށް ގެނެވިފައިވާ ރަށްރަށަށް ދިޔުން މަނަލެވެ. އަތޮޅުތެރޭގައި މި ވަގުތު ވެސް 27 ރަށެއް ވަނީ މޮނިޓަރިންގެ ހާލަތުގައެވެ.\nއެ ރަށްރަށުގެ ތެރޭގައި ގއ. އަތޮޅުގެ ވިލިނގިލި، ކޫއްޑޫ، މާމެންދޫ، ގެމަނަފުށި، ކޮލަމާފުށި އަދި ލ. އަތޮޅުގެ މާވަށް، އިސްދޫ، ކަލައިދޫ، ގަން އަދި ފޮނަދޫވެސް އޮތީ މޮނިޓަރިންގައެވެ. މީގެ އިތުރުން ރ. އަތޮޅުގެ ފައިނު، އަލިފުށި، މީދޫ އަދި ދުވާފަރު، ނ. އަތޮޅު ވެލިދޫ، މިލަދޫ، ގދ އަތޮޅުގެ ތިނަދޫއާއި ގައްދޫ ހިމެނެއެވެ.\nކ. އަތޮޅުގެ ހިންމަފުއްޓާއި ގުރައިދޫ ވެސް މޮނިޓަރިންގައި އޮތް އިރު ފުވައްމުލަކު ސިޓީ އާއި އައްޑޫ ސިޓީ ހިތަދޫ، މަރަދޫ، މަރަދޫފޭދޫ އަދި ފޭދޫ ވެސް އޮތީ މޮނިޓަރިންގައެވެ. މީގެ އިތުރުން އއ. ތޮއްޑޫގެ އިތުރުން ހދ. ހަނިމާދޫ އާއި ހއ.ދިއްދޫ ވެސް އޮތީ މޮނިޓަރިންގައެވެ. ފ އަތޮޅު ފީއަލި އަދި މ އަތޮޅު މުލަށް ވެސް އޮތީ މޮނިޓަރިންގައެވެ.\nމި ރަށްރަށަށް ފިޔަވައި ދެން ހުރި ރަށްރަށް ދަތުރުކުރުމުގެ ހުއްދަ ކަމާބެހޭ އިދާރާތްތަކުން ދިން ނަމަވެސް އަމިއްލަ ރައްކާތެރިކަމަށާއި އާއިލާއާއި ލޯބިވާ މީހުންގެ ރައްކާތެރިކަމަށް ޓަކައި ވެސް ކޮންމެހެން ދާން ޖެހިގެން ނޫނީ ދަތުރުނުކުރުން ބުއްދިވެރިއެވެ. ނުރައްކާ އޮތީ ހަމައެކަނި މާލޭގައި އެކަންޏެއް ނޫނެވެ. ކޮވިޑް-19 ވައިރަސް ރާއްޖޭގެ އެކި ހިސާބުތަކުގައި ހަލުވިކަމާ އެކު ފެތުރެމުންދާކަން މޮނިޓަރިންއަށް ލެވިފައިވާ ރަށްރަށް ބަލައިލުމުން ވެސް އެނގޭނެއެވެ.\nފަހަރުގައި ޗުއްޓީއަށް ދެވެނީ ނުރައްކާތެރި ކޮވިޑް-19 ވައިރަސް ހިފައިގެން ކަމަށް ވެސް ވެދާނެއެވެ. ނުވަތަ އީދު ފާހަގަކުރަން ދާ ރަށުން އެނބުރި އަންނަ އިރުވެސް ކޯވިޑް ހިފައިގެން އާދެވިވެސް ދާނެއެވެ. މި ދަނޑިވަޅުގައި އެންމެ މުހިންމު ކަމަކީ ފަރުދީ ޒިންމާ އަދާކުރުމެވެ. ރާއްޖެ މިއަދު މިއޮތީ މަޖާކޮށް އީދު ފާހަގަކުރާ ވަރަށް ވުރެ ނާޒުކް ފައްތަރެއްގައިކަން އަޅުގަނޑުމެން އެންމެންނަށް ވެސް އެނގެއެވެ. މިއީ ލުއި ދިން ނަމަވެސް ފަރުދީ ޒިންމާ އަދާކޮށް ބަލި ކޮންޓްރޯލް ކުރުމަށް މަސައްކަތް ކުރަންވީ ވަގުތެވެ. ރައްކާތެރިކަމާ އެކު ކުރިޔަށްއޮތް އަހަރުތަކުގައި އީދު ފާހަގަ ކުރަން ބޭނުންވާ ނަމަ މިއަދު ގޭގައި މަޑުކޮށްލާށެވެ.\nކޮވިޑް-19 އީދު ބަންދު\nމިއަދު3ރަށެއް މޮނިޓަރިންއަށް: ދިޔަމިގިލިން 14 މީހަކު ފައްސިވި!\nއައްޑޫ ކޮވިޑްގެ ހާލަތު:ބަލިޖެހުނު މީހުންގެ އަދަދު ހާހުން މައްޗަށް\n"ރާއްޖޭގެ ސިއްޙީ ނިޒާމު އަދިވެސް އޮތީ މި ސަރުކާރު އައި އިރުވެސް އޮތް ހިސާބުގައި"\nރައީސް ޞާލިހާއި ރައީސް ނަޝީދު އަޅާ ނުކިޔޭނެ: ބޮންޑޭ


Bangladesh ge boduvazeeru Raajje vadaigannavanee\nބަންގްލަދޭޝްގެ ބޮޑުވަޒީރު ޝައިހް ހަސީނާއާ އެކު ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް -- ފޮޓޯ: ރައީސް އޮފީސް\nބަންގްލަދޭޝްގެ ބޮޑުވަޒީރު ޝައިހް ހަސީނާ އަންނަ މަހު ރާއްޖެ ވަޑައިގަންނަވާ ގޮތަށް ހަމަޖެހިއްޖެ އެވެ.\nރައީސް އޮފީހުގެ ފަރާތުން މިކަން ހާމަކުރީ މިހާރު ރާއްޖެ ވަޑައިގެން އުޅުއްވާ ބަންގްލަދޭޝްގެ ފޮރިން ސެކްރެޓަރީ މައްސޫދު ބިން މޮމެން، ރާއްޖޭގެ ނައިބް ރައީސް ފައިސަލް ނަސީމާ އެކު މިއަދު ބޭއްވެވި ބައްދަލުކުރެއްވުމާ ގުޅޭގޮތުން އާންމުކުރި ހަބަރުގަ އެވެ.\nރައީސުލްޖުމްހޫރިއްޔާގެ އޮފީހުގައި އާދިއްތަ ދުވަހު ހެނދުނު ކުރިއަށް ދިޔަ ބައްދަލުކުރެއްވުމުގައި ނައިބް ރައީސްއާއި ބަންގްލަދޭޝްގެ ފޮރިން ސެކްރެޓަރީ ވަނީ މި އަހަރުގެ ތެރޭގައި ދެ ގައުމުގެ އެންމެ އިސް އޮފިޝަލުން އެކި ފަހަރު މަތިން ބައްދަލުވެ ކުރެވުނު މުޢާމަލާތްތަކުގެ ސަބަބުން ދެ ގައުމުގެ ގުޅުން އިތުރަށް ބަދަހިވެގެން ގޮސްފައިވާ ކަމަށް ވިދާޅުވެފަ އެވެ. މީގެ އިތުރުން ދެ ބޭފުޅުން ވަނީ މި އަހަރު ބަންގްލަދޭޝްގެ ބޮޑުވަޒީރު ރާއްޖެއަށް ކުރައްވަން ރޭވިފައިވާ ރަސްމީ ދަތުރުފުޅުގެ ކުރިން، ދެ ގައުމުގެ ދެމެދުގައި ގުޅުން ބަދަހިކުރެވިދާނެ ދާއިރާތަކާ ގުޅޭގޮތުން މަޝްވަރާ ކުރައްވާފަ އެވެ.\nމި ބައްދަލުކުރެއްވުމުގައި ބަންގްލަދޭޝްގެ ފޮރިން ސެކްރެޓަރީ ވަނީ ކޮވިޑަށްފަހު ރާއްޖެ އަލުން ފަތުރުވެރިންނަށް ހުޅުވާލާފައި ވުމާއި ކޯވިޑް-19 މެނޭޖްކުރުމުގައި ރާއްޖެއިން އަމަލުކުރި ގޮތްތަކަށް ތައުރީފް ކުރައްވާފަ އެވެ. އަދި ވަކި ގައުމެއްގެ ބަޔަކު ތަފާތުކުރުމެއް ނެތި ރާއްޖޭގައި ދިރިއުޅޭ ހުރިހާ ފަރާތްތަކަށް ވެކްސިން ދިނުމަށް ރާއްޖެއިން ނިންމި ނިންމުމަށް ވެސް އޭނާ ތައުރީފް ކުރެއްވި އެވެ.\nމި ބައްދަލުކުރެއްވުމުގައި ނައިބް ރައީސް ފައިސަލް ވިދާޅުވީ ދާދިފަހުން އެމަނިކުފާނު ބަންގްލަދޭޝްއަށް ކުރެއްވި ދަތުރުފުޅުގެ އެންމެ ބޮޑު ބޭނުންފުޅަކީ ވެސް ސިއްހީ ދާއިރާއަށް ބޭނުންވާ އިންސާނީ ވަސީލަތުގެ ދަތިކަމަށް ހައްލުތަކެއް ހޯދުމަށް މަގުފަހިކުރުން ކަމަށެވެ. ލާމަރުކަޒީ އުސޫލުން ރާއްޖޭގެ އިދާރީ ދާއިރާތައް ހިންގުމަށް ސަރުކާރުން ކުރަމުން ގެންދާ މަސައްކަތްތަކާއެކު، ސިއްހީ ހިދުމަތްތެރިންގެ ބޭނުންތެރިކަން އެތައް ގުނައެއް އިތުރުވެގެން ގޮސްފައިވާ ކަންވެސް ފާހަގަކުރެއްވި އެވެ. އެގޮތުން ރާއްޖެ ލާމަރުކަޒުކޮށް ހިންގުމަށް ކުރާ މަސައްކަތުގެ އެންމެ ބޮޑު އަމާޒު ހިފާފައި ވަނީ ހިދުމަތްތައް ރައްޔިތުންނަށް ވީހާވެސް ގާތަށް ގެނެސްދިނުމަށް ކަމުގައި ވިދާޅުވި އެވެ.\nމިބައްދަލުކުރެއްވުމުގައި ފައިސަލް ނަސީމް ވިދާޅުވީ ދާދިފަހުން އެމަނިކުފާނު ބަންގްލަދޭޝްއަށް ކުރެއްވި ދަތުރުފުޅުގެ އެންމެ ބޮޑު ބޭނުންފުޅަކީ ވެސް ސިއްހީ ދާއިރާއަށް ބޭނުންވާ އިންސާނީ ވަސީލަތުގެ ދަތިކަމަށް ހައްލުތަކެއް ހޯދުމަށް މަގުފަހިކުރުން ކަމަށެވެ. ލާމަރުކަޒީ އުސޫލުން ރާއްޖޭގެ އިދާރީ ދާއިރާތައް ހިންގުމަށް ސަރުކާރުން ކުރަމުން ގެންދާ މަސައްކަތްތަކާއެކު، ސިއްހީ ހިދުމަތްތެރިންގެ ބޭނުންތެރިކަން އެތައް ގުނައެއް އިތުރުވެގެން ގޮސްފައިވާ ކަންވެސް ފާހަގަކުރެއްވި އެވެ. އެގޮތުން ރާއްޖެ ލާމަރުކަޒުކޮށް ހިންގުމަށް ކުރާ މަސައްކަތުގެ އެންމެ ބޮޑު އަމާޒު ހިފާފައި ވަނީ ހިދުމަތްތައް ރައްޔިތުންނާ ވީހާވެސް ގާތަށް ގެނެސްދިނުމަށް ކަމުގައިވެސް ވިދާޅުވި އެވެ.\nމި ބައްދަލުކުރެއްވުމުގައި ސަރަޙައްދީ ވިޔަފާރިއާއި ގުޅުންތައް އިތުރުކުރުމާއި، އިގްތިސާދީ ދާއިރާއިން ގުޅުން ބަދަހިކުރުމާއި، ފަތުރުވެރިކަމާއި ދަނޑުވެރިކަން ފަދަ ދާއިރާތަކުން ގުޅުން ބަދަހިކުރުމާ ގުޅޭގޮތުން ވެސް މަޝްވަރާކުރެއްވ އެވެ. ބަންގްލަދޭޝްގެ ފޮރިން ސާވިސްގައި އަލަށް އުފެއްދި އިންސްޓިޓިއުޓްގައި ތަމްރީނު ހެދުމަށް ރާއްޖޭގެ ފޮރިން ސާވިސްގެ މުވައްޒަފުން ފޮނުވުމަށް މައްސޫދު ވަނީ ރާއްޖެއަށް ދައުވަތު ވެސް ދެއްވާފަ އެވެ. މި ދައުވަތު ގަބޫލުފުޅުކުރައްވައި، ރާއްޖޭގެ ފޮރިން ސެކްރެޓަރީ އަބްދުލްޣަފޫރު މުހައްމަދު ވަނީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ދާދިފަހުން ދިވެހިރާއްޖޭގެ ހާރިޖީ ހިދުމަތުގެ ގާނޫނުގެ ދަށުން ފޮރިން ސާވިސް އިންސްޓިޓިއުޓެއް އެ މިނިސްޓްރީގެ ދަށުން ހިންގުމަށް މަގުފަހިވެގެން ގޮސްފައިވާކަން ވެސް ފާހަގަކުރައްވާފަ އެވެ.\nރައީސް އިބްރާހިމް މުހައްމަދު ސޯލިހު ބަންގްލަދޭޝް ރައީސް އޮފީސް + ފައިސަލް ނަސީމް ޕޮލިޓިކްސް


Honeymoon ge dhuvasvaru aharenge neelan kiyan sunjay ulhunu: Karishma – Iru\nއެއްއިރެއްގައި ކަރިޝްމާ ކަޕޫރު އަދި އަބީޝޭކް ބަޗަން ކައިވެނި ކުރަންއުޅުނެވެ. ނަމަވެސް ސަބަބުތަކާއި ހެދި މި ރިލެޝަންނިމުމަކަށްއައެވެ. ދެން ކަރިޝްމާ ކައިވެނި ކުރީ ބިޒްނަސްމޭން ސަންޖޭ ކަޕޫރާއިއެވެ.\n2003 ގައި ކުރި މިކައިވެންޏަށް ދެކުދިން ލިބިފައިވެއެވެ. މިއީ ސަންޖޭ ކަޕޫރުގެ ދެވަނަކައިވެންޏެވެ. މި ކައިވެނި މާ ގިނަދުވަހު ދެމިނޯވެ 2012 ގައި ވަރިވެފައިވެއެވެ. މިކައިވެންޏާމެދު ކަރިޝްމާ ހިތްހަމަނުޖެހޭ ކަމަށްވަނީ ބުނެފައެވެ. ފިލްމީ ދާއިރާ އާއި ގިނަ ދުވަސްތަކަކަށް ދުރުގައި ހުރުމަށްފަހު އެންމެ ފަހުން ކަރިޝްމާ ފެނިގެންދިޔަ ވެބްސީރީޒް “މެންޓަލްހޫޑް” ގައި އަދާކޮށްފައިވާ މަންމަގެ ރޯލުން ކަރިޝްމާއަށް ވަނީ ވަރަށް ބޮޑު ތަރުހީބެއް ލިބިފައިވެއެވެ. ކަރިޝްމާ ބުނިގޮތުގައި ކައިވެނީގެ މައްސަލަތައް ޖެހެންފެށީ ހަނީމޫންގައި ސަންޖޭ އޭނާގެ ރައްޓެއްސަކާއި އެކު ޖެހުނު މައްސަލައަކުން ކަމަށެވެ.\nހަނީމޫން ގެ ދުވަސްވަރު އޭނާގެ ނީލަން ކިޔަން ސަންޖޭ އުޅުނުކަމަށް ކަރިޝްމާ ވަނީ ތުހުމަތު ކޮށްފައިއެވެ. މީ ގަބޫލު ކުރަންދަތި ނަމަވެސް ހަގީގަތް ކަމަށް ކަރިޝްމާ ވަނީ ބުނެފައިއެވެ. އަދި އެ ދެމެދުގައި މައްސަލަތަށް ޖެހެން ފެށުމުގެ އަސްލަކީ އެއީ ކަމުގައި އޭނާ ބުނެފައިއެވެ.\nއަދި ކަރިޝްމާ ވަނީ އޭނާގެ މައިދައިތަވެސް އޭނާއަށް ބަނޑުބޮޑު އިރު އަނިޔާކުރާ ކަމަށް ތުހުމަތުކޮށްފައެވެ. ބަނޑުބޮޑު އިރު މައިދައިތަ ހަދިޔާއަކަށްދިން ހެދުން އޭރު ނުލެވުމުން ސަންޖޭއާއި އޭނާގެ މަންމަ ރުޅިއައިސްގެން މޫނުމަތީގައި ޖެހިކަމަށްވެސް އޭނާބުނިއެވެ. އަދި ސަންޖޭ އޭނާގެ ކުރީގެ އަބިމީހާއާއި ގުޅުން އޮންނަކަމަށްވެސް ކަރިޝްމާބުންޏެވެ.\nއެދެމީހުން ވަރިވުމަށްފަހު ސަންޖޭ ކަޕޫރް ވަނީ ޕްރިޔާ ސަޗްދޭވްއާއި3ވަނަ ކައިވެންޏެއްކޮށްފައެވެ.\n1529 15\nލާރި ހުރީމަ އިނަ ކަސް ދިރި އުޅުމެއް ނުލިބެނެ


Italy ge Dhivehi doctor Dhivehinnah: Mee maruge viraheh, serious vey! | Mihaaru\nއިޓަލީގެ ހޮސްޕިޓަލެއްގައި ފަރުވާ ދެމުންދާ ޑޮކްޓަރުންތަކެއް ރައްކާތެރިކަމުގެ ހެދުމުގައި: މިހާރު އެ ރޯގާ އެންމެ ބޮޑަށް ފެތުރިފައިވަނީ އެ ގައުމުގައި\nއިޓަލީގެ ދިވެހި ޑޮކްޓަރު ދިވެހިންނަށް: މިއީ މަރުގެ ވައިރަހެއް، ސީރިއަސްވޭ!\n24 މާޗް 2020 - 07:59 96 comments\nބަލި ޖެހިގެން ހާލު ދެރަވެފައިވާ މީހަކު، އައިސީޔޫގެ އެއް ދޮރުން ވައްދާއިރު، ބަލީގައި މަރުވެގެން އަނެއް މީހާ އެ ދޮރުން ނެރެނީ އެވެ. ހޮސްޕިޓަލުގައި ބާއްވައިގެން އެންމެންނަށް ފަރުވާ ދޭނެ ޖާގައެއް ނެތެވެ. ނޭވާލާން އުުނދަގޫވާ މީހުންނަށް ފިޔަވައި، އެހެން މީހުން ފޮނުވާލަނީ ގޭގައި ތިބެގެން ފަރުވާ ކުރުމަށެވެ.\nމަދު ދުވަސްކޮޅެއްގެ ތެރޭގައި މުޅި އިޓަލީއަށް ފެތުރި، މުޅި ގައުމު ބިރުވެރިކަމެއްގެ ތެރެއަށް ވައްޓާލި ކޮރޯނާވައިރަސްގެ ސަބަބުން ޖެހޭ ކޮވިޑް-19ގައި، ކޮންމެ ދުވަހަކު އިޓަލީން 600-800 އެއްހާ މީހުން މަރުވެ އެވެ. ވައިރަސް ހުރި އެތައް ހާސް ބަޔަކު ކޮންމެ ދުވަހަކު ވެސް ފެނެ އެވެ.\nޗުއްޓީ ހޭދަކުރަން ރާއްޖެއަށް އައި 11 ޓޫރިސްޓުންނާއި ރާއްޖޭގައި މަސައްކަތްކުރާ ބިދޭސީ ދެ މީހެއްގެ ހަށިގަނޑުން ވައިރަސް ފެނި، އޭގެ ތެރެއަށް ބައެއް މީހުންނަށް ބަލި ޖެހިގެން ފަރުވާ ދެމުން އެބަ ގެންދެ އެވެ. ވައިރަހާ ދެކޮޅަށް ސަރުކާރުން ވަރަށް ބޮޑެތި އަދި އުނދަގޫ ފިޔަވަޅުތަކެއް އަޅަމުން އައި ނަމަވެސް، މިއީ ފަސޭހަކޮށްލެވެން ނެތް މައްސަލައެއްކަން، އިޓަލީގެ ތަޖުރިބާރިން އެނގެ އެވެ.\nނަން ހާމަނުކުރަން އެދިވަޑައިގެން "މިހާރު"އާ ވާހަކަަ ދެއްކެވި ދިވެހި ޑޮކްޓަރު ވެސް ދިވެހިންނަށް ދެއްވާ މެސެޖަކީ އެ އެވެ: އިޓަލީގެ ހާލަތަށް ދިޔަނުދޭން ފަރުދީ ޒިންމާ އަދާކުރާށެވެ.\nއޭނާ ވަނީ ކުރިން ރާއްޖެ އާއި ލަންޑަންގައި ވެސް މަސައްކަތްކުރައްވައިފަ އެވެ. އިޓަލީގައި އުޅުއްވާތާ ފަސް އަހަރު ވެއްޖެ އެވެ. އިމަޖެންސީ މެޑިސިންއަށް ހާއްސަ ޑޮކްޓަރު ވިދާޅުވީ ހޮސްޕިޓަލުގައި އޭނާ ކޮންމެ ދުވަހަކު މިހާރު ކުރައްވާ ތަޖުރިބާއިން ދިވެހިންނާ ހަމައަށް ގެންގޮސްދެއްވަން ބޭނުން ވާހަކަތައް އެބަހުރި ކަމަށެވެ. އޭނާގެ އެންމެ ބޮޑު މެސެޖް، ދެ ލަފުޒު ބޭނުންކުރައްވައިގެން ތިން ފަހަރަށް ވިދާޅުވި އެވެ.\n"ގޭގައި ތިއްބަވާ! ގޭގައި ތިއްބަވާ! ގޭގައި ތިއްބަވާ!" ޑޮކްޓަރު އާދޭސް ކުރެއްވި އެވެ.\n"ޕްލީޒް. ޕްލީޒް. ޕްލީޒް."\nބިރުވެރި، ހިތްފަޅައިގެންދާ ފަދަ މަންޒަރުތަކެއް\nޑޮކްޓަރު ވިދާޅުވި ގޮތުގައި އިޓަލީގެ ތޮއްޖެހިފައިވާ ހޮސްޕިޓަލްތަކަށް ގެންނަ ކޮންމެ ބަލި މީހެއްގެ ލޮލުން ވެސް ފެންނަނީ ބިރުވެރިކަމެވެ. ނޭވާ ނުލެވިގެން ތެޅިފޮޅޭއިރު އެ މީހުން ހިތްހަމަޖައްސައިދޭން ޑޮކްޓަރުން މަސައްކަތް ކުރި ނަމަވެސް އަހަނީ އެއް ސުވާލެކެވެ. ފުރާނަ ސަލާމަތްވާނެތޯ އާއި މަރުވުމުގެ ކުރިން އާއިލާއާ ބައްދަލު ކުރެވޭނެތޯ އެވެ. އެކަމަކު އެ މީހުން މަރުވަނީ ލޯބިވާ މީހުންނާ އަލްވަދާއު ކިޔުމުގެ ފުރުސަތު ވެސް ނުލިބި އެކަނި އޮވެ އެވެ. ބަލިމީހުން ނޫން އެހެން ބަޔަކަށް ހޮސްޕިޓަލް ތެރެއަށް ވަނުމުގެ ފުރުސަތެއް ނޯވެ އެވެ.\n"މިއީ ކޮންމެ ދުވަހަކު ވެސް ފެންނަ އެންމެ ބިރުވެރި މަންޒަރު. ކޮންމެ ޝިފްޓެއްގައި ވެސް ފެންނަނީ ހަމަ މި މަންޒަރު. ހިތް ފަޅައިގެންދާ ވަރުވޭ،" އޭނާ ވިދާޅުވި އެވެ.\nއިޓަލީގެ ޑޮކްޓަރަކު ހޮސްޕިޓަލުގައި އަރާމުކޮށްލަނީ: އެ މީހުން ސިފަކުރާ ގޮތުން މިއީ ވަރުބަލި ދަތުރެއް\n"އެފަދަ ވަގުތުތަކުގައި، މާދަމާ ނަމަވެސް މިކަން ނިމޭތޯ ދުއާކުރެވޭ."\nއިޓަލީގައި ރޯގާ އެންމެ ބޮޑަށް ފެތުރިފައިވާ ސަރަހައްދުގައި ދިވެހި ޑޮކްޓަރު މަސައްކަތް ކުރައްވަނީ އެންމެ ކުރީ ސަފުގައި ހުންނަވައިގެންނެވެ. ހަފުތާއަކު ހަ ދުވަހު، ދުވާލަކު 12-18 ގަޑިއިރު އޭނާ ހޭދަކުރައްވަނީ، މަރާ ހަނގުރާމަ ކުރަމުންދާ މީހުންނަށް ފަރުވާ ދެއްވުމަށެވެ. ވަރުބަލިވި ނަމަވެސް، ފެންނަ މަންޒަރުތަކުގެ ބިރުވެރިކަމުން އެކަން އިހުސާސެއް ނުކުރެއްވެ އެވެ.\nފަރުވާ ދީދީ ހުއްޓާ މީހުން މަރުވަމުން ދާއިރު، މިއީ ޑޮކްޓަރުންނަށް ވެސް ބަލަން ފަސޭހަ މަންޒަރެއް ނޫނެވެ. ދިވެހި ޑޮކްޓަރު ވިދާޅުވި ގޮތުގައި ރައްކާތެރިކަމުގެ ހެދުން ލައިގެން އޭނާ ގެއިން ނުކުމެވަޑައިގަންނަވަނީ، ﷲއަށް ދުޢާ ދަންނަވަމުންނެވެ. ގެއަށް ވަޑައިގެންފައި، ހަމްދު ކުރައްވަ އެވެ. އިންތިހާއަށް މީހުން މަރުވަމުންދާ އެ ދަނޑިވަޅު، ނަފްސާނީ ގޮތުން ހަމަޖެހިފައި ހުންނެވުމަށް ޑޮކްޓަރުން އެކަކު އަނެކަކަށް ވާހަކަ ދައްކައި، ވާގިވެރިވެ އެވެ.\nވައިރަސް ހުރި މީހުންގެ އަދަދު މަތިވެ، މީހުން މަރުވާ ނިސްބަތް އިންތިހާއަށް ގިނަވާން ފެށުމުން އިޓަލީ ސަރުކާރުން މިހާރު ވަނީ މުޅި ގައުމު ލޮކްޑައުންކޮށްފަ އެވެ. އެހެންވެ، މަރުވާ ނިސްބަތް، ކުރިއަށް ވުރެ ތަންކޮޅެއް މަދުވާން ވެސް ފަށައިފި އެވެ. ޑޮކްޓަރުން ލަފާކުރާ ގޮތުން ގައުމު ބަންދުކޮށްލުމުގެ އަސަރު އަދިކިރިޔާ ފެންނަން ފެށީ އެވެ. އެކަމަކު ދެން އަނެއްކާވެސް ފެންނަނީ ކަންބޮޑުވާން ޖެހޭ މަންޒަރެކެވެ. ބަލި ޖެހިފައިވާ ޒުވާނުންގެ އަދަދު އިތުރުވަމުން ދިއުމެވެ. އެއީ ގެއިން ނުނިކުމެ ތިބެން ސަރުކާރުން ފުރަތަމަ ކުރި އަމުރަށް ނުކިޔަމަންތެރިވި މީހުން ކަމަށް ލަފާކުރެވެ އެވެ.\n"ރާއްޖެ ސަމާލުވޭ، ނުރައްކާ ބޮޑު"\nއިޓަލީ އަކީ ސިއްހީ ފަރުވާ ދިނުމުގައި ދުނިޔޭގައި އެންމެ ކުރިއަރާފައިވާ އެއް ގައުމެވެ. އެކަމަކު ހޮސްޕިޓަލްތަކަށް ނުކަތާ ވަރަށް ބަލިމީހުން ގިނަވުމުން ސިއްހީ ނިޒާމަށް ލޮޅުންއެރީ އެވެ. ހޮސްޕިޓަލްތައް ފުރި، ވެންޓިލޭޓަރުތައް ހުސްވެއްޖެ އެވެ. ކިިރިޔާ ވެސް ނޭވާލެވޭ މީހެއް ވިއްޔާ ފޮނުވާލަނީ ގެއަށެވެ. އެހެންވެ، ދިވެހި ޑޮކްޓަރުގެ ނަސޭހަތަކީ، ރާއްޖެ ފަދަ، ސިއްހީ ނިޒާމު އޮންނަ ގައުމުތަކުން މި ބަލިން ރައްކާތެރިވާން ހުއްޓާނުލާ މަސައްކަތް ކުރުމެވެ.\nއިޓަލީގެ އުތުރުގައި ހަދާފައި ހުރި ވަގުތީ މެޑިކަލް ޓެންޓެއްގައި އުމުރުން ދުވަސްވީ މީހަކަށް އެހީތެރިވަނީ. --ފޮޓޯ:އޭއެފްޕީ\n"އަޅުގަނޑު އެދެން މިއީ އާދައިގެ ކަމެއްގެ ގޮތުގައި އެއްވެސް މީހަކު ނުދެކުމަށް. މިއީ މަރުގެ ވައިރަހެއް،" އޭނާ ވިދާޅުވި އެވެ.\n"މިއީ ބޮޑު ބިރެއް!"\nޑޮކްޓަރު ވިދާޅުވީ ރައްކާތެރިވާން ސަރުކާރުން ގިނަ ފިޔަވަޅުތައް އެޅި ނަމަވެސް އެންމެ ބޮޑު ޒިންމާ އޮތީ ރައްޔިތުންގެ އަތްމަތީގައި ކަމަށެވެ. އެއީ ކަމާ ބެހޭ ފަރާތްތަކުގެ އިރުޝާދުތަކަށް ބޯލެނބުމެވެ. ގެއިން ނުނިކުންނަން އެންގުމުން އެކަމަށް އަމަލު ކުރުމެވެ. އިޓަލީގެ ހާލަތު އެހާ ބޮޑަށް ގޯސްވެގެން ދިޔައީ، އެކަން އާދައިގެ ކަމެއްގެ ގޮތުގައި ބެލުމުން ކަމަށް އޭނާ ވިދާޅުވި އެވެ.\nޑޮކްޓަރު ވިދާޅުވި ގޮތުގައި ތޮއްޖެހިފައިވާ މާލެތެރެއަށް މި ބަލި ފެތުރުމަކީ ކުރިމަތިވާނެ އެންމެ ބޮޑު ނުރައްކަލެވެ. އެއް ތަނެއްގައި، ގާތްގާތުގައި ގިނަ ބަޔަކު ދިރިއުޅޭ އިރު މިއީ، ފަސޭހަކަމާ އެކު ބަލި ފެތުރިގެންދާނެ ސަބަބެކެވެ. އޭރުން ކޮންޓްރޯލްކުރުން ވެސް ވާނީ އުނދަގޫ ކަމަކަށެވެ. އަދި އެއީ، މާލޭގައި މީހުން ބޭރަށް ނުނިކުމެ ތިިބެން ޖެހޭ އެންމެ ބޮޑު ސަބަބު ކަން ވެސް އޭނާ ފާހަގަކުރެއްވި އެވެ.\nޑޮކްޓަރު ވިދާޅުވި ގޮތުގައި ދުނިޔޭގެ ހުރިހާ ބައްރަކަށް ކުއްލިއަކަށް މި ބަލި މަޑުކަން ފެތުރިގަތް އިރު، އެއްވެސް ގައުމަކުން އެކަމަކަށް ތައްޔާރެއް ނުވެ އެވެ. އަދި ބޭރަށް ނުކުމެ، ބަލި ފެތުރިދާނެ ފަދަ ގޮތްގޮތަށް އުޅޭ ނަމަ، އިޓަލީން މިހާރު ކުރަމުންދާ މަރުގެ ހަނގުރާމަ، ކޮންމެ ގައުމަކުން ވެސް ކުރަން ޖެހޭނެ ކަމަށް އޭނާ ވިދާޅުވި އެވެ.\n"ބަލި ފެތުރިދާނެ ފަދަ އާދަތައް ބަދަލު ނުކުރަންޏާ ކުރިއަށް އޮތީ ކަޅު ދުވަސްތަކެއް. މިއީ އާދައިގެ ކަމެއް ނޫން،" އޭނާ ވިދާޅުވި އެވެ.\n"ދުއާކުރަން، އަޅުގަނޑަށް އިޓަލީން ކޮންމެ ދުވަހަކު ފެންނަ މި މަންޒަރު ރާއްޖެއިން ނުފެނުމަށް އެދި."\nބަލިން ރައްކާތެރިވުމަށް އެންމެ ބޮޑަށް އޭނާ އެދިވަޑައިގެންނެވީ ބޭރުތެރެއަށް ނުނިކުމެ، ގޭގައި ތިބުމަށެވެ. މި ރޯގާގެ އެންމެ ބޮޑު އަސަރެއް ކުރަނީ އުމުރުން ދުވަސްވީ މީހުންނަށް ނަމަވެސް، އެ މީހުންނަށް އެ ވައިރަސް ގިނަ ފަހަރަށް ފޯރަނީ ޒުވާނުންގެ ފަރާތުންނެވެ. އެކަކަށް ބަލީގެ އަސަރުކޮށް، އެ ވައިރަސް އިތުރު މީހަކަށް ފެތުރެން އެހެން މީހަކަށް ފޯރަން ޖެހެ އެވެ. އެހެންވެ، ގޭގައި މަޑުކޮށްގެން، އިތުރު މީހަކު ބަލިވިޔަ ނުދީ، އެ މަގު ބަންދުކުރެވިދާނެ ކަމަށް އޭނާ ގަބޫލުކުރައްވަ އެވެ.\n"މިކަމުން ސަލާމަތްވެވުނުހާ އަވަހަކަށް ރާއްޖެ ދާނަން"\nއަލަށް ފެނުނު މި ނުރައްކާތެރި ބައްޔާ ދެކޮޅަށް ފަރުވާ ދެމުން އަންނައިރު، ޑޮކްޓަރާ މެދު އޭނާގެ އާއިލާއިން ކަންބޮޑުވެ އެވެ. އެކަމަކު އޭނާ ވިދާޅުވީ އެންމެ ބޭނުން ޖެހިފައިވާ މިވަގުތު، ބަލިމީހާ ދޫކޮށްލައްވާފައި ވަޑައިނުގަންނަވާނެ ކަމަށެވެ. އަދި ޚާއްސަކޮށް މުސްލިމަކަށް ވާތީ، އެކަމާ ކުރިމަތިލާން ޖެހިލުންވެވަޑައިނުގަންނަވާ ކަމަށް ވެސް ވިދާޅުވި އެވެ. އެންމެ ބޮޑަށް ވައިރަސް ފެތުރިފައިވާ ސަރަހައްދުގައި ދިރިއުޅުއްވުމަށް ފަހު، އެނބުރި ރާއްޖެ ވަޑައިގަތުން ވެސް ވާނީ، އެ މީހުންނަށް ކުރިމަތިވެދާނެ ނުރައްކަލެއް ކަމަށް ވިދާޅުވި އެވެ.\n"އެކަމަކު މިކަމުން ސަލާމަތްވިހާ އަވަހަކަށް އަޅުގަނޑު ރާއްޖެ ގޮސް އާއިލާއާ ބައްދަލު ކުރާނަން،" އިޓަލީގައި ޑޮކްޓަރު ވިދާޅުވި އެވެ.\nއިޓަލީގެ މެޑިކަލް ޓެންޓެއްގައި މެޑިކަލް އޮފިސަރުން ހަރަކާތްތެރި ވަނީ: އެ ގައުމު އޮތީ ވަރަށް ނުރައްކާތެރި ހާލަތެއްގައި --ފޮޓޯ:އޭއެފްޕީ\nދިވެހިންނަށް އޭނާ ދެއްވަން އޮތް ނަސޭހަތްތައް ގިނަ އެވެ. ބޭރަށް ނުނިކުތުމާ އެކު، މީހުންނާ ސަލާމް ކުރުން ފަދަ ޑައިރެކްޓް ކޮންޓެކްޓު މަދުކުރުމެވެ. ގިނައިން އަތް ދޮވުމާއި ކުޑަކުދިން ގައިގައި އަތްލުމުގައި ސަމާލުވުމެވެ. މޫނާއި އަނގަޔާއި ނޭފަތުގެ އިތުރުން މައުތުވޮޝްއަކުން ކަރުތެރެ ވެސް ދޮވުމެވެ. ޑޮކްޓަރު ވިދާޅުވި ގޮތުގައި އެންމެ ފުރަތަަމަ ވައިރަސް ދެގުނަވާން ފަށަނީ އަރުތެރޭގަ އެވެ. ގޭތެރެ ގިނައިން ދޮވެ، ގޭތެރެ ޒީނަތްތެރިކުރަން ބަހައްޓާފައި ހުންނަ އެއްޗެހި ނަގާށެވެ. ޕްލާސްޓިކް ފަދަ ތަކެތީގައި ވައިރަސް ތިން ދުވަސް ވަންދެން ދިރިހުރެ އެވެ. ސިނގިރޭޓު ބޯ މީހުންނަށް މި ބަލީގެ ނުރައްކާ ބޮޑެވެ.\n"މިއީ ކޮފީތަކަށް ދިޔުމާއި ސައިކަލު ބުރުޖެހުން ހުއްޓާލަންވީ ވަގުތު. މި އާދަތައް ބަދަލުކޮށްގެން އިރާދަކުރެއްވިއްޔާ މިކަމުން ސަލާމަތް ވެވިދާނެ،" އެންމެ ފަހުން އޭނާ ވިދާޅުވި އެވެ.\nއިޓަލީގައި މަރާ ހަނގުރާމަކުރަމުން ދާ އެތައް ހާސް ބައެއްގެ ތެރޭގައި، ހިތްވަރާ އެކު މަސައްކަތް ކުރައްވަމުން އަންނަ ޑޮކްޓަރުގެ އެ ވާހަކައަކީ އުއްމީދެކެވެ.\nއިތުރު ލިޔުންތައް ސިއްހަތު އިޓަލީ ބަލިތައް ޑޮކްޓަރުން


Kulagadha harakaiyy thakakaa eku Blueprint hub futsal fiesta fashaifi - One Online\nބްލޫޕްރިންޓް ހަބް ފުޓްސަލް ފިއެސްޓާ ފެށުމުގެ ރަސްމިއްޔާތުގެ ތެރެއިން --- ފޮޓޯ/ ބްލޫޕްރިންޓް ހަބް\nބްލޫޕްރިންޓް ހަބް ފުޓްސަލް ފިއެސްޓާ\nކުލަގަދަ ހަރަކާތްތަކަކާއެކު ބްލޫޕްރިންޓް ހަބް ފުޓްސަލް ފިއެސްޓާ ފަށައިފި\nފަހުގެ ތާރީހެއްގައި ރ. މަޑުއްވަރީގައި ބޭއްވޭ އެންމެ ވަރުގަދަ އެއް ފުޓްސަލް މުބާރާތް، ބްލޫޕްރިންޓް ހަބް ފުޓްސަލް ފިއެސްޓާ ކުލަގަދަ ހަރަކާތްތަކާއެކު ރޭ ފަށައިފިއެވެ.\nމަޑުއްވަރީ ފުޓްސަލް ދަނޑުގައި ރޭ ކުރިއަށްދިޔަ ފެށުމުގެ ރަސްމިއްޔާތުގައި ނެށުމުގެ ހަރަކާތްތަކާއެކު ހާއްސަ އިވެންޓެއް ކުރިއަށް ގެންގޮސްފައިވާ އިރު، މުބާރާތް ޝަރަފުވެރިކޮށްދެއްވީ މަޑުއްވަރީގެ ކުޅިވަރު ލެޖެންޑެއް ކަށްވާ ޝަބްނަމްގޭ އަބްދުލް ރަޝީދެވެ. ފެށުމުގެ ރަސްމިއްޔާތަށް އިތުރު މެހެމާނެއް ގެންދަން އިންތިޒާމު ކުރާ ފަރާތުން ހަމަޖައްސާފައިވީ ނަމަވެސް، މޫސުން ތަން ނުދިނުމުގެ ސަބަބުން އެފަރާތަށް ފެށުމުގެ ރައްމިއްޔާތުގައި ބައިވެރިވެވިފައެއް ނުވެއެވެ.\nމުބާރާތުގައި ޖުމުލަ އަށް ޓީމަކުން ވާދަކުރާ އިރު، މުބާރާތުގެ މެޗުތައް ކުރިއަށް ދާނީ ދެ ގުރޫޕަކަށް ބަހާލައިގެންނެވެ. ރޭ ވަނީ މުބާރާތުގައި ދެ މެޗު ކުޅެފައެވެ.\nފުރަތަމަ މެޗުގައި ގްރޫޕް އޭގެ އެފްސީ ޔުނައިޓެޑާއި އެފްސީ ރުއްގަނޑު ވާދަކުރި މެޗު، 4-1 ގެ ނަތީޖާއަކުން ކާމިޔާބުކުރީ އެފްސީ ޔުނައިޓެޑެވެ. މެޗުގެ މޮޅު ކުޅުންތެރިޔާގެ މަގާމަށް ހޮވިފައިވަނީ އެފްސީ ޔުނައިޓެޑުގެ މުހައްމަދު ޖުމާނެވެ.\nގްރޫޕް ބީގެ ފުރަތަމަ މެޗުވެސް ރޭ ކުޅެފައިވާ އިރު، އެ މެޗުގައި ވާދަކުރީ ވިދާބަބުޅާއާއި ޓީމް ވާލުއެވެ. މެޗުގައި ވާލުން ވިދާބަބުޅާ ކޮޅަށް 14 ގޯލް ޖަހާފައިވާ އިރު، މެޗުން ވާލު މޮޅުވީ ތަފާތު ބޮޑުކޮށް، 14-0 ގެ ނަތީޖާއަކުންނެވެ. އެ މެޗުގެ މޮޅު ކުޅުންތެރިޔަކަށް ހޮވުނީ ވާލުގެ އައިހަމް މުހައްމަދެވެ.\nބްލޫޕްރިންޓް ހަބް ފުޓްސަލް ފިއެސްޓާގެ ކުޅުން ރޭ ފަށާފައިވާ އިރު، ފައިނަލް މެޗު އޮންނާނީ އަންނަ މަހުގެ 13 ވަނަ ދުވަހުއެވެ. ޗެމްޕިއަން ޓީމާއި ރަނަރަޕް ޓީމަށްވެސް ފައިސާގެ އިނާމު ހުށަހެޅިފައިވާ އިރު، މުބާރާތުގެ ގުރޫޕު ސްޓޭޖު މެޗުތަކަށްފަހު ކުޅެން ހަމަޖެހިފައިވަނީ ސެމީ ފައިނަލް މެޗުތަކެވެ.\nކޮންމެ ގުރޫޕަކުންވެސް އެއްވަނަ އަދި ދެވަނަ ޓީމު ސެމީ ފައިނަލަށް ދަތުރުކުރުމަށް ހަމަޖެހިފައިވާ އިރު، ސެމީގެ ފުރަތަމަ މެޗުގައި ވާދަކުރާނީ ގުރޫޕު އޭގެ އެއްވަނަ ޓީމާއި ގުރޫޕު ބީގެ ދެވަނަ ޓީމެވެ. ދެވަނަ ސެމީ ފައިނަލުގައި ގުރޫޕު ބީގެ އެއްވަނަ ޓީމާއި ގުރޫޕު އޭގެ ދެވަނަ ޓީމު ކުޅޭ އިރު، މުބާރާތް ކުރިއަށް ގެންދިއުމުގައި އެޗްޕީއޭގެ އުސޫލުތަކާއި މިންގަނޑުތަކަށް ސަމާލުކަން ދޭނެ ކަމަށް އިންތިޒާމު ކުރާ ފަރާތުން ވަނީ މައުލޫމާތު ދީފައެވެ.\nމުބާރާތުގެ މެއިން ސްޕޮންސަރަކީ ފުޅު އިންވެސްޓްމަންޓް އަދި ރާނީ ޓުއާސްއެވެ. މުބާރާތުގެ އޮންލައިން މީޑިއާ ޕާޓްނަރަކީ "ވަން އޮންލައިން" އެވެ.\nގުޅޭ ޓެގު ފުޓްސަލް ރ. މަޑުއްވަރި ބްލޫޕްރިންޓް ހަބް ފުޓްސަލް ފިއެސްޓާ\nބްލޫޕްރިންޓް ހަބް ފުޓްސަލް ފިއެސްޓާ: ޓީމު ވާލު ސެމީއާ ގާތަށް، ރުއްގަނޑަށް އުންމީދު\nލައިކަންސްއާއި ބީބީ ނިއު ޖެނެރޭޝަނަށް ރަނގަޅު ފެށުމެއް


ފަރުވާއެއް ނުލިބި ނުހައިކް ނިޔާވެއްޖެ! - DhiDaily\nފަރުވާއެއް ނުލިބި ނުހައިކް ނިޔާވެއްޖެ!\nއަރިދަފުސް ރޯގާ ކަމަށް ހީކުރި ބައްޔަކީ ހަގީގަތުގައި ކެންސަރުކަން އެނގުނު އިރު ހާލު ސީރިއަސްވި އުމުރުން 11 އަހަރުގެ ނުހައިކް މުހައްމަދު ރިޔާޒު މި ފަނާކުރަނެވި ދުނިޔެއާއި އަލްވަދާއު ކިޔާފިއެވެ.\nނޭފަތުން ފެން އައިސް، ރޯގާ ނުފިލައިގެން ނުހައިކްގެ އާއިލާ އިން މީގެ ހައެއްކަ މަސް ކުރިންސުރެ އޭނާ ޑޮކްޓަރުންނަށް ދައްކާތާ މަސްތަކެއް ވީ އިރު ވެސް ބަލި ދެނެއެއް ނުގަނެވުނެވެ. އޭނާ އަށް ކެންސަރު ޖެހިފައި ހުރިކަން އެނގުނީ މީގެ ތިން މަސް ކުރިން އިންޑިއާ އަށް ދިޔުމުންނެވެ.\nނުހައިކްގެ އާއިލާއިން މީގެ ކުރިން މައުލޫމާތު ދިން ގޮތުގައި ނުހައިކް އަކީ އުފަންވި އިރު ވެސް ހުރި ނުކުޅެދުންތެރިކަމަށް ބޭސްފަރުވާ ކުރުމުން ދިޔަ ކުއްޖެކެއެވެ. އޮގޮތުން އޭނާގެ އާއިލާއިން ދިޔައީ ކޮންމެ ހަ މަހަކުން އިންޑިއާއަށް ގޮސް ދަރިފުޅަށް ބޭސްފަރުވާ ކުރަމުންނެވެ. ނަމަވެސް ކޮވިޑް19 އާއި ގުޅިގެން ދިމާވި ދަތުރުފަތުރުގެ ދަތިތަކާއި އެކު އޭނާގެ ބޭސްފަރުވާއަށް ވެސް ވަނީ ބުރޫތަކެއް އަރާފައެވެ. ނުހައިކް މާބޮޑަށް ވަރުބަލިވާން ފަށާ، ހާލު ގޯސްވާން ފެށީ ވެސް އެ ދުވަސްކޮޅު އެވެ.\nނުހައިކްގެ އާއިލާ މީހަކު ފޭސްބުކްގައި ހިއްސާކުރި ސްޓޭޓަސްއެއްގައި ވަނީ ނުހައިކު ނިޔާވުމަކީ ހިތަށް ބުރަކަމެއް ލިބުނު ކަމެއްކަން ފާހަގަކޮށްފައެވެ. އަދި ނުހައިކްގެ ހަނދާންތައް އަބަދުވެސް ދެމި ހުންނާނެކަން އޭނާ ވަނީ ފާހަގަކޮށްފައެވެ.\nނުހައިކްގެ ފުރާނައަށް މާތްﷲ ހެޔޮ ރަހުމަތް ލައްވާ ސުވަރުގޭގެ ދާއިމީ ނިއުމަތް މިންވަރު ކުރައްވާށި… އާމީން!


ހުވަފެން ތަޢުބީރުކުރުމާ އަދި ދީނުގައި އައިސްފައިވާ މިންވަރަށް ވުރެ އިތުރަށް އެކަންކުރުމާމެދު އިންޛާރު ދިނުން9– DhiSalafiyyah\nޝައްކެއްވެސް ނެތް ގޮތުގައި، ޢިލްމުގެ ތެރެއިން އެންމެ މަންފާބޮޑު ޢިލްމަކީ ﷲ ގެ ދީނުގެ ޢިލްމެވެ. ހުވަފެން ތަޢުބީރުކުރަނީ އިސްސާނެކެވެ. އެހެންކަމުން އޭނާ ބަޔާންކުރާ ގޮތަށް ވުމާއި ނުވުންވެސް އެއީ ގާތްގޮތެކެވެ. އެހެންކަމުން ރަނގަޅު ހުވަފެނެއް، އުފާވެރިކަމެއް އެހުވަފެނުގައި ފެންނަނަމަ ޙަދީޘްގައިވާ ފަދައިން ތިބާ ލޯބިވާ ފަރާތަކަށް އެ ޙިއްސާކުރުމުގައި މައްސަލައެއް ނެތެވެ. އަދި ތަޢުބީރު ކުރުމަށް މީހެއްގެ ގާތަށް ދާނަމަ ރަނގަޅު ތެދުވެރި އެކަމުގެ ޙަޤީގަތް އެނގޭ މީހެއްގެ ގާތަށް ދިޔުން ހުއްޓެވެ. ނަމަވެސް ނުބައި ހުވަފެނެއް ފެނިއްޖެނަމަ އެކަން އެއީ ޝައިޡާނާ ތިބާ މާޔޫސްކޮށް ހިތްމަރާލުމަށް ކުރާކަމެއް ކަމުގައި ޤަބޫލުކޮށް، މަތީގައި ބަޔާންކުރެވިފައިވާ ނަބަވީ އިރުޝާދުތަކަށް ބޯލަނބާށެވެ. އެހެނީ ޝައިތާނާގެ މަޅިތައް އިންތިހާއަށް ގިނަގުނަވެގެން ވެއެވެ. އަދި ﷲ ގެ ރަޙުމަތުން މީހާގެ ހިތް މަރާލުމަކީ އެންމެ އިސް ވަޒީފާކަމަށް އެސޮރު ދެކެއެވެ.\nތިބާއަށް ހުވަފެނެއް ނުފެންނަނީސް ހުވަފެނެއް ފެނުނު ކަމުގައި ބުނެ ދޮގުހެދުމަކީވެސް ﷲ ގެ ރަސޫލާ صلى الله عليه وسلم ގެ ދޫފުޅުން އިންޒާރުގެ ބަސްފުޅު އެފަދަ މީހުންނަށް އައިސްފައިވާ ކަމެކެވެ. އެހެނީ ރަނގަޅު ހުވަފެނަކީ ﷲ ގެ ރަޙުމަތުން ދައްކަވާ އެއްޗެކެވެ. އެއިލާހުގެ މައްޗައް ބުހުތާނު ދޮގުހަދާ މީހާގެ ނުބައިކަން ބޮޑުވެގެންވެއެވެ.\nއެފަދަމީހުން މިއާޔަތާމެދު ފިކުރުކޮށްލުން ހުއްޓެވެ.\n(وَمَنْ أَظْلَمُ مِمَّنِ افْتَرَىٰ عَلَى اللَّهِ كَذِبًا ۚ أُولَٰئِكَ يُعْرَضُونَ عَلَىٰ رَبِّهِمْ وَيَقُولُ الْأَشْهَادُ هَٰؤُلَاءِ الَّذِينَ كَذَبُوا عَلَىٰ رَبِّهِمْ ۚ أَلَا لَعْنَةُ اللَّهِ عَلَى الظَّالِمِينَ) [هود 18]\nމާނައީ: “ﷲ އާމެދު ހަދައިގެން ދޮގެއްބުނި މީހަކަށްވުރެ، އަނިޔާވެރިކަން ބޮޑީ ކާކު ހެއްޔެވެ؟ އެއުރެންގެ ރައްބުގެ ޙަޟުރަތަށް އެއުރެން ހުށަހެޅޭނެތެވެ. އަދި ހެކިން ބުނާނެތެވެ. އެއުރެންގެ ރައްބާމެދު ދޮގުހަދައިގެން އުޅުނު މީހުންނަކީ މިތިބީއެވެ. ދަންނާށެވެ! އަނިޔާވެރިންގެ މައްޗަށް ﷲ ގެ ލަޢުނަތް ހުއްޓެވެ.”\nޞަޙީހުލް ބުޚާރީގައި ރިވާވެގެންވެއެވެ.\nނަބިއްޔާ صَلَّى اللهُ عَلَيْهِ وَسَلَّمَ ޙަދީޘްކުރެއްވިއެވެ. (مَنْ تَحَلَّمَ بِحُلْمٍ لَمْ يَرَهُ كُلِّفَ أَنْ يَعْقِدَ بَيْنَ شَعِيرَتَيْنِ ، وَلَنْ يَفْعَلَ..)\n[صحيح البخاري – أبواب التهجد 1121]\nމާނައީ : “ނުފެންނަ ހުވަފެނެއް ފެނުނުކަމަށް ބުނެ ދޮގުހަދައިފި މީހާ ދަންނާށެވެ. ޤިޔާމަތްދުވަހުން ﷲ ތަޢާލާ، އެމީހަކަށް ދެ ހިމަގޮދަނުން ގޮށްޖެއްސެވުމަށް، ޖައްސަވާ ހުއްޓެވެ. އަދި ހަމަހިލާ އޭނައަށް އެކަން ނުވާ ހުށްޓެވެ.”\nގަސްޠަލާނީ ރަޙިމަހު ﷲ ވިދާޅުވެފައިވެއެވެ. “އެއީ އޭނާއަށް ކުޅަދާނަވެގެން ވާނޭކަމެއް ނޫނެވެ. އަދި ހިމަގޮދަނުން ގޮށެއް ޖެހުމަށް އޭނާއަށް ހަވާލުކުރެއްވުމުގެ މުރާދަކީ އޭނާގެ މައްޗަށްވާ ޢަޛާބު ނުކެނޑި އެކަން ކޮށްކޮށް ހުރުމެވެ. (އެބަހީ: އެކަން އޭނާއަށް ނުވާހާހިނދަކު ޢަޒާބު ދާއިމުވެ ހުރުމެވެ.)” [عون المعبود]\nހުވަފެން ތަޢުބީރުކުރުމަކީ ބޮޑުފަންނަކަށް އަދި ޢިލްމަކަށް ހެދުމަކީ ތިބާގެ ޙަޔާތުން ބޭކާރުކުރެވޭ ވަގުތެކެވެ. ހުވަފެން ތަޢުބީރު ކުރުމަކީ ﷲ ގެ ތައުފީޤާއެކު ވާކަމެކެވެ. އެހެންކަމުން އެފަދަ ޢިލްމު ހޯދުމުގައި މީހާގެ އަގުހުރި ވަގުތު ބޭކާރު ކުރުން އެކަށީގެން ނުވެއެވެ. އެހެން ކަމުން ވަގުތު ހޯދައިގެންވެސް ﷲ ގެ ދީން އުނގެނެން ޖެހެއެވެ. ހެޔޮ ހުވަފެނާއި ރަނގަޅު ޚަބަރުތަށްވަނީ، ނަބިއްޔާ صلى الله عليه وسلم ގެ ޙަދީޘް ބަސްފުޅުގައިވާ ފަދައިން ﷲ އަށް އިޚްލާސްތެރި އަޅުންނަށެވެ. ދޮގުވެރި ކައްޛާބުންނަކަށް ނޫނެވެ.\nމި މައުޟޫގައި މިއީ ވަރަށްވެސް ކުރު މިންވަރެކެވެ. ނަމަވެސް މިކުރު ރިސާލާގެ ދިވެހި ތަރުޖަމާގެ ސަބަބުން ހުވަފެނުގެ ޙަޤީޤަތަކީ ކޮބައި ކަމާ އަދި މިފޮތުގައި ޛިކުރުކުރެވިފައިވާ ނިދުމުގެ އަދަބުތަކާއި އެހެނިހެންވެސް މަޢުލޫމާތުތަކުން މަންފާކުރާނެކަމަށް އުންމީދުކުރަމެވެ. އަޅަމެން ނުބައިވެގެންވާ ފިތުނަތަކުން ސަލާމަތްކުރައްވާށިެވެ! އަދި އަޅަމެންނީ ﷲ ތަޢާލާގެ އުފާވެރި ޚަބަރުތައް ލިބޭ ޞާލިހު ބައެއްކަމުގައި ލައްވާށިއެވެ! އާމީން.


Lhaimagu ga kuda kujjeh raheenukoh aniyaa kohfi\nށ. ޅައިމަގުގައި ކުޑަ ކުއްޖަކު ރަހީނުކޮށް އިނިޔާކުރި މައްސަލައެއް ފެންމަތިވެއްޖެ އެވެ.\nފުލުހުން ބުނީ 17 އަހަރުގެ ފިރިހެން ކުއްޖަކު އެރަށުގައި ރަހީނު ކުރި މައްސަލައެއް އިއްޔެ ރިޕޯޓް ކުރުމުން ބަލަމުން ގެންދާ ކަމަށާއި އެކަމާ ގުޅިގެން މީހަކު ހައްޔަރު ނުކުރާ ކަމަށެވެ.\nޅައިމަގުން ވާހަކަ ދެއްކި ބައެއް މީހުން ވަނީ އެ ހާދިސާގެ ބައެއް ތަފުސީލްތައް އާންމުކޮށްފަ އެވެ. އެ ރަށުން ވާހަކަ ދެއްކި އެކަކު ނަން ނުޖަހަން ޝަރުތުކޮށް އަވަސް އަށް ކިޔައިދިން ގޮތުގައި އެ ހާދިސާ ހިނގާފައި ވަނީ މި މަހުގެ 22 ވަނަ ދުވަހުގަ އެވެ. އެދުވަހުގެ ރޭ 17 އަހަރުގެ ކުއްޖަކު ދެ އަތާއި ދެ ފައި ބަނދެފައި އޮއްވާ ފެނުނު ކަމަށެވެ. ފެނުނީ އެ ރަށުގައި ހުންނަ އުރީދޫ އެންޓަނާ ސަރަހައްދުން ކަމަށެވެ.\nދާދިފަހުން 13 އަހަރުގެ ކުއްޖަކު ރަހީނުކޮށް އަނިޔާ ކުރުމަށް ފަހު މަރާލައި އެއްލާލާފައިއޮއްވާ ހުޅުމާލޭގެ ސަރަހައްދަކުން ފެނިފައި ވެއެވެ.


މި އޮފީހުގައި ހުރި ބާ ތަކެތި ނީލަމުގައި ވިއްކާލުން\nމުލީއާގެ – ދިވެހިރާއްޖެ\nމި އޮފީހުގެ ނަންބަރު (IUL)RRG/HR/RRG/2021/1 އިޢުލާނުގައިވާ ގޮތުގެމަތިން، 20 އޮކްޓޫބަރ 2021 ވީ ބުދަ ދުވަހުގެ ނީލަމުގައި ނުވިކި ހުރި ތަކެތި އަލުން ނީލަން ކިޔުން 1 ނޮވެމްބަރ 2021 ވާ ހޯމަ ދުވަހުގެ ހެނދުނު 09:30 ގައި މި އޮފީހުގެ ރަންޖެހިކޮށީ ގޯތިތެރޭގައި އޮންނާނެއެވެ. ނީލަން ކިޔުމަށް ހަމަޖެހިފައިވާ ތަކެތީގެ މަޢުލޫމާތާއި، ނީލަން ފެށޭ އަގު، މި އިޢުލާނާއެކު އެއްކަރުދާސް ކުރެވިފައިވާނެއެވެ.\nވީމާ، ނީލަމުގައި ބައިވެރިވުމަށް ބޭނުންވާ ފަރާތްތަކުން، ދިވެހިރައްޔިތެއްކަން އަންގައިދޭ ކާޑު ހިފައިގެން، 1 ނޮވެމްބަރ 2021 ވާ ހޯމަ ދުވަހުގެ ހެނދުނު 09:30 އަށް ރަންޖެހިކޮށްޓަށް ޙާޟިރުވެ، ނީލަމުގައި ބައިވެރިވުން އެދެމެވެ. މިދުވަހުގެ ނީލަމުގައި ނުވިކޭ ތަކެތީގެ އަގު ދަށްކުރުމަށްފަހު ނީލަމުގެ ބައިވެރިންގެ ޙާޟިރުގައި ކުރިޔަށް ގެންދެވޭނެއެވެ.\nނީލަމުން ތަކެތި ނަގާ ފަރާތްތަކުން، ސަރުކާރު ބަންދު ނޫން3ދުވަހުގެ ތެރޭގައި، ފައިސާ ދެއްކެވުމަށްފަހު ތަކެތި ގެންދަވަންވާނެއެވެ.\nސުންގަޑި: 30 އޮކްޓޫބަރު 2021 00:00\n- ލިސްޓް 1 (ގްރޫޕް 1 )\n- ލިސްޓް2(ގްރޫޕް3)\n- ލިސްޓް3(ގްރޫޕް 4)\n- ލިސްޓް4(ގްރޫޕް 5)


Mireyge Match Gai Marceloge Badhalugai Fashaany Filipe Luis - Vaguthu\nމިރޭގެ މެޗުގައި މާސެލޯގެ ބަދަލުގައި ފަށާނީ ފިލިޕޭ ލުއިސް\nBrazil's defender Marcelo leaves the pitch during the Russia 2018 World Cup Group E football match between Serbia and Brazil at the Spartak Stadium in Moscow on June 27, 2018. / AFP PHOTO / Patrik STOLLARZ / RESTRICTED TO EDITORIAL USE - NO MOBILE PUSH ALERTS/DOWNLOADS\nވޯލްޑް ކަޕުގެ ދެވަނަ ބުރުގައި މިރޭ މެކްސިކޯ އަދި ބްރެޒިލް ބައްދަލު ކުރާއިރު ބްރެޒިލްގެ ޓީމުން ފަށާނެ ކުޅުންތެރިން އެޓީމުގެ ކޯޗު ޓިޓޭ އިއުލާނު ކޮށްފިއެވެ.\nގުރޫޕް ސްޓޭޖުގެ ފަހު މެޗުގައި ސާބިއާ އާއި ދެކޮޅަށް ފަށާފައިވާ ޓީމު މިރޭ މެކްސިކޯ އާއި ދެކޮޅަށް ފަށާއިރު ބަދަލަކަށް އައިސްފައިވަނީ މާސެލޯގެ ބަދަލުގައި ފިލިޕޭ ލުއިސްއެވެ. ނަމަވެސް މެޗުގެ ވަކި ހިސާބަކުން މާސެލޯ ފެނިގެން ގޮސްދާނެ ކަމަށް ޓިޓޭ ވަނީ ބުނެފައެވެ.\n" މުހިންމު މެޗަކަށް ތައްޔާރު ވަމުންދާއިރު ޝައްކެއްގެ މަތީގައި ކުޅުންތެރިން ބޭނުމެއް ނުކުރެވޭނެ. ފަރިތަކުރުން ތަކުގައި މާސެލޯ ބައިވެރިވި ނަމަވެސް މާސެލޯ އަށް ކުޅެވޭނީ 60-45 ވަރަކަށް މިނެޓަށް، މާސެލޯ ބުނެފައިވަނީ އޭނާ އަށް އިތުބާރު ކުރެވޭނެ ކަމަށް" ޓިޓޭ ބުންޏެވެ.\nމީގެ އިތުރުން ޓިޓޭ ބުނެފައިވަނީ ބްރެޒިލްގެ ވިސްނުމަކީ އެންމެ ފަހުން ކުޅުމު ދެ މެޗުގައި ކުޅުނު ގޮތަށް ކުޅުން ކަމަށާއި ކުރީގެ މެޗުތަކަށް ވުރެ ބޮޑަށް ޖައްސައިގެން މޮޅުވުމުގެ ވިސްނުމުގައު ބްރެޒިލް ކުޅޭނެ ކަމަށެވެ.\nމާސެލޯ ފަރިތަކުރުން ތަކުގައި ބައިވެރި ވި ނަމަވެސް ވަކި ޑްރިލް އެއް ޖައްސާފައިވަނީ މުޅިން އެއްކޮށް ފިޓު ނުވާތީ ކަމަށާއި މާސެލޯ ބޭނުން ކުރަންނޖެހޭނީ ވަރަށް ވިސްނައިގެން ކަމަށް ބްރެޒިލްގެ މުވައްޒަފެއް ކަމަށްވާ ފެބިއޯ މަހްސާޑިޖިއަން ބުންޏެވެ.\nބްރެޒިލް މެޗު ކުޅެމުންދާ ގަޑީގައި ރަޝިޔާގެ ސޯޗީ ވަރަށް ހޫނު ވާނެ ކަމަށް ކަމާއި ބެހޭ ފަރާތްތަކުން ބުނެފައިވާއިރު ފެބިއޯ ބުނެފައިވަނީ ހޫނުގެ ތެރޭގައި މާސެލޯ 120 މިނެޓު (އިތުރު ވަގުތާއި އެކު) ކުޅެން އުނދަގޫ ވާނެ ކަމަށެވެ.


Local Council Inthihaab Fas Kurumaa Gulhey Bill Majileehah Fonuvaifi - Vaguthu\nވޯޓުފޮއްޓެއް ކައިރީގައި އިލެކްޝަންސް ކޮމިޝަންގެ އޮފިޝަލުންތަކެއް - ވަގުތު އިމޭޖަސް: އިބްރާހީމް ޝާބިލް\nރާއްޖެ އިން ނޮވެލްކޮރޯނާ ވައިރަސް ނުވަތަ ކޮވިޑް-19 ފެނިފައިވާތީ ފަސްކުރަން ޖެހުނު ލޯކަލް ކައުންސިލާއި އަންހެނުންގެ ކޮމިޓީތަކުގެ އިންތިޚާބު އަންނަ ޖެނުއަރީ6ގައި ބާއްވަން ސަރުކާރުން ހެދި ބިލް ރައްޔިތުންގެ މަޖިލިހަށް ފޮނުވައިފިއެވެ.\nރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު، މަޖިލިހުގެ ޖަލްސާ ނިންމަވާލައްވަމުން އިއްޔެ ވިދާޅުވީ ލޯކަލް ކައުންސިލް އިންތޚާބު ފަސް ކުރުމާ ގުޅޭ ބިލް މަޖިލިހަށް ލިބިފައިވާ ކަމަށެވެ. އެކަމަކު، އެ ބިލަށް ބަހުސް ކުރަން ފަށާނެ ތާރީހެއް ރައީސް ނަޝީދު ވިދާޅެއް ނުވެއެވެ.\nބެލެވޭ ގޮތުގައި އަންނަ ހަފްތާގައި މި ބިލްގެ ފުރަތަމަ ކިޔުން އިއްވައި، ބަހުސްގެ މަރުހަލާ ފެށޭނެ ކަމަށް ބެލެވެއެވެ.\nއިލެކްޝަންސް ކޮމިޝަން (އީސީ) އިން އެންމެ ފުރަތަމަ ނިންމާފައި އޮތީ ލޯކަލް ކައުންސިލް އިންތިޚާބުު އަންނަ ހޮނިހިރު ދުވަހު ބޭއްވުމަށެވެ. އޭގެ ފަހުން، އަދި ކޮވިޑް-19 އާ ގުޅިގެން ލޯކަލް ކައުންސިލް އިންތިޚާބު އަންނަ މަހުގެ 18 ވަނަ ދުވަހަށް ފަސް ކުރަން އީސީން ނިންމިއެވެ.\nމީގެއިތުރުން އިންތިޚާބު ބާއްވާ ތާރީޚް ފަސްކުރުމަށް ސުޕްރީމް ކޯޓަށް ދުސްތޫރީ މައްސަލައެއް ވެސް އީސީން ހުށަހެޅިއެވެ. އެކަމަކު، މި މައްސަލައަށް އަވަސް ހައްލެއް ހޯދައި ދިނުމަށް ރައްޔިތުންގެ މަޖިލިހުން ތައްޔާރަށް އޮތުމާ ގުޅިގެން ސުޕްރީމް ކޯޓަށް އީސީން ހުށަހެޅި މައްސަލަ އަނބުރާ ގެންދިޔައީއެވެ.\n"ވަގުތަށް" އެނގިފައިވާ ގޮތުގައި އެޓާނީ ޖެނެރަލް އޮފީހުން "ކައުންސިލް އިންތިޚާބުގެ ޚާއްސަ ގާނޫނު"ގެ ނަމުގައި ބިލެއް ވަނީ އެކުލަވާލައިފައެވެ.\nމި ބިލްގެ މަގްސަދަކީ، މިހާރު އަމަލުކުރަމުން އަންނަ ގާނޫނުގައި ބުނެފައިވާ މުއްދަތުގެ ތެރޭގައި އިންތިޚާބު ބާއްވަން އިލެކްޝަންސް ކޮމިޝަނުން ކަނޑައެޅި ތާރިޚްގައި ނުބޭއްވޭނެތީ އެކަމަށް ހައްލެއް ހޯދައި ދިނުމުގެ ގޮތުން ހުށަހަޅާ ބިލެކެވެ. އެ ބިލްގައިވާ ގޮތުން އިންތިޚާބަށް އަލުން ހުޅުވާނުލައި ކުރިއަށް ގެންދާނީ މިހާރު ކުރިމަތިލާފައިވާ ކެންޑިޑޭޓުންނާ އެކުގައެވެ. އަދި އީސީގެ މަސައްކަތްތައް މިހާރު ހުއްޓިފައިވާ ހިސާބުން ފަށަން ޖެހޭނެ ކަމަށް ބިލްގައި ބުނެފައިވެއެވެ.\nއޭޕްރީލް 2, 2020 11:21\nތިއީ މިހާރު ޑަސްބިނަށް ލާފައޮތް ކުނިގަނޑެއް ހަދާންނައްތާލާ ރީދޫ މީހުންގެ ކެނެރީގޭ ކޮވިޑްބުއްޅަބެ ކިތަންވެވަރަކަށްވިޔަސް ތިކަމެއް ދެނެއްނުވާނެ\nއޭޕްރީލް 5, 2020 09:20\nއިންތިޚާބު ފަސްކުރުން ރަނގަޅު. އެކަމަކު އެކަން ކުރަންވާނީ ޤާނޫނީ މައްސަލަތަކެއް ކުރިމަތި ނުވާނެ ގޮތަކަށް. މިހާރުގެ ހާލަތާ ގުޅިގެން ގިނަ ކަންތައްތަކެއް ބަދަލުވާނެ. 18 އަހަރު ފުރިގެން ކުރިމަތިލާން ބޭނުންވާ މީހުންވެސް ތިބޭނެ. މިހާރުގެ ހާލަތާ ގުޅިގެން ދިރިއުޅުން ރަށަށް ބަދަލުކުރާ މީހުންވެސް ވަރަށް ގިނަ. އެމީހުންގެ ތެރޭގައިވެސް ތިބޭނެ ކުރިމަތިލާން ބޭނުންވާ މީހުން. އަދި ކުރިމަތިލާން ބޭނުން ނުވާ މީހުންވެސް ތިބޭނެ. އެ ފުރުސަތު އެމީހުންނަށް އޮންނަންވާނެ


Lanka Airport ge aa terminal hadhan Japan ge Taisei Corperation ah | Mihaaru\nބަންޑާރަޔަކަ އިންޓަނޭޝަނަލް އެއާޕޯޓް: އާ ޓަމިނަލަށް 570 މިލިއަން ޑޮލަރު ޚަރަދު ކުރާނެ. --ފައިލް ފޮޓޯ\nލަންކާ އެއާޕޯޓުގެ އާ ޓާމިނަލް ހަދަން ޖަޕާނުގެ ޓައިސޭ ކޯޕަރޭޝަނަށް\n21 ފެބުރުއަރީ 2020 - 12:346comments\nކޮލަމްބޯ (ފެބްރުއަރީ 21) - ސްރީ ލަންކާގެ މައި އެއާޕޯޓުގެ އާ ޓާމިނަލް ހަދަން ޖަޕާނުގެ ޓައިސޭ ކޯޕަރޭޝަނަށް ހަވާލު ކުރުމަށް ނިންމައިފި އެވެ.\nބަންޑާރަނައިކަ އިންޓަނޭޝަނަލް އެއާޕޯޓުގެ ޖާގަ ބޮޑު ކުރަން ހަދާ އާ ޓާމިނަލްގެ އަގަކީ 570 މިލިއަން ޑޮލަރެވެ. ޖަޕާން ސަރުކާރުން ފަންޑުކުރާ ޓާމިނަލް ނިމުމުން އެއާޕޯޓުގެ ކެޕޭސިޓީ އަހަރަކު 20 މިލިއަން ޕަސިންޖަރުންނަށް އިތުރު ކުރެވޭނެ ކަމަށް ލަންކާ ސަރުކާރުން ބުނެ އެވެ.\nސްރީ ލަންކާގައި މިހާތަނަށް އިންފްރާސްޓްރަކްޗާ ބޮޑެތި މަޝްރޫތައް ހަވާލުކޮށްފައި ވަނީ ޗައިނާގެ ކުންފުނިތަކަށެވެ. ނަމަވެސް އަނެއްކާ ވެސް ޖަޕާނުގެ ކުންފުނިތަކަށް ވަނީ ލަންކާގެ ބޮޑެތި މަޝްރޫއުތައް ދޭން ފަށައިފަ އެވެ.\nލަންކާގައި ހަދާ 1.5 ބިލިއަން ޑޮލަރުގެ ލައިޓް ރެއިލް ސިސްޓަމަށް ފައިނޭންސް ކުރަން ނިންމާފައި ވަނީ ޖަޕާނުގެ އޯވަސީސް ޑިވެލޮޕްމަންޓް އެޖެންސީންނެވެ. މިއީ ލަންކާގެ އެންމެ ބޮޑު ފޮރިން އިންވެސްޓްމަންޓެވެ.\nކުރީގެ ރައީސް އަދި މިހާރުގެ ބޮޑު ވަޒީރު މަހިންދާ ރާޖަޕަކްސާގެ ވެރިކަމުގައި ވަނީ ޗައިނާ އިން ހަތް ބިލިއަން ޑޮލަރުގެ ލޯނު ނަގައިފަ އެވެ. ޗައިނާ އިން ނަގާފައިވާ ލޯނުތައް ނުދެއްކިގެން ކުރީގެ ރައީސް މައިތުރިޕާލާ ސިރިސޭނާގެ ސަރުކާރުން 2017 ވަނަ އަހަރު ވަނީ ހަމްބަންޓޯޓާ ބަނދަރު ޗައިނާގެ ކުންފުންޏަކަށް 1.12 ބިލިއަން ޑޮލަރަށް 99 އަހަރަށް ދީފަ އެވެ.\nޗައިނާ އިން ލޯނު ނަގައިގެން ހެދި ބައެއް ޕްރޮޖެކްތަކުގެ ބޭނުމެއް ނުހިފެ އެވެ. ލަންކާގެ ދެކުނުގައި ޗައިނާ އިން ފަންޑުކޮށްގެން ހެދި ބައިނަލްއަގުވާމީ އެއާޕޯޓަކީ އެއްވެސް އެއާލައިނަކުން ބޭނުންކުރާ ތަނެއް ނޫނެވެ.\nއިތުރު ލިޔުންތައް ސްރީ ލަންކާ ޖަޕާން\nކަރަންޓީންގައި ހުރި އިތުރު ދިވެއްސަކު ޕޮޒިޓިވް ވެއްޖެ\nޗައިނާ އިން ހަދިޔާކުރި ތަކެތީގެ ފުރަތަމަ ބެޗް ގެނެސްފި\nރާއްޖެ އިން ފުރި އިޓަލީގެ ދެ މީހަކު ޕޮޒިޓިވްވެއްޖެ\nInternational Union for Conservation of Nature (IUCN) Administrative Associate 29 Mar 2020


ނ.މާފަރު ކައުންސިލްގެ ރައީސް އަންވަރު ޕީޕީއެމް އާއި ގުޅެނީ... | Landhooinfo\nނ.މާފަރު ކައުންސިލްގެ ރައީސް އަންވަރު ޕީޕީއެމް އާއި ގުޅެނީ…\nނ.މާފަރު ކައުންސިލްގެ ރައީސް އަލްފާޟިލް އަންވަރު ޢަބުދުލް ޣަނީ އެމްޑީޕީން ވަކިކުރަން ނިންމުމާއި، ގުޅިގެން އޭނާ ޕީޕީއެމްއަށް ބަދަލުވާން އުޅޭކަމަށް ދޭހަވާގޮތަށް ވާހަކަފުޅު ދައްކަވައިފިއެވެ.\nއިއްޔެ ޕީޕީއެމްގ އޮފީހުގައި ނޫސްވެރިންނާ ބައްދަލުކުރައްވަމުން އަންވަރު ވިދާޅުވެފައިވަނީ ކައުންސިލަރުން އިންތިހާބުވުމަށް ފަހު، ރަށްރަށުގައި ތިބޭ، އެކްޓިވިސްޓުންގެ ނުފޫޒުން ފިތިގެން އެތާ ތިބެން ބޭނުން ނުވާކަމަށެވެ. އަންވަރަށް ތަފާތު ގޮތްގޮތުން އިންޒާރު ދެމުން ޕާޓީގެ ޕޮލިސީ ލެވަލް އިން ޗެއާޕާސަން އިން ފެށިގެން، ފިޔަވަޅު އަޅާ ކޮމެޓީން ސިޓީ ފޮނުވާފައި އެބަހުރިކަމަށާއި، އިސްތިއުފާ ދިނުމަށާއި ކައުންސިލަރު ކަމުން ވަކިކުރާނެ ކަމަށާއި އެފަދަ ސިޓީ ފޮނުވާފައި އެބަހުރިކަމަށެވެ. އެހެންވީމަ އެގޮތަށް މަސައްކަތް ކުރަން ބޭނުންނުވާކަމަށް އެމްޑީޕީގެ ޓިކެޓްގައި މާފަރު ކައުންސިލްގެ ގޮނޑި ކާމިޔާބު ކުރެއްވި އަންވަރު ވަނީ ވިދާޅުވެފައެވެ.\nޕީޕީއެމްގެ އޮފީހުގައި ނޫސްވެރިންނަށް މައުލޫމާތު ދެއްވަމުން މާފަރު ކައުންސިލްގެ ރައީސް އަންވަރު އަބްދުލް ޣަނީ އިއްޔެ ވިދާޅުވީ އޭނާ ކައުންސިލަރު ކަމުން ވަކިނުކޮށްފި ނަމަ އެމްޑީޕީން ވަކިވާނެ ކަމަށެވެ.\nއޭނާ ވިދާޅުވީ އެމްޑީޕީގެ އިސްވެރިން މާފަރާ މުއާމަލާތް ކުރަމުންދަނީ ރަށުގެ އެމްޑީޕީގެ އެކްޓިވިސްޓުން ލައްވައި ކަމަށާއި ކައުންސިލް އިދާރާގައި ތިއްބަވާ އެމްޑީޕީގެ ކައުންސިލަރުންނާ އެއްވެސް ވަރަކަށް މަޝްވަރާ ނުކޮށް ކަމަށެވެ. އަބަދުވެސް ވާހަކަ ދައްކަމުން ގެންދާ އެކްޓިވިސްޓަކު ހުންނާނެ. ޕާޓީގެ މެސެޖްތައް ހިފައިގެން އަޅުގަނޑު ކައިރިއަށް އަންނާނީ އޭނަ. އަންވަރު ވިދާޅުވިއެވެ.\nއަންވަރު ވިދާޅުވީ އޭނާ އެމްޑީޕީން ވަކިކުރުމަށް ނިންމި ކަމުގެ ހަބަރު ލިބުނު ނަމަވެސް، އަދި އެމްޑީޕީގެ ދަފުތަރުން އަދި ވަކިނުކުރާ ކަމަށެވެ. އެމްޑީޕީން އެނާ ވަކިކޮށްފި ނަމަ، ލާމަރުކަޒީ ގާނޫނުގެ ދަށުން ހަދާފައިވާ ގައިދުތަކާ އެއްގޮތަށް އޭނާގެ ގޮނޑި ގެއްލޭނެ އެވެ. ގޮނޑި ހުސްވުމާ އެކު 45 ދުވަހުގެ ތެރޭގައި ބައި އިލެކްޝަނެއް ބާއްވައި ކައުންސިލަރަކު ހޮވަންވާނެ އެވެ.


Ithuru6meehaku Fuvahmulakun Positive vejje - AO News\nފުވައްމުލައް ހޮސްޕިޓަލް - ފޮޓޯ: ފުވައްމުލައް ހޮސްޕިޓަލް\nފުވައްމުލަކުން އިތުރު6މީހަކު ކޮވިޑް 19 އަށް ޕޮޒިޓިވް ވެ އެސިޓީން ޕޮޒިޓިވް ވި މީހުންގެ ޖުމްލަ ޢަދަދު 45 އަށް އަރައިފިއެވެ.\nފުވައްމުލައް އިމަޖެންސީ އޮޕަރޭޝަންސް ސެންޓަރުން މިރޭ ޢާއްމު ކުރި މަޢުލޫމާތުތަކަށް ބަލާއިރު އެކްޓިވް ކޭސްގެ ގޮތުގައި މިހާރު ތިބި މީހުންގެ އަދަދަކީ 25 އެވެ.\nފުވައްމުލަކުގައި މި ބަލިން 19 މީހަކު މިހާތަނަށް ރަނގަޅުވެފައި ވެއެވެ.\nއެސިޓީން ކޮވިޑް-19 ގެ ފުރަތަމަ ކޭހެއް ފެނުނީ ދުބާއީގައި ހުރެފައި އެރަށަށް ކަރަންޓީނަށް ދިޔަ މީހެއްގެ ފަރާތުންނެވެ. އޭގެ ފަހުން އެސިޓީވެފައިވަނީ ޕޮޒިޓިވް ކޭސްތައް ގިނަވަމުން ދިއުމުގެ ސަބަބުން ދެކުނުގެ އަތޮޅުތަކުގެ ތެރެއިން ބަލީގެ ނުރައްކާ އޮތް އެއް ސިޓީ ގެ ގޮތުގައެވެ.\nބަލި ފެތުރިފައިވާ މިންވަރު ދެނެގަތުމަށް ކުރެވޭ މަސައްކަތުގެ ދަށުން ފުވައްމުލަކުގައި މިއަދު ވަނީ 225 ސާމްޕަލެއް ނަގާފައެވެ. މިހާތަނަށް އެރަށުގައި 5423 ސާމްޕަލް ނަގާފައިވާއިރު އެރަށުން ނެގި ސާމްޕަލް ގެ ތެރެއިން 638 ސާމްޕަލްގެ ނަތީޖާ އަދި ނުލިބެއެވެ.\nފުވައްމުލައް ސިޓީގައި ކޮވިޑް ފެތުރެމުންދާތީ މިހާރު ވަނީ ގިނަ ފިޔަވަޅުތަކެއް އަޅާފައެވެ. އެގޮތުން ރޭގަނޑު 8:00 އިން ފެށިގެން ފަތިހު 4:00 އަށް ދަނީ ކާފިއުވެސް ހިންގަމުންނެވެ.\nމީގެއިތުރުން ޕާޓީތަކާއި، ޙަފްލާތަކާއި، ރަސްމިއްޔާތުތައް ބޭއްވުން ހުއްޓާލުމާއި، ފުވައްމުލަކުގެ އެއް އަވަށުން އަނެއް އަވަށަށް ދަތުރުކުރުމާއި އެއް ގެއިން އަނެއް ގެއަށް ޒިޔާރަތް ކުރުން ހުއްޓާލަން އެދިފައިވެއެވެ.\nއަދި ފިހާރާތަކާއި ބޭންކު ފަދަ އާންމު ޚިދުމަތް ދޭ ތަންތަނުގައި ޚިދުމަތް ދޭއިރު ހެލްތު ޕްރޮޓެކްޝަން އެޖެންސީން އާންމުކޮށްފައިވާ ގައިޑްލައިނާ އެއްގޮތަށް ގައިދުރުމިން ބެހެއްޓުމާއި، ތަނަށް ވަދެވޭ އަދަދު ކަނޑައެޅުމާއި، ރައްކައުތެރި ކަމުގެ އެހެނިހެން ފިޔަވަޅުތައް އަޅައިގެން ޚިދުމަތް ދިނުމާއި، ޔުނިވަރސިޓީތަކާއި، ކޮލެޖްތަކާއި، ސްކޫލުތަކަށް ދަރިވަރުން ހާޒިރުވެގެން ކްލާސްތައް ކުރިޔަށް ގެންދިޔުން ހުއްޓައިލުމަށް ވެސް ވަނީ އަންގާފައެވެ.\nކޮވިޑް- ފުވައްމުލައް ކޭސްފުވައްމުލައް


އިސްމާއީލް ޝާހް (އިއްސެ) 23 ސެޕްޓެމްބަރ 2019\nދިރާގު ދިވެހި ޕްރިމިއާ ލީގުގައި އަލީ އަޝްފާގު (ދަގަނދޭ) ޖެހި5ގޯލާއެކު ޔުނައިޓެޑް ވިކްޓަރީ (ޔޫވީ) ބަލިކޮށް ލީގުގެ ދެވަނަ މަގާމަށް ކްލަބު ގްރީން ސްޓްރީޓްސް ޖެހިލައިފި އެވެ.\nލީގުގައި މިއަދު ހަވީރު ކުޅުނު މެޗުން ގްރީން މޮޅުވީ 8-2 ގެ ތަފާތު ބޮޑު ނަތީޖާއަކުންނެވެ.\nމެޗުގެ ވަރަށް ކުރީކޮޅު މުހައްމަދު އުމެއިރު ދިން ޕާހަކުން ދަގަނޑޭ ވަނީ އީގަލްސްއަށް ލީޑު ނަގާދީފައެވެ. އޭގެ6މިނެޓު ފަހުން ދަގަނޑޭ ތަނަވަސްކޮށްދިން ފުރުސަތެއްގައި ގްރީންއަށް ލީޑު ފުޅާކޮށްދިނީ މެޗުގައި މޮޅު ކުޅުމެއް ދެއްކި މުހައްމަދު ރިސްވާން އެވެ.\nގްރީންއިން މެޗު ޑޮމިނޭޓުކޮށްގެން ކުޅުނު ނަމަވެސް، 39 ވަނަ މިނެޓުގައި އަހުމަދު ނާޝިދު (ނައްޓޭ) ވަނީ ޔޫވީއަށް ފަރަގު ކުޑަކޮށްދީފައެވެ. އެކަމަކު އޭގެ ދެމިނެޓު ފަހުން ރިސްވާން ނަގައިދިން ހުރަހަކުން ދަގަނޑޭ ގްރީންއަށް އަލުން ލީޑު ފުޅާކޮށްދިންއިރު، ފުރަތަމަ ހާފުގެ އިތުރު ވަގުތުގެ ތެރޭގައި ދަގަނޑޭ ވަނީ އޭނާގެ ހެޓްރިކް ފުރިހަމަކޮށްފައެވެ.\nދެވަނަ ހާފު ފަށައިގެން ގްރީންގެ ފަރާތުން ގިނަ ހަމަލާތަކެއް ފެނުނުއިރު، މި ހާފުގެ ތިންވަނަ މިނެޓުގައި ރިހާމް އަބްދުލް ޣަނީ (ބޮބީ) ވަނީ ގްރީންގެ ފަސްވަނަ ގޯލް ޖަހާފައެވެ. އަދި 56 ވަނަ މިނެޓުގައި ދަގަނޑޭ އެޓީމުގެ ހަވަނަ ގޯލް ޖެހިއިރު، 68 ވަނަ މިނެޓުގައި ބަދަލު ކުޅުންތެރިއެއްގެ ގޮތުގައި ކުޅެންއެރި މިރާހު މުހައްމަދު ވަނީ ޔޫވީގެ ދެވަނަ ގޯލް ކާމިޔާބުކޮށްފައެވެ.\n84 ވަނަ މިނެޓުގައި ދަގަނޑޭ އޭނާގެ ފަސްވަނަ ގޯލް ޖެހިއިރު، ދަގަނޑޭ ދިން ޕާހަކުން 86 ވަނަ މިނެޓުގައި ޒުވާން މިޑްފީލްޑަރު އަބްދުﷲ ޔާމީން ވަނީ ގްރީންގެ އަށްވަނަ ގޯލް ޖަހާފައެވެ.\nމެޗަށްފަހު ގްރީންގެ ކޯޗު އަލީ ސުޒެއިން ވަނީ ދަގަނޑޭގެ މޮޅު ކުޅުމަށް ތައުރީފުކޮށްފައެވެ. އޭނާ ބުނީ ބޮޑު މޮޅަކާއެކު ފުރަތަމަ ބުރު ނިންމާލެވުމުން ހިތްހަމަޖެހޭ ކަމަށާއި، ކުޅުންތެރިންގެ އިތުބާރު ބޮޑުވާނެ ކަމަށެވެ.\nމެޗަށްފަހު ޔޫވީގެ ކޯޗު މުހައްމަދު ނަޒީހު ވަނީ ރެފްރީގެ ނިންމުންތަކަށް ވަރަށް ބޮޑަށް ފާޑުކިޔާފައެވެ. އޭނާ ބުނީ މިފަދަ މެޗެއްގައި ރެފްރީގެ ފަރާތުން ހަމަހަމަ ނިންމުންތަކެއް ފެންނަން ޖެހޭނެ ކަމަށާއި، އޭގެ ބަދަލު މިއަދުގެ މެޗުގައި ފެނިގެންދިޔައީ ވަކިކޮޅަކަށް ބުރަވެ ރެފްރީ ނިންމުންތަކެއް ނިންމިތަން ކަމަށެވެ. އަދި ރެފްރީގެ ނިންމުންތައް ގޯސްވި ނަމަވެސް، މެޗުން ބަލިވީ ކުޅުންތެރިންގެ ގިނަ ގޯސްތަކެއްގެ ސަބަބުން ކަމަށްވެސް ބުންޏެވެ.\nމިއަދުގެ މެޗުން ލިބުނު3ޕޮއިންޓާއެކު ގްރީން ތާވަލުގެ ތިންވަނައަށް ޖެހިލީ ކުޅުނު 8 މެޗުން ލިބުނު 15 ޕޮއިންޓާއެކު އެވެ. ތިންވަނައިގައި އޮތް އީގަލްސްއަށް7މެޗުން ލިބިފައިވަނީ 13 ޕޮއިންޓެވެ. މި މެޗުން ބަލިވި ޔޫވީ އޮތީ 8 މެޗުން ލިބުނު7ޕޮއިންޓާއެކު ތާވަލުގެ ތިންވަނައިގައެވެ.\nއަރުޝީފަށް ނެގީ 23/09/2019 19:46\nއެންމެފަހުން އަޕްޑޭޓްކުރީ 23/09/2019 19:46\nއިބްރާހިމް ޢަލީ 8 މިނެޓު ކުރިން\nމަރިޔަމް ޝަހުދާ 12 މިނެޓު ކުރިން


Kaulaai ulha'nboshi kalhu vaneetha? mikankamuge ajuma balaalaa! | Hurihaa.mv\nކަކުލާއި އުޅަނބޮށި ކަޅުވަނީތަ؟ މިކަންކަމުގެ އަޖުމަ ބަލާލާ!\nPublished on 14 May 2022, 05:52\nކަކުލާއި އުޅަނބޮށި ކަޅުވުމަކީ އާއްމު ކަމެއް\nހަންގަނޑުގެ އެކި ތަންތަން ކަޅުވުމަކީ އަހަރުމެންގެ ތެރޭގައި އާއްމު ކަމެކެވެ. ހާއްސަކޮށް އުޅަނބޮށްޓާއި ކަކުލުގައި ކަޅުވުން ގިނަ އެވެ. މި ލިޔުމުގައި މި ބަލާލަނީ އުޅަނބޮށްޓާއި ކަކޫ ކަޅުވާނަމަ ގޭގައި ކުރެވިދާނެ ބައެއް ކަންކަމަށެވެ.\nލުނބޯގައި ހުންނަ ހުތަކީ އެސިޑް އެކުލެވޭ އެއްޗަކަށް ވުމާއެކު ހަންގަނޑުގެ މަރުވެފައިވާ ބައިތައް ތާޒާވެ ހަންގަނޑު އަލިކޮށްދެ އެވެ. ލުނބޮލެއްގެ ހުތް ނެގުމަށްފަހު ކަޅުވެފައިވާ ސަރަހައްދުގައި އުނގުޅަމުން 10 މިނެޓް ވަންދެން މަސާޖް ކުރާށެވެ. މިގޮތަށް ތަކުރާރުކޮށް ހުތުން މަސާޖްކުރާނަމަ ވަރަށް އަވަހަށް ނަޓީޖާ ފެންނާނެ އެވެ. މަސާޖްކުރުމަށްފަހު ދޮންނާނީ ތާފަނާ ފެނުންނެވެ.\nއުޅަނބޮށި އަދި ކަކޫ ކަޅުވެފައި ހުރުމުން އާންމުކޮށް އެސަރަހައްދެއްގެ ހަންގަނޑު ހިކި ކުރަކިވެ އެވެ. އަލޮވެރާ ފަތަކުން ޖެލްނެގުމަށްފަހު ކުރަކިވެފައިވާ ސަރަހައްދުގައި އުނގުޅަމުން 20 މިނެޓްވަންދެން މަސާޖްކުރާށެވެ. ދެން އައިސްފެނުން ދޮވެލާށެވެ. ހަންގަނޑު ރީތި ވަންދެން މިގޮތަށް މަސާޖް ކުރާށެވެ.\nކާށިތެލުގައި ހުންނަ ވިޓަމިންތަކުން ހަންގަނޑު އޮމާންކޮށް ރީތިކޮށް ކުރަކިވުމުން ދުރުކޮށްދެ އެވެ. އެހެންކަމުން ކާށިތެޔޮ އުނގުޅުމަށްފަހު ހަންގަނޑުގެ ތެރެއަށް ތެޔޮ ވަންނަންދެން މަސާޖް ކުރާށެވެ. އެއަށްފަހު ހޫނުފެނުން ފެންވަރާށެވެ. ފެންވެރުމަށް ސައިބޯނި ބޭނުން ނުކުރުން ރަނގަޅެވެ.\nއަދި ހަކުރުއޮލިވް އޮއިލް އަދި ހަކުރު އެއްކުރުމަށްފަހު ތައްޔާރު ކުރާ ބޮޑީ ސްކްރަބަކީ ހަންގަނޑަށް ވަރަށް ގިނަފައިދާތައް ލިބިގެންދާނެ ސްކްރަބެކެވެ. މި ސްކްރަބުން ހަންގަނޑު ސާފުކޮށް މަރުވެފައިވާ ހަންތައް ނައްތާލަދޭނެ އެވެ. މި ސްކްރަބް ކޮންމެ ދުވަހަކު ބޭނުންކުރާނަމަ ހަންގަނޑުގެ ކަޅުވެފައިވާ ތަންތަން އަލިކޮށްދޭނެ އެވެ.\nރީނދުލަކީ މަޝްހޫރު އެންޓިސެޕްޓިކެކެވެ. ހަންގަނޑުގެ ގިނަ ބަލިތަކަށް ރަނގަޅު މި ސްޕައިސް އިން ޕޭސްޓް ތައްޔާރުކޮށްފައި ކަޅުވެފައިވާ ސަހައްދުތަކުގައި އުނގުޅާށެވެ. 10 މިނެޓް ހަމަވުމުން ފިނިފެނުން ދޮވެލާށެވެ.


SunOnline: Pompeo vadaigannavaathee maadhamaa mendhuru airport magu bandhu\nޕޮމްޕެއޯ ވަޑައިގަންނަވާތީ މާދަމާ މެންދުރު އެއާޕޯޓު މަގު ބަންދު\nއަހުމަދު މިޒްޔާލް 27 Oct 2020, 18:52\nއެމެރިކާގެ ހާރިޖީ ވަޒީރު މައިކް ޕޮމްޕެއޯ ރަސްމީ ދަތުރުފުޅެއްގައި މާދަމާ ރާއްޖެއަށް ވަޑައިގަންނަވާތީ ވަކި ގަޑިތަކެއްގައި ވީއައިއޭގެ މަގުތައް ބަންދުވާނެ ކަމަށް އެމްއޭސީއެލްއިން ބުނެފި އެވެ.\nއެމްއޭސީއެލްއިން ބުނީ ވީއައިއޭގެ މަގުތައް މާދަމާ މެންދުރު 1:00 އިން 3:00 އަށް ބަންދުވާނެ ކަމަށެވެ. އަދި ވީއައިޕީ ލައުންޖު ސަރަހައްދުވެސް ހަވީރު 4:00 އިން 5:00އާ ހަމައަށް ބަންދުވާނެ ކަމަށް އެކުންފުނިން ބުނެ އެވެ.\nމަގުތައް ބަންދުކުރި ނަމަވެސް މެންދުރު 3:00އިން 5:00އާ ހަމައަށް ވީއައިއޭގެ ޑިޕާޗާ ޖެޓީ ސަރަހައްދުން ފެރީއާއި ބަހުގެ ހިދުމަތް ލިބޭނެ އެވެ.\nހަމައެއާއެކު މިވަގުތުތަކުގައި ރާއްޖެއިން ބޭރަށް ފުރާ މީހުން، ލަސްވެގެން މެންދުރު 1:00 ނުވަތަ އޭގެ ކުރިން ޗެކިންވުމުގެ ކަންކަން ފުރިހަމަ ކުރުމަށް ވެސް އެމްއޭސީއެލްއިން ވަނީ އިރުޝާދު ދީފަ އެވެ.\n240 މުވައްޒަފަކަށް ދިގުމުއްދަތަކަށް ހިދުމަތްކުރުމުގެ އެވޯޑު\nއެމްއޭސީއެލްގެ ޑިއުޓީ ފްރީއަށް ހާއްސަ އެވޯޑެއް\nއެސްޓީއޯއިން ދޮޅު އަހަރަށް ވީއައިއޭއަށް ތެޔޮ ފޯރުކޮށްދެނީ


Messi aa Ronaldo ge soi, Miami ah hoadhun undhaguleh noon: Beckham\nޑޭވިޑް ބެކަމްގެ ކޯ އޯނާޝިޕްގެ ދަށުން ހިންގާ، އެެމެރިކާގެ އިންޓަ މިއާމީގެ ޓީމަށް، ލިއޮނެލް މެސީ އާއި ކްރިސްޓިއާނޯ ރޮނާލްޑޯ ސޮއި ކުރުވުމަކީ އުނދަގޫ ކަމެއް ނޫން ކަމަށް ބެކަމް ބުނެފި އެވެ.\nއިންޓަ މިއާމީގެ އެއް އޯނަރަކީ ބެކަމް އެވެ. އީއެސްޕީއެންގައި ވާހަކަ ދައްކަމުން ބެކަމް ބުނީ މިއާމީގެ ޕްރޮޖެކްޓް އޭނާގެ ޓީމުން އިއުލާން ކުރި ހިސާބުން އެ ކުލަބަށް ގެންނާނީ މަޝްހޫރު ކޮން ކުޅުންތެރިނެއްތޯއާ މެދު އާންމުން ވާހަކަ ދައްކާ ކަމަށެވެ. ރޮނާލްޑޯ މެސީ އަދި ނޭމާ އާވެސް އިންޓަ މިއާމީ އާ ގުޅުވައި ދައްކާ ވާހަކައަށް ބެކަމް އިޝާރާތް ކުރި އެވެ.\nމެންޗެސްޓާ ޔުނައިޓެޑާ ރެއާލް މެޑްރިޑަށް ކުރިން ކުޅުނު ބެކަމް ބުނީ، އިންޓަ މިއާމީއަށް ބަދަލު ވުމަކީ އެ ކުޅުންތެރިންނަށް ވެސް ނިންމަން އުނދަގޫ ނިންމުމަކަށް ނުވާނެ ކަމަށެވެ.\n"ހަމަ ޔަގީނުންވެސް މިއާމީއަކީ ވަރަށް ފަސޭހަ ސިޓީއެއް އަހަންނަށް އިހްސާސް ކުރެވޭ އަހަރެމެންގެ ފަހަތުގައި ވަރުގަދަ ފޭން ބޭސްއެއް އޮތް ކަން އަދި އޭގެ އިތުރަށް މޮޅެތި ކުޅުންތެރިން ވެސް މިއާމީ އާއި ދެކުނު ފްލޮރިޑާގައި އެބަތިބި އަހަންނަށް ހީވަނީ އަހަރެމެންނަށް ވަރަށް ގިނަ ފުރުސަތު ހުޅިވިފައި އޮތް ހެން،" ބެކަމް ބުންޏެވެ. "ޔޫރަޕްގައި ކުޅެމުންދާ މަޝްހޫރު ތަރިންގެ ޝައުގުވެރިކަން ދަމައިގަންނަ ސިޓީއަކަށް މިއާމީ ވެގެންދާނެ."\nމިއާމީއަށް ޔޫރަޕްގައި މިހާރު ކުޅޭ މަޝްހޫރު ކޮންމެ ކުޅުންތެރިޔަކު ބަދަލުވިޔަސް އެ ކުޅުންތެރިން ކުޅޭނީ މިހާރު ވެސް މިއާމީއަށް ކުޅެމުންގެންދާ ގޮންޒާލޯ ހިގުއައިން އާއި ބްލެއިސާ މަޓްއީޑީ އަދި އަދި ރަޔާން ޝޯކްރޮސް އާއެކު އެވެ. އެ ޓީމުގެ ކޯޗަކީ، ޔުނައިޓެޑްގައި ބެކަމް އާއެކު ކުޅުނު ފިލް ނެވީލް އެވެ.


Sihurun halaaku kolli loabeege gulhun\nސިހުރުން ހަލާކުކޮށްލި ލޯބީގެ ގުޅުން\n06 ޖެނުއަރީ 2021 - 10:38:27\nސިހުރަކީ ބޮޑުވެގެންވާ ފާފައެކެވެ. ނަމަވެސް ވަރަށް ގިނައިން މީހުން ޝައިތާނާގެ ވަސްވާހުގައި ޖެހި އެފަދަ ކަންކަން ކުރަމުން ދެއެވެ. އުފާވެރި ދެމަފިރިން ދުރުކުރުމަށާއި މީހުންގެ މުދާ ފޭރުމާއި މޮޅަށް ކިޔަވާ ރަހުމަތްތެރިޔާގެ ކިޔެވުން ބަރުބާދުކޮށްލަން ސިހުރު ހަދާ މަންޒަރު ވަރަށް ގިނައިން ފެނެ އެވެ.\nއަހަރެންގެ ހަޔާތް ބަދަލުކޮށްލީ ހަސަދައިން ފުރިފައިވާ މީހެއްގެ ތޫނު ނަޒަރު ދިރިއުޅުމަށް އެޅުމުންނެވެ. އެ ހާދިސާ ވެގެން ދިޔައީ އަހަރެންގެ މުޅި ދިރިއުޅުން އެފުށް މިފުށަށް ޖަހާލި ގަދަފަދަ ތޫފާނަކަށެވެ. އެ މަންޒަރުތައް ލޯކުރިމަތީގައި އަދިވެސް އެނބުރޭހެން ހީވެ އެވެ.\nއެއީ މީގެ ދެ އަހަރު ކުރީގެ ވާހަކަ އެކެވެ. އަހަރެން އޭރު ލޯބީގެ ގޮތުން ގުޅިގެން އުޅުނީ ރަށުގެ އެންމެ މުއްސަނދި އަދި ގަދަރުވެރި އާއިލާގެ ކުއްޖަކާ އެވެ. އެއީ އަޔާން އެވެ. ރަށުގެ ގިނަ ބައެއްގެ ފާޑުކިޔުންތައް އަހަރުމެން ދެމީހުންގެ ގުޅުމަށް ލިބެމުން ދިޔަ އެވެ. ނަމަވެސް ދެމީހުން އެކަކު އަނެކަކު ދެކެވާ ލޯބީގެ ގޮށް ދިޔައީ ބާރުވަމުންނެވެ.\nހަސަދައިގެ ލޯތަކުގެ އެސްފީނާ އަހަރުމެންގެ ލޯތްބަށް ޖެހޭކަށް މާ ގިނަ ދުވަހެއް ނުނެގި އެވެ. އަޔާންގެ އުޅުން ވަރަށް ބޮޑަށް ބަދަލުވި އެވެ. އަހަރެންނަށް ދޭ އަޅާލުން ކުޑަވާން ފެށި އެވެ. ކައިރިޔަށް އަޔަސް ހުންނަނީ އަބަދު މޫނު ހަދާފަ އެވެ. މިކަމާ އަހަރެެން ކިތަންމެ ދެރަވިޔަސް ހަދާނެ ގޮތެއް ނޭންގުނެވެ.\nދެން އަހަރެންނަށް ރަށު ތެރެއިން އިވެން ފެށި އަޑަކީ އަޔާންގެ ކުރީގެ ލޯބިވެރިޔާ އޭނާއަށް ފަންޑިތަ ހަދައިގެން އޭނާގެ ލޯބި ހާސިލް ކުރަން އުޅޭ ވާހަކަ އެވެ. އަހަރެން މި ވާހަކަ އަވަހަށް ގޮސް އަޔާންގެ މަންމަ ކައިރީގައި ބުނީމެވެ. އޭނާގެ މަންމަ އަހަރެން ދެކެ ވަރަށް ލޯބިވާނެ އެވެ. އެހެންކަމުން މިކަމުގެ ހަގީގަތް ބެލުމަށް އަހަރުމެން މަސައްކަތް ފެށީމެވެ.\nރަށުގައި އުޅޭ ރުގިޔާ ހަދަން މޮޅު މީހެއް ކައިރިއަށް އަޔާން ގެންދިޔައީމެވެ. ފުރަތަމަ ދުވަހު ރުގިޔާ ކުރަން ފެށިތަނާ އަޔާން ވަރަށް ބިރުވެރި އަޑަކުން އެންމެންނާ ދިމާލަށް އެއްޗެހި ކިޔަން ފެށި އެވެ. އޭރު އޭނާގެ ލޮލުގެ ކަޅި ފެންނާކަށް ނެތެވެ. ގުރުއާންގެ އަޑު ބާރުކޮށް އަދި ވަރުގަދަކޮށް ރުގިޔާ ކުރާ މީހާ ކިޔަން ފެށި އެވެ. އަޔާންގެ މުޅި ހަށިގަނޑަށް ކަރަންޓު ޖެހިގެން އުޅޭ ފަދައިން އޭނާ ހަރަކާތް ކުރަމުން ދިޔަ އެވެ. އަހަރެން ހުރީ ބިރުން ފިތްކަނޑައިގެން ގޮސްފަ އެވެ.\nރުގިޔާ ކުރާ މީހާ އަޔާންއާ ސުވާލު ކުރަން ފެށި އެވެ. އެހެން އަޑަކުން އޭނާ ދިޔައީ ވާހަކަ ދައްކަމުންނެވެ. އޭނާ ބުނަމުން ދިއައީ އެކަކަށް ވެސް ނޭންގޭ ބައިވަރު ސިއްރުތަކެކެވެ. އަޔާންއަށް ސިހުރު ހަދާފައިވާ ކަމަށް ވެސް އެ އަޑުގެ ވެރި ފަރާތުން ދިޔައީ ބުނަމުންނެވެ. އަދި ސިހުރު ވަޅުލާފައި ހުރި ތަނާއި އެ އެއްޗިއްސަށް ހަދަންވީ ގޮތް ވެސް ކިޔައިދިނެވެ.\nއަޔާންގެ ބައްޕަވއަދި ބޭބެމެން ގޮސް އެތަންތަން ބަލާ އެވއެއްޗެހި ނަގާ ނައްތާލި އެވެ. އަދި ހަފްތާއެއް ވަންދެން އަޔާންއަށް ރުގިޔާ ކުރުމަށް ފަހު އޭނާ ދޫކޮށްލި އެވެ.\nއަޔާން ކައިރީގައި ބަރާބަރަށް ނަމާދުކޮށް ދުއާ ކުރުމަށް ރުގިޔާ ކުރިމީހާ ނަސޭހަތްތެރިވި އެވެ. އޭގެ ފަހުން އަޔާން އޭނާގެ އުޅުން ބަދަލުކޮށް ދީނީ ކަންކަމަށް ފަރުވާ ބަހައްޓައެވެ. އަދި އެކަހަލަ ހާދިސާއެއް އޭނާއަކަށް ދިމަލެއް ނުވެ އެވެ.\nއަހަރެންނާއި އަޔާންގެ ގުޅުން ފަހުން ނިމިގެން ދިޔަ ނަމަވެސް އެ ހާދިސާގެ ސަބަބުން އަހަރެންގެ ދިރިއުޅުން ބަދަލުވެގެން ދިޔަ އެވެ.


ދުނިޔެ - ޓްރަމްޕްގެ ހަމަލާތައް މުސްލިމު\nމުސްލިމު ހަތް ގައުމަކަށް ވިސާ ނުދޭ ގަރާރުގައި ޓްރަމްޕް ސޮއިކުރައްވައިފި\nސީރިޔާ، އިރާގް، އިރާން، ލީބިޔާ، ސޯމާލިޔާ، ސޫދާން އަދި ޔަމަނުން ހިޖުރަކުރާ މީހުންނަށް ވިސާ ނުލިބޭނެ\nޑިފެންސް ސެކެޓްރީ ޖެނެރަލް ޖޭމްސް މެޓިސް ވަނީ މަގާމުގެ ހުވާކުރައްވާފަ\nކ. މާލެ 28 ޖެނުއަރީ 2017 | ހޮނިހިރު 15:03 1,692\nޓްރަމްޕް ގަރާރެއްގައި ސޮއި ކުރައްވަނީ - ރާއްޖެއެމްވީ\nހަތް ގައުމަކުން އެމެރިކާއަށް އަންނަ މީހުންނަށް ވިސާ ދިނުން ހުއްޓާލުމުގެ ގަރާރެއްގައި ރައީސް ޑޮނަލްޑް ޓްރަމްޕް ސޮއިކުރައްވައިފި އެވެ.\nގަރާރުގައި ސޮއި ކުރެއްވުމަށް ފަހު ނޫސްވެރިންނާ ބައްދަލުކުރައްވައި ދެއްކެވި ވާހަކަފުޅުގައި ޓްރަމްޕް ވިދާޅުވީ މިއީ ހައްދުފަހަނައަޅާފައިވާ ޓެރަރިސްޓުން އެގައުމަށް އެތެރެވުން ހުއްޓުވުމުގެ ގޮތުން ފާސްކުރި ގަރާރެއް ކަމަށެވެ. އަދި، އެމެރިކާ އިން އިސްކަންދޭނީ އެގައުމުގެ ދެކެ ލޯބިވާ ފަރާތްތަކަށް ކަމަށް ވެސް އޭނާ ވަނީ ވިދާޅުވެފަ އެވެ.\nމި ގަރާރުގެ ސަބަބުން، ސީރިޔާ، އިރާގު، އިރާން، ލީބިޔާ، ސޯމާލިޔާ، ސޫދާން އަދި ޔަމަނުން އެމެރިކާއަށް އަންނަ އެއްވެސް މީހަކަށް އެމެރިކާއިން ވިސާއެއް ނުދޭނެ އެވެ. ސީރިޔާއިން ހިޖުރަކުރާ މީހުން އެމެރިކާއަށް އެތެރެވުން މުއްދަތެއް ނެތް ގޮތަށް ހުއްޓުވޭނެ އެވެ. އަދި، މިއަހަރު އެމެރިކާއިން ހިމާޔަތްދޭނީ އެންމެ 50،000 ރެފިއުޖީންނަށް ކަމަށް ވެސް މި ބަޔާނުގައި ބުނެފައި ވެއެވެ. ޓްރަމްޕް ގަރާރުގައި ސޮއިކުރައްވާފައި ވަނީ ޑިފެންސް ސެކެޓްރީގެ މަގާމަށް ގާނޫނު ހަދާ މަޖިލިހުން ރުހުންދިން ޖެނެރަލް ޖޭމްސް މެޓިސް މަގާމުގެ ހުވާކުރެއްވުމުގެ ރަސްމިއްޔާތަށް ފަހު އެވެ.\nހުކުރުދުވަހު އޭބީސީ ނިއުސްއަށް ދެއްވި އިންޓަވިއުއެއްގައި ޓްރަމްޕް ވިދާޅުވީ ހިޖުރަކުރާ ބައެއް މީހުންގެ ފަރާތުން އެމެރިކާއަށް އަގު ނުކުރެވޭވަރުގެ ގެއްލުންވަމުންދާ ކަމަށެވެ. ޓްރަމްޕް ވަނީ މި އިންޓަވިއުގައި ސެންބަރނަޑީނޯ އަދި ސެޕްޓެމްބަރ 11ގެ ހާދިސާ ފާހަގަކުރައްވާފަ އެވެ.\nސެންބަރނަޑީނޯގެ ހަމަލާ ދީފައިވަނީ އެމެރިކާއަށް އުފަން މެދުއިރުމައްޗަށް ނިސްބަތްވާ މީހެކެވެ. ސެޕްޓެމްބަރ 11ގެ ހަމަލާތައް ދީފައިވަނީ ސައުދީ އަރަބިއްޔާއަށް ނިސްބަތްވާ ބައެއް ކަމަށްވާއިރު، މިގަރާރުގައި ސައުދީ އަރަބިއްޔާ އިސްތިސްނާ ކޮށްފައި ވެއެވެ. އެހެންކަމުން، މިފަދަ ދެ ހާދިސާއެއް ފާހަގަކުރައްވާފައި، ހާދިސާއާ ގުޅުން ނެތް ގައުމުތަކެއްގެ ރައްޔިތުންތަކަށް ފިޔަވަޅު އެޅުމަކީ ހަމަޖެހޭ ކަމެއް ނޫން ކަމަށް ސިޔާސީ މަޝްރަހު ދިރާސާކުރާ ގިނަ ފަރާތްތަކުން ބުނެފައިވެ އެވެ.


އެމެރިކާ އަސްކަރިއްޔާއިން ދިވެހި 36 ސިފައިން ތަމްރީންކޮށްފި | Sandhaanu\nއެމެރިކާ އަސްކަރިއްޔާއިން ދިވެހި 36 ސިފައިން ތަމްރީންކޮށްފި\nއެމެރިކާގެ އަސްކަރިއްޔާއާއި ގުޅިގެން ހިންގި ތަމްރީން ޕްރޮގްރާމެއްގައި 36 ސިފައިން ތަމްރީން ކޮށްފިއެވެ.\n“އެކްސަސައިޒް ލެންޓަރން މެޓަލް”ގެ ނަމުގައި އެމްއެންޑީއެފްން ކުރިއަށްގެންދިޔަ މި ތަމްރީން ޕްރޮގްރާމްގައި އެމެރިކާގެ އަސްކަރިއްޔާގެ 11 އޮފިސަރުންގެ ޓީމަކުންވަނީ ހަރަކާތްތެރިވެފައެވެ.\nމި ތަމްރީން ޕްރޮގްރާމްގެ ނިމުން ފާހަގަކުރުމަށް ލ.ކައްދޫގައި ހުންނަ އެމްއެންޑީއެފް ސެންޓްރަލް އޭރިޔާ ކޮމާންޑުގައި ބޭއްވި ރަސްމިއްޔާތު ޝަރަފުވެރިކޮށްދެއްވީ ޑިފެންސް މިނިސްޓަރު މާރިޔާ އަހުމަދު ދީދީއެވެ.\nމި ރަސްމިއްޔާތުގައި ވާހަކަފުޅުދައްކަވަމުން މިނިސްޓަރ މާރިޔާ ވިދާޅުވީ މިތަމްރީނަކީ ދިވެހިރާއްޖެއާއި އެމެރިކާއާ ދެމެދު ޒަމާނުއްސުރެ އޮންނަ ގާތް އަދި ވަރުގަދަ އަސްކަރީ ގުޅުމުގެ މައްޗަށް އޮތް ހެއްކެއްކަމަށެވެ. އަދި ދެޤައުމުގެ ދެމެދުގައި މިދިޔަ އަހަރު ސޮއިކުރި ޑިފެންސް ފްރޭމްވާކް އެގްރީމެންޓުގެ ސަބަބުން ދިފާއީ ރޮނގުން ދެގައުމުގެ ގުޅުން އިތުރަށް ވަރުގަދަވެފައިވާކަން ފެންނަ ކަމެއްކަމަށް ވެސް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ސަރުކާރުން އިންސާނީ ހައްގުތައް ރައްކާތެރިކުރުމަށް ވަރަށް ބޮޑަށް އަހައްމިއްޔަތުކަން ދޭކަމަށެވެ. އެގޮތުން އިންސާނީ ހައްގުތަކުގެ ދާއިރާއިން އިލްމާއި ހޭލުންތެރިކަން ސިފައިންނަށް ދިނުމަކީ ވަރަށް މުހިންމު ކަމެއްކަމަށް ވާތީ މި ޓްރެއިން ޕްރޮގްރާމްގައި އިންސާނީ ހައްގުތަކާބެހޭ ބައެއް ހިމަނާފައިވާ ކަމަށެވެ.\nމިރަސްމިއްޔާތުގައި، ޗީފް އޮފް ޑިފެންސް ފޯރސް މޭޖަރ ޖެނެރަލް އަބްދުއްލާ ޝަމާލާއި، ޔޫއެސް އާރމްޑް ފޯރސަސް ކޮންޓިންޖަންޓުގެ ޓީމް ކޮމާންޑަރު ކެޕްޓަން ބެންޖަމިން ޒެއިސް އާއި ސިފައިންގެ ބައެއް އިސް ފަރާތްތަކުން ބައިވެރިވެ ވަޑައުގެންނެވިއެވެ.


Raajjeygai Aa 13 Resort Hulhuvanee - Vaguthu\nރާއްޖޭގައި އިތުރު 13 ރިސޯޓު ހުޅުވަނީ\nދިވެހިރާއްޖެ އަކީ ފަތުރުވެރިން ދުނިޔެމަތީން ސުވަރުގެ ކަމަށް ގަބޫލުކުރާ ދުނިޔޭގެ ފަތުރުވެރިންގެ މަގުބޫލު އެއް މަންޒިލެވެ. ފަތުރުވެރިކަމުގެ ދާއިރާގެ އެތައް ރިސޯޓެއް ރާއްޖޭގައި ހުރި އިރު އިތުރު 13 ރިސޯޓެއް ހުޅުވުމުގެ މަސައްކަތް ދަނީ ވަރަށް ހަލުވި މިނެއްގައި ކުރަމުންނެވެ. އެގޮތުން ރާއްޖޭގައި އަލަށް ހުޅުވާ 13 ރިސޯޓަކީ:\nކޮކޯގިރި އައިލެންޑު ރިސޯޓު- ވާވު އަތޮޅު\nފޮޓޯ- ޓީޓީއެމް ޕޭޖުން\nމި ރިސޯޓު ހުޅުވުމަށް ހަމަޖެހިފައި ވަނީ 1 މާރިޗު 2021 ގައި އެވެ. 20 ވޯޓާ ވިލާ އާއި 20 ބީޗް ވިލާ މި ރިސޯޓުގައި ހުރެ އެވެ. ރިސޯޓުގެ ޕޫލާއި ރިސޯޓުގެ ބީޗަކީ ހިންހަމަޖައްސާލައި އަރާމުކޮށްލުމަށް އެންމެ ފުރިހަމަ އެއްތަނަށް ވެގެންދާނެ އެވެ.\nސިޔާމް ވޮލްޑް- ނޫނު އަތޮޅު\nފޮޓޯ- ޓީޓީއެމް ޕޭޖު\nމި ރިސޯޓަކީ ސަން ސިޔާމް ރިސޯޓްސް ގުރޫޕުގެ ދަށުން ހިންގާ ރިސޯޓެކެވެ. މި ގުރޫޕުގެ ރިސޯޓެއް ކަމަށްވާ އިރުފުށި އަށް ވަނީ ފަސްތަރީގެ ރިސޯޓުތަކުގެ ތެރެއިން އެތައް ފަހަރެއްގެ މަތީން އެވޯޑުވެސް ލިބިފަ އެވެ. 52 ހެކްޓަރުގެ ވޮލްޑް ރިސޯޓު ހުޅުވަން ހަމަޖެހިފައި ވަނީ މި އަހަރުގެ މާރިޗު މަހުގެ ތެރޭގައި އެވެ. މި ރަށުގެ ވަށައިގެން 1.5 ކިލޯމީޓަރުގެ ފަރެއް އޮވެއެވެ.\nކަޕެލާ މޯލްޑިވްސް، ފަރި އައިލެންޑްސް- ނޯތު މާލެ އަތޮޅު\nމި ރިސޯޓަކީ ޖަޕާނުގެ އާކިޓެކްޗަރެއްގެ ކަމަށްވާ ކެންގޯ ކުމާ އާއި ހޮންގް ކޮންގް ގެ ޑިޒައިނަކަށް ފަރުމާކޮށްފައިވާ ހިތްގައިމު އުޅެން ފަސޭހަގޮތަކަށް ހަދާފައިވާ ރިސޯޓެކެވެ. މޫދުގައި ހުރި ކޮޓަރިތަކާއި ބީޗުގައި ހުރި ކޮޓަރިތައް ހަދާފައި ވަނީ ޗުއްޓީހޭދަކޮށްލުމަށް މަޑުކޮށްލައި އަރާމުކޮށްލަން އެންމެ ފުރިހަމަ ގޮތަށެވެ.\nދަ ރިޓްސް-ކާލްޓަން މޮލްޑިވްސް، ފަރި އައިލެންޑްސް- ނޯތު މާލެ އަތޮޅު\nފޮޓޯ: ޓީޓީއެމް ޕޭޖު\nޕެޓިނާ މޮލްޑިވްސް، ފަރި އައިލެންޑްސް- ނޯތު މާލެ އަތޮޅު\nމި ރިސޯޓަކީ ފަރި ރަށުގައި ހިމެނޭ ތިން ރިސޯޓުތަކުގައި ހިމެނޭ ރިސޯޓެކެވެ. އޭގެ ތެރޭގައި ރިޓްސް ކާލްޓަން، ކަޕެލާ މޮލްޑިވްސް އަދި ޕެޓިނާ މޮލްޑިވްސް އެވެ. ބީޗް ވިލާ އާއި ވޯޓާ ވިލާ ތަކުގެ ޢަދަދު 110 އަށް އަރާއިރު ކޮންމެ ތަނަކީވެސް ހިތްގައިމު އަރާމުކުރަން އެންމެ ބަރާބަރަށް ހަދާފައިވާ ތަންތަނެވެ.\nދަ ޗެޑި ކުޑަ ވިނލިގިނލި- މާލެ އަތޮޅު\nމި ރިސޯޓުގައި 99 ވިލާ ހުރެއެވެ. އަދި 150 މީޓަރުގެ ސެންޓްރަލް ޕޫލެއް ރިސޯޓުގައި ހުންނައިރު ވެލާނާ އިންޓަނޭޝަނަލް އެއަޕޯޓުން ރިސޯޓަށް 25 މިނެޓު ތެރޭގައި ދެވެއެވެ.\nލޭ މެރީޑިއަން މޮލްޑިވްސް ރިސޯޓު އެންޑް ސްޕާ\nމަޑުފުށި ޕްރައިވެޓް އައިލެންޑު- މީމު އަތޮޅު\nޓޮލާނޯ މޮލްޑިވްސް ކުނާވަށި ރިސޯޓު- ވާވު އަތޮޅު\nގްރޭން މެލިއާ ހުރަވީ- ތ.އަތޮޅު\nމި ރިސޯޓުގައި 100 ވިލާސް ހިމެނޭއިރު 48 ޑަބަލް ވިލާ އާއި 30 ސިންގަލް ވިލާ ހިމެނެ އެވެ. އަދި ދެ ޕްރެޒިޑެންޝަން ސޫޓްސް އާއި އެއް ޕްރައިވެޓް އައިލެންޑް ވިލާ ހުރެއެވެ. އެ ޕްރައިވެޓް އައިލެންޑުގައި 12 ކޮޓަރު ހުރެއެވެ.\nއަވަނި ފަރެސް މޮލްޑިވްސް ރިސޯޓު- ބ.އަތޮޅު\nމި ރިސޯޓުގައި 200 ގެސްޓު ރޫމު ހުރެއެވެ.\nމަނިޔާ ފަރު ރިސޯޓު- ސައުލު މާލެ އަތޮޅު\nޒަޒް އެސްކޭޕް މޮލްޑިވްސް- ސައުތު އަރިއަތޮޅު\nމި ރިސޯޓަކީ ބޮޑެތި މީހުންނަށް ހާއްސަ ރިސޯޓަކަށް ވާއިރު މި ރިސޯޓަކީ ތައިލެންޑު ޔުނިކޯން ހޮސްޕިޓަލިޓީގެ ތަނެކެވެ. މި ރިސޯޓަށް ސީޕްލޭން ގައި މާލެއިން 35 މިނެޓު ތެރޭގައި ދެވޭއިރު ސްޕީޑް ބޯޓުން މާލެއިން ރިސޯޓަށް ދެވެނީ އެއް ގަޑިއިރާއި 45 މިނެޓު ތެރޭގައި އެވެ.\nރާއްޖޭގައި މިހާރު ވެސް 130 އަށްވުރެ ގިނަ ރިސޯޓް އެބައޮތެވެ. އަދި ވަރަށް ގިނަ ރަށްތަކެއްގައި ރިސޯޓްތައް ހެދުމުގެ މަސައްކަތް ވެސް ހުއްޓުމެއްނެތި ކުރިއަށް ދެއެވެ.\nޖެނުއަރީ 12, 2021 11:17\nސުކުރި އްޔާ ރަ އިސްޔާމީން އައ އް ޔާމީންގެ ޒަ އާމަތުގަ މަސަ އްކަތްތަ އްފެށި ރިޒޯޓް ތަ އް ނިމި ފޮނިމީރުމޭވާ ސޯލިބޭ ކަނޑަންޖެހޭ ރެބަންފަ އްތަކުން މިދަނީ ފެންނަމުން\nޖެނުއަރީ 12, 2021 11:32\nމި ފެންނަނީ ކާކުގެ މަސައްކަތެއްހޭ! މިއީ ރައީސް ޔާމީންގެ މަސައްކަތްނޫންހޭ؟ ތިތިބީ ޔާމީން މަސައްކަތްކޮށް ރުވާދައްކައިލ ގަސްތަކުން މާ ބިންނަންނޫންހޭ؟


Noorul-islam.NET :: އިސްލާމްދީނުގައި މައިންބަފައިންނަށް ދެވިފައިވާ ޤަދަރު\nއިސްލާމްދީނުގައި މައިންބަފައިންނަށް ދެވިފައިވާ ޤަދަރު\nތާރީޚް: 20 މާޗް 2010\nالْحَمْدُ لِلَّهِ الَّذِيْ أَمَرَنَا بِبِرِّ الْأُمَّهَاتِ، وَجَعَلَنَا مِنْ خَيْرِ أُمَّةٍ أُخْرِجَتْ لِلنَّاسِ، وَصَلَّى اللَّهُ وَسَلَّمَ عَلَى مَنْ خَتَمَ اللَّهُ بِهِ الرِّسَالَاتِ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الْحِسَابِ، أَمَّا بَعْد:-\nއެއްދުވަހަކު، ސަލަފުންގެ މަޝްހޫރު ޢިލްމުވެރިއެއްކަމުގައިވާ ޙައިވާ ބިން ޝުރައިޙު ދަރިވަރުންނަށް ކިޔަވައިދެއްވުމަށްޓަކާ މިސްކިތުގައި ހުންނަވަނިކޮށް މަންމަ ގޮވާލެއްވިއެވެ. އަދި ވިދާޅުވިއެވެ. "ދަރިފުޅާ، ކުކުޅުތަކަށް ކާންދޭން އާދޭ!" އަޅުގަނޑުމެންނަމަ މިފަދަ ޙާލަތެއްގައި ކަންތައް ކުރާނީ ކިހިނެއްތޯއެވެ؟ ދަރިވަރުންނަށް ކިޔަވާދެއްވުމަށްޓަކާ މިސްކިތުގައި ހުންނަވަނިކޮށް މަންމަ މިގޮވާލައްވަނީ އާދައިގެ ކުޑަކުޑަ ކަމަކުއެވެ. ކުކުޅުތަކަށް ކާންދޭން ދިއުމަށެވެ. އާދެ، އަޅުގަނޑުމެންގެ ތެރެއިން މަދު މީހަކު ފިޔަވައި، އެހެން ހުރިހާ އެންމެން ކަހަލަގޮތަކަށް އެވަގުތު މަންމައަށް ޖަވާބުދޭނީ 'ފަހުން އެބަދަމެވެ' ނުވަތަ 'އިރުކޮޅަކުން އެބަދަމެވެ' މިފަދަ ގޮތަކަށްކަމާމެދު ޝައްކެއްނެތެވެ. އެކަމަކު ސަލަފުންގެ މިމަޝްހޫރު ޢިލްމުވެރިޔާ ކަންތައް ކުރެއްވީ އެހެންނެއްނޫނެވެ. އެކަލޭގެފާނު އަވަސްވެލެއްވީ މަންމަގެ ގޮވާލެއްވުމަށް އިޖާބަ ދެއްވުމަށެވެ. ކީއްވެތޯއެވެ؟ މަންމައަކީ ކިހާވަރެއްގެ ފަރާތެއްކަން އެކަލޭގެފާނަށް އެނގިލައްވާތީއެވެ. ދީނުގައި މަންމައަށް ދެވިފައިވާ ޤަދަރު އެނގިލައްވާތީއެވެ.\nއާދެ! اللهގެ ފޮތަށާއި ރަސޫލާ ޞައްލަالله ޢަލައިހި ވަސައްލަމަގެ ގޮތަށް(އެކަލޭގެފާނުގެ ސުންނަތަށް) ބަލައިފި މީހަކަށް، އިސްލާމްދީނުގައި މައިންބަފައިންނަށް ދެވިފައިވާ ޤަދަރު އެނގޭނެއެވެ. اللهތަޢާލާ އެއިލާހު ފިޔަވައި އެހެން އެއްވެސް ފަރާތަކަށް އަޅުކަންނުކުރުމަށް އަމުރުކުރެއްވުމަށްފަހު، ދެން އަމުރުކުރެއްވީ މައިންބަފައިންނަށް ހެޔޮކޮށްހިތުމަށެވެ. އެއިލާހު ވަޙީކުރައްވާފައިވެއެވެ. وَقَضَى رَبُّكَ أَلاَّ تَعْبُدُواْ إِلاَّ إِيَّاهُ وَبِالْوَالِدَيْنِ إِحْسَانًا إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلاَهُمَا فَلاَ تَقُل لَّهُمَآ أُفٍّ وَلاَ تَنْهَرْهُمَا وَقُل لَّهُمَا قَوْلاً كَرِيمًا * وَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُل رَّبِّ ارْحَمْهُمَا كَمَا رَبَّيَانِي صَغِيرًا (الإسراء 24,23) "އެއިލާހަށް މެނުވީ އަޅުކަންނުކުޅައުމަށާއި މައިންބަފައިންނަށް ހެޔޮކޮށްހިތުމަށް ކަލޭގެފާނުގެ ވެރިއިލާހު ކަނޑައަޅުއްވައި އެންގެވިއެވެ. އެ ދެމީހުންކުރެ އެކަކު، ނުވަތަ އެ ދެމީހުން ތިބާގެގާތުގައި ތިބެ، މުސްކުޅިކަމާ ހަމަޔަށް ފޯރައްޖެނަމަ، އެދެމީހުންނަށް 'އުފް' ވެސް ނުބުނާށެވެ! (އެބަހީ ނުރުހުމުގެ ކިތަންމެ ކުޑަބަހެއްވިއަސް ނުބުނާށެވެ.) އަދި އެ ދެމީހުންނަށް އަޑުލައި ނުހަދާށެވެ! އަދި މާތްބަހަކުން އެ ދެމީހުންނަށް ބަސްބުނާށެވެ! * އަދި އޯގާވެރިވުމުގެގޮތުން، ނިކަމެތިކަމުގެފިޔަ ތިބާ އެ ދެމީހުންނަށް ތިރިކޮށްލާށެވެ! އަދި ބުނާށެވެ! އަޅުގެ ވެރިއިލާހެވެ! ކުޑަކުއްޖަކު ކަމުގައި މިއަޅާވީދުވަހު، އެ ދެމީހުން މިއަޅާ ބަލައިބޮޑުކުރިފަދައިން އެ ދެމީހުންނަށް ރަޙުމަތްލައްވައިފާނދޭވެ!" އަދި އެހެން އާޔަތެއްގައި އެއިލާހަށް ޝުކުރުއަދާކުރުމަށް އެންގެވުމަށްފަހު، ދެން އަންގަވަނީ މައިންބަފައިންނަށް ޝުކުރުއަދާކުރުމަށެވެ. وَوَصَّيْنَا الْإِنسَانَ بِوَالِدَيْهِ حَمَلَتْهُ أُمُّهُ وَهْنًا عَلَى وَهْنٍ وَفِصَالُهُ فِي عَامَيْنِ أَنِ اشْكُرْ لِي وَلِوَالِدَيْكَ إِلَيَّ الْمَصِيرُ (لقمان 14) "އިންސާނާއަށް އޭނާގެ މައިންބަފައިންނަށް ހެޔޮކޮށް ހިތުމަށް ތިމަން އިލާހު އަމުރުކުރެއްވީމެވެ. އެނާގެ މައިމީހާ ބަލިނިކަމެތިކަމުގެ މައްޗަށް، ބަލިނިކަމެތިކަމާއެކު މާބަނޑުގައި އޭނާ އުފުލިއެވެ. އަދި އޭނާ ކިރު ތުނބުން ވީއްލުންވަނީ ދެއަހަރުގައެވެ. (ތިމަންއިލާހު އަމުރުކުރެއްވީމެވެ.) ތިމަންއިލާހަށާއި ތިބާގެ މައިންބަފައިންނަށް ޝުކުރުކުރާށެވެ. އެނބުރި ރުޖޫޢަވުންވަނީ ހަމަ ތިމަންއިލާހުގެ ޙަޟްރަތަށެވެ."\nއެއްދުވަހަކު ޢަބްދުﷲ ބިން މަސްޢޫދު ރަޟިޔަﷲ ޢަންހު، ރަސޫލުﷲ ޞައްލަﷲ ޢަލައިހިވަސައްލަމައާއި ސުވާލު ކުރެއްވިއެވެ. أَيُّ الْعَمَلِ أَحَبُّ إِلَى اللَّهِ تَعَالَى؟ "ﷲ ގެ ޙަޟްރަތުގައި އެންމެ ލޮބުވެތިކަންބޮޑުވެގެންވާ ޢަމަލަކީ ކޮބައިތޯއެވެ؟" ޖަވާބުގައި ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. الصَّلَاةُ عَلَى وَقْتِهَا "ނަމާދު އޭގެ ވަގުތުގައި އަދާކުރުމެވެ." އެކަލޭގެފާނު ސުވާލުކުރެއްވިއެވެ. ثُمَّ أَيُّ؟ "ދެން ކޮންކަމެއްތޯއެވެ؟" ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. بِرُّ الْوَالِدَيْنِ "މައިންބަފައިންނަށް ކަމޭހިތައި ކިޔަމަންތެރިވުމެވެ." އަނެއްކާވެސް، 'ދެން ކޮންކަމެއްތޯ؟' ޢަބްދުﷲ ބިން މަސްޢޫދު ރަޟިޔަﷲ ޢަންހު ސުވާލު ކުރެއްވުމުން، ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. الْجِهَادُ فِيْ سَبِيْلِ اللَّهِ "ﷲގެ މަގުގައި ޖިހާދު ކުރުމެވެ." މިޙަދީޘުންވެސް، މައިންބަފައިންނަށް އިސްލާމްދީނުގައި ދެވިފައިވާ ޤަދަރު އަޅުގަނޑުމެންނަށް އެނގިގެން ހިނގައްޖެއެވެ. ﷲގެ މަގުގައި ޖިހާދުކުރުމަށްވުރެވެސް އިސްކަންދެވިފައި މިވަނީ މައިންބަފައިންނަށް ހެޔޮކޮށްހިތުމަށެވެ. (متفق عليه)\nޢަބްދުﷲ ބިން ޢަމްރު ބިން އަލްޢާޞް ރަޟިޔަﷲ ޢަންހުމާގެ އަރިހުން ރިވާވެގެންވެއެވެ. أَقْبَلَ رَجُلٌ إِلَى نَبِيِّ اللَّهِ فَقَالَ: أُبَايِعُكَ عَلَى الْهِجْرَةِ وَالْجِهَادِ. أَبْتَغِيْ الْأَجْرَ مِنَ اللَّهِ تَعَالَى "މީހަކު ﷲގެ ނަބިއްޔާގެ އަރިހަށް އައިސް ދެންނެވިއެވެ. ﷲގެ ޙަޟްރަތުން ޘަވާބާއި އަޖުރަށް އެދި، އެއިލާހުގެ މަގުގައި ޖިހާދުކުރުމަށާއި ހިޖުރަކުރުމަށް އަހުރެން ކަލޭގެފާނަށް ބައިއަތުހިފަމެވެ." އެހިނދު ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. فَهَلْ لَكَ مِنْ وَالِدَيْكَ أَحَدٌ حَيٌّ؟ "ތިބާގެ މަންމާއާއި ބައްޕައާއި ދެމީހުންކުރެ އެކަކުވެސް ދުނިޔޭގައި އެބަހުރިހެއްޔެވެ؟" އޭނާ ބުންޏެވެ. نَعَمْ بَلْ كِلَاهُمَا "އާދޭހެވެ. މަންމައާއި ބައްޕަވެސް ދުނިޔޭގައި އެބަތިއްބެވެ." ރަސޫލާ ޞައްލަﷲ ޢަލައިހިވަސައްލަމަ ސުވާލުކުރެއްވިއެވެ. فَتَبْتَغِيْ الْأَجْرَ مِنَ اللَّهِ؟ "ތިބާ ﷲގެ ޙަޟްރަތުން ދަރުމައާއި ޘަވާބު ބޭނުންހެއްޔެވެ؟" ދެން އޭނާ 'އާދޭހެވެ.' ބުނުމުން ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. فَارْجِعْ إِلَى وَالِدَيْكَ فَأَحْسِنْ صُحْبَتَهُمَا "ތިބާގެ މަންމައާއި ބައްޕަގެ އަރިހަށްގޮސް އެދެމީހުންނަށް ހެޔޮކޮށް ހިތާށެވެ." އެހެން ރިވާޔަތެއްގައި އައިސްފައިވެއެވެ. فَفِيْهِمَا فَجَاهِدْ "އެދެމީހުންނަށް ހެޔޮކޮށް ހިތުމުގައި ޖިހާދުކުރާށެވެ." (متفق عليه)\nއެހެންކަމުން އަޅުގަނޑުމެންގެ ސަލަފުންވަނީ މައިންބަފައިންނަށް ހެޔޮކޮށްހިއްތެވުމުގައި ލާމަޘީލު ނަމޫނާތަކެއް ދައްކަވާފައެވެ. ޒައިނުލް ޢާބިދީން ރަޙިމަހުﷲއަކީ މިކަމުގައި މަޝްހޫރުވެވަޑައިގެންފައިވާ ބޭކަލެކެވެ. އެއްދުވަހަކު އެކަލޭގެފާނާއި ސުވާލުކުރެވުނެވެ. ކަލޭގެފާނު، މަންމައަށް ވަރަށް ކަމޭއްހިއްތަވައެވެ. ނަމަވެސް މަންމައާއި އެއްސުފުރާއެއްގައި ކެއިންބައްލަވާތަނެއް ނުފެނެއެވެ. އެހިނދު އެކަލޭގެފާނު ވިދާޅުވިއެވެ. "މަންމަ ނަންގަވަން ބޭނުންވެލައްވާ ކާއެތިކޮޅެއް، އަޅުގަނޑަށް މަންމައަށްވުރެ ކުރިން ނެގި މަންމަގެ ހިތުގައި ޖެއްސިދާނެކަމަށް އަޅުގަނޑު ބިރުގަނެއެވެ." ސުބުޙާނަﷲ... ކޮންފަދަ މިޘާލެއްތޯއެވެ! މިއަދު އަޅުގަނޑުމެންގެ ތެރެއިން ގިނަމީހުން، މައިންބަފައިންގެ ހިތުގައި ނުޖައްސާދުވަހަކަށް އިރުއަރައި ނުއޮއްސެއެވެ. اللَّهُ الْمُسْتَعَانُ\nދެތިންސަތޭކަ ރުފިޔާ މައިންބަފައިންނަށް ދެވުނީމާ، އެދެމީހުންގެ ޙައްޤު އަދާކުރެވިއްޖެޔޭ އަޅުގަނޑުމެންގެތެރެއިން ގިނަމީހުންނަށް ހީވާކަހަލައެވެ. އެއްފަހަރަކު ޔަމަނުގެ އަހުލުވެރިއަކު، އޭނާގެ ބުރަކަށިމަތީ މަންމަ އުފުއްލައިގެން ޙައްޖަށްދިޔައެވެ. އަދި ބުރަކަށިމަތީ އުފުއްލައިގެން މަންމަގެ ޠަވާފުކުރުވިއެވެ. އެއަށްފަހު އިބްނު ޢުމަރު ރަޟިޔަﷲ ޢަންހުމާއަށް މިވާހަކަތަށް ބަޔާންކޮށް، އެކަލޭގެފާނުގެ އަރިހުން ސުވާލުކުރިއެވެ. 'އަޅުގަނޑަށް މަންމަގެޙައްޤު އަދާކުރެވިއްޖެތޯއެވެ؟' އިބްނު ޢުމަރު ރަޟިޔަﷲ ޢަންހުމާ ޖަވާބުގައި ވިދާޅުވިއެވެ. لَا وَلَا بِزَفْرَةٍ وَاحِدَةٍ "ނޫނެކެވެ. އަދި ތިބާއަށް، މަންމަ އުފުލި ވޭންތަކުގެތެރެއިން އެންމެވޭނެއްގެ ޙައްޤުވެސް އަދާނުކުރެވެއެވެ." ﷲ އަކްބަރް... މަންމައަށް އިސްލާމްދީނުގައި ދެވިފައިވާ ދަރަޖައެއްގެ މަތިވެރިކަމާއެވެ!\nއެއްދުވަހަކު ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން މީހަކު ސުވާލުކުރިއެވެ. مَنْ أَحَقُّ بِحُسْنِ صَحَابَتِيْ؟ "އަޅުގަނޑު އެންމެ ހެޔޮކޮށް ހިތަންވީ (ޢާއިލާގެމީހުންގެ ތެރެއިން) ކާކަށްތޯއެވެ؟" އެކަލޭގެފާނު ޙަދީޘްކުރެއްވިއެވެ. أُمُّكَ "ތިބާގެ މަންމައަށެވެ." އޭނާ މިގޮތަށް ތިންފަހަރު ސުވާލުކުރުމުންވެސް އެކަލޭގެފާނު ދެއްވީ މިޖަވާބެވެ. ހަތަރުވަނަފަހަރު އޭނާ ثُمَّ مَنْ؟ "ދެން ކާކަށްތޯއެވެ؟" ސުވާލުކުރުމުން އެކަލޭގެފާނު ޙަދީޘްކުރެއްވިއެވެ. أَبُوْكَ "ތިބާގެ ބައްޕައަށެވެ." (متفق عليه)\nއުވައިސުލް ޤަރްނީ ރަޙިމަހުﷲއަށް މުޚަޟްރަމު ބޭކަލުންގެ ތެރެއިން ލިބިލެއްވި ދަރަޖަ ލިބިލެއްވީވެސް މަންމައަށް ހެޔޮކޮށްހިއްތެވުމުގެ ސަބަބުންނެވެ. އެކަލޭގެފާނަކީ ރަސޫލުﷲ ޞައްލަﷲ ޢަލައިހިވަސައްލަމަގެ ދުވަސްވަރުވެސް އުޅުއްވި ބޭކަލެކެވެ. ނަމަވެސް ރަސޫލުﷲ ޞައްލަﷲ ޢަލައިހިވަސައްލަމައާއި ބައްދަލުކުރައްވަވައި، އެކަލޭގެފާނުގެ ޞަޙާބީއަކަށް ވެވަޑައިނުގެންނެވުނީ މަންމައަށް ޚިދުމަތްކުރެއްވުމުގެގޮތުން މަދީނާއަށް ވަޑައިނުގެން މަޑުކުރެއްވީމައެވެ. الله އަކްބަރް... އެކަލޭގެފާނު، ޞަޙާބީއަކަށްވެލެއްވުމުގެ މާތްޝަރަފު ދޫކުރެއްވީ މަންމައަށްޓަކައެވެ. އެހެންކަމުން ﷲތަޢާލާ އެކަލޭގެފާނު މާތްކުރައްވަވައި، އެކަލޭގެފާނު ދުޢާއެއްކުރައްވައިފިނަމަ، އެދުޢާއެއް ވަގުތުން އިޖާބަކުރައްވައެވެ.\nﷲތަޢާލާ އަޅުގަނޑުމެންނަށްވެސް ތެދުމަގުދައްކަވައި، މައިންބަފައިންނަށް ކަމޭހިތުމުގެ ސަބަބުން ސުވަރުގޭގެ މަތިވެރިދަރަޖަތައްލިބޭ، ޞާލިޙުއަޅުންގެ ތެރެއިން އަޅުގަނޑުމެންވެސް ލައްވަވާށިއެވެ. އާމީން...